type: legislation

text:
 |
 52011PC0635
 Proposta għal REGOLAMENT TAL-PARLAMENT EWROPEW U TAL-KUNSILL fuq Liġi Komuni Ewropea dwar il-Bejgħ /* KUMM/2011/0635 finali - 2011/0284 (COD) */
 MEMORANDUM
 TA’ SPJEGAZZJONI
 1. IL-KUNTEST
 TAL-PROPOSTA
 ·
 - Raġunijiet għall-proposta u l-għanijiet tagħha
 Id-differenzi fil-liġi kuntrattwali bejn
 l-Istati Membri jfixklu lill-kummerċjanti u l-konsumaturi li jixtiequ jidħlu
 f’kummerċ transkonfinali fis-suq intern. L-ostakli li jirriżultaw minn dawn
 id-differenzi jiddisswadu lill-kummerċjanti, b’mod partikolari lill-intrapriżi,
 żgħar u ta’ daqs medju (SME), milli jagħmlu kummerċ transkonfinali jew jespandu
 fi swieq fi Stati Membri ġodda. Il-konsumaturi huma mxekkla milli jkollhom
 aċċess għal prodotti offruti minn kummerċjanti fi Stati Membri oħra.
 Bħalissa, wieħed biss minn kull għaxar
 kummerċjanti tal-Unjoni, involut fil-bejgħ tal-merkanzija, jesporta fl-UE u
 l-maġġoranza ta’ dawk li jagħmlu dan, jesportaw biss lejn numru żgħir ta’ Stati
 Membri. L-ostakli relatati mal-liġi kuntrattwali huma wieħed mill-fatturi
 ewlenin li jikkontribwixxu għal din is-sitwazzjoni. L-istħarriġ[1] juri li mill-firxa ta’ ostakli
 għall-kummerċ transkonfinali inklużi r-regolamenti tat-taxxa, ir-rekwiżiti
 amministrattivi, id-diffikultajiet fil-kunsinna, il-lingwa u l-kultura,
 il-kummerċjanti kklassifikaw l-ostakli relatati mal-liġi kuntrattwali fost
 l-akbar ostakli għal kummerċ transkonfinali.
 Minħabba l-ħtieġa li l-kummerċjanti jadattaw
 għall-liġijiet nazzjonali kuntrattwali differenti li jistgħu japplikaw
 f’operazzjonijiet transkonfinali, il-kummerċ transkonfinali isir iktar kumpless
 u għali meta mqabbel mal-kummerċ domestiku, kemm għal tranżazzjonijiet bejn
 negozju u l-konsumatur kif ukoll għal dawk bejn in-negozji.
 Ġeneralment, f’sitwazzjonijiet transkonfinali,
 il-kummerċjanti jġarrbu spejjeż addizzjonali marbuta mat-tranżazzjonijiet meta
 mqabbel ma' dawk imġarrba fil-kummerċ domestiku. Dawn jinkludu d-diffikultà li
 jsiru jafu dwar id-dispożizzjonijiet ta’ liġi kuntrattwali barranija
 applikabbli, li jiksbu parir legali, li jkun hemm negozjar dwar il-liġi
 applikabbli fi tranżazzjonijiet bejn in-negozji u l-adattament tal-kuntratti
 skont il-ħtiġijiet tal-liġi tal-konsumatur fit-tranżazzjonijiet bejn negozju u
 konsumatur.
 Fit-tranżazzjonijiet bejn negozju u
 konsumatur, l-ispejjeż tat-tranżazzjonijiet relatati mal-liġi kuntrattwali u
 l-ostakoli legali li joriġinaw mid-differenzi bejn ir-regoli obbligatorji
 nazzjonali differenti dwar il-protezzjoni tal-konsumatur għandhom impatt
 sinifikanti. Skont l-Artikolu 6 tar-Regolament 593/2008 tal-Parlament
 Ewropew u tal-Kunsill tas-17 ta’ Ġunju 2008 dwar il-liġi
 applikabbli għal obbligi kuntrattwali (Ruma I)[2], kull meta negozju jindirizza
 l-attivitajiet tiegħu lejn il-konsumaturi fi Stat Membru ieħor, huwa għandu
 jikkonforma mal-liġi kuntrattwali ta’ dak l-Istat Membru. Fil-każijiet
 fejn tkun intgħażlet liġi applikabbli oħra mill-partijiet u meta
 d-dispożizzjonijiet obbligatorji tal-protezzjoni tal-konsumatur tal-Istat
 Membru tal-konsumatur jipprovdu livell ogħla ta’ protezzjoni, dawn ir-regoli
 obbligatorji tal-liġi tal-konsumatur għandhom jiġu rispettati. Għaldaqstant
 jeħtieġ li l-kummerċjanti jsiru jafu minn qabel jekk il-liġi tal-Istat Membru tar-residenza
 abitwali tal-konsumatur tipprovdix livell ogħla ta’ protezzjoni u jiżguraw li
 l-kuntratt tagħhom ikun konformi mar-rekwiżiti tagħha. L-armonizzazzjoni
 eżistenti tal-liġi tal-konsumatur fuq livell tal-Unjoni wasslet għal ċerta
 approssimazzjoni f’xi oqsma, iżda d-differenzi bejn il-liġijiet tal-Istati
 Membri jibqgħu sostanzjali. Fi tranżazzjonijiet tal-kummerċ elettroniku,
 il-kummerċjanti jġarrbu spejjeż ulterjuri relatati mal-liġi kuntrattwali li
 ġejjin mill-ħtieġa li l-websajt tan-negozju tiġi adattata skont ir-rekwiżiti
 legali ta’ kull Stat Membru fejn huma jindirizzaw l-attività tagħhom.
 Fi transazzjonijiet transkonfinali bejn
 il-kummerċjanti, il-partijiet mhumiex suġġetti għall-istess restrizzjonijiet
 fuq il-liġi applikabbli. Madankollu, l-impatt ekonomiku tan-negozjar u
 l-applikazzjoni ta’ liġi barranija huwa kbir ukoll. L-ispejjeż li jirriżultaw
 minn operazzjonijiet ma’ diversi liġijiet nazzjonali huma ta’ piż
 partikolarment għall-SME. Fir-relazzjonijiet tagħhom ma’ kumpaniji akbar, l-SME
 ġeneralment ikunu jridu jaqblu li japplikaw il-liġi tal-imsieħeb tagħhom
 fin-negozju u jġarrbu l-ispejjeż li jinfurmaw ruħhom dwar il-kontenut tal-liġi
 barranija applikabbli għall-kuntratt u dwar il-konformità magħha. F’kuntratti
 bejn l-SME, il-ħtieġa li tiġi nnegozjata l-liġi applikabbli hija ostakolu
 sinifikanti għall-kummerċ transkonfinali. Fiż-żewġ tipi ta’ kuntratti (minn
 negozju għal negozju u min-negozju għall-konsumatur), għall-SMEs, dawn
 l-ispejjeż tat-tranżazzjonijiet addizzjonali jistgħu anki jkunu sproporzjonati
 meta mqabbel mal-valur tat-tranżazzjoni.
 Dawn l-ispejjeż addizzjonali tat-tranżazzjoni
 jikbru proporzjonalment skont in-numru ta’ Stati Membri li fihom jesporta
 l-kummerċjant. Fil-fatt, aktar ma jesportaw lejn pajjiżi, aktar tkun kbira
 l-importanza mogħtija mill-kummerċjanti lid-differenzi fil-liġi kuntrattwali
 bħala ostakolu għall-kummerċ. L-SME huma partikolarment żvantaġġati: aktar ma
 jkun żgħir il-fatturat ta’ kumpanija, aktar ikun kbir is-sehem li
 jirrappreżenta l-ispejjeż tat-tranżazzjonijiet.
 Il-kummerċjanti huma esposti wkoll għal żieda
 fil-kumplessità legali fil-kummerċ transkonfinali, meta mqabbel mal-kummerċ
 domestiku, peress li sikwit ikollhom jinnegozjaw ma’ liġijiet nazzjonali
 kuntrattwali multipli b'karatteristiċi differenti.
 L-ittrattar mal-liġijiet barranin iżid
 il-komplessità tat-tranżazzjonijiet transkonfinali. Il-kummerċjanti
 kklassifikaw id-diffikultà biex jiksbu informazzjoni dwar id-dispożizzjonijiet
 ta’ liġi kuntrattwali barranija fl-ewwel post fost l-ostakli għal tranżazzjonijiet
 min-negozju għall-konsumatur u fit-tielet post għal tranżazzjonijiet minn
 negozju għal negozju[3].
 Ikun hemm iktar kumplessità legali meta jkun hemm kummerċ ma' pajjiż li
 s-sistema legali tiegħu hija fundamentalment differenti filwaqt li ntwera b'mod
 empiriku li l-kummerċ bilaterali bejn il-pajjiżi li jkollhom sistemi legali
 b'oriġini komuni huwa ħafna iktar mill-kummerċ bejn żewġ pajjiżi mingħajr din
 l-oriġini komuni[4].
 Għalhekk, id-differenzi fil-liġi kuntrattwali
 u l-ispejjeż addizzjonali tat-tranżazzjonijiet u l-kumplessità li jiġġeneraw
 fit-tranżazzjonijiet transkonfinali jiddiswadu għadd konsiderevoli ta’
 kummerċjanti, b’mod partikolari l-SME, milli jespandu fis-swieq ta’ Stati
 Membri oħrajn. Dawn id-differenzi għandhom ukoll l-effett li jillimitaw
 il-kompetizzjoni fis-suq intern. Il-valur tal-kummerċ mitluf kull sena bejn
 l-Istati Membri minħabba d-differenzi fil-liġi kuntrattwali biss jammonta għal
 għexieren ta’ biljuni ta’ euros.
 L-opportunitajiet mitlufa għall-kummerċ
 transkonfinali għandhom ukoll impatt negattiv fuq il-konsumaturi Ewropej. Inqas
 kummerċ transkonfinali, jirriżulta f’inqas importazzjonijiet u inqas
 kompetittività bejn il-kummerċjanti. Dan jista’ jwassal għal għażla aktar
 limitata ta’ prodotti bi prezz ogħla fis-suq tal-konsumatur.
 Filwaqt li x-xiri transkonfinali jista’ jġib
 miegħu l-vantaġġi ekonomiċi sostanzjali ta’ iktar offerti u ta' offerti aħjar,
 il-maġġoranza tal-konsumaturi Ewropej jixtru biss domestikament. Waħda
 mir-raġunijiet importanti għal din is-sitwazzjoni hija li minħabba d-differenzi
 fil-liġijiet nazzjonali, il-konsumaturi huma spiss inċerti rigward
 id-drittijiet tagħhom f’sitwazzjonijiet transkonfinali. Pereżempju, waħda
 mill-preokkupazzjonijiet ewlieni tagħhom hija dwar liema rimedji jkollhom meta
 prodott mixtri minn Stat Membru ieħor ma jkunx konformi mal-kuntratt. Ħafna
 konsumaturi għalhekk jaqtgħu qalbhom milli jixtru barra mis-suq domestiku
 tagħhom. Huma jitilfu opportunitajiet fis-suq intern, peress li spiss fi Stat
 Membru ieħor ikun hemm offerti aħjar f’termini ta' kwalità u prezz.
 Il-kummerċ elettroniku jiffaċilita t-tfittxija
 għall-offerti kif ukoll il-paragun tal-prezzijiet u kundizzjonijiet oħra
 irrispettivament minn fejn ikun stabbilit il-kummerċjant. Madankollu, meta
 l-konsumaturi jippruvaw jagħmlu ordnijiet ma’ negozju minn Stat Membru ieħor,
 ħafna drabi jaffaċċjaw il-prattika tan-negozju li jirrifjuta li jbiegħ li ta'
 spiss tkun minħabba d-differenzi fil-liġi kuntrattwali.
 L-għan ġenerali
 tal-proposta huwa li ttejjeb l-istabbiliment u l-funzjonament tas-suq intern
 billi tiffaċilita l-espansjoni tal-kummerċ transkonfinali għan-negozju u x-xiri
 transkonfinali għall-konsumaturi. Dan l-għan jista’ jintlaħaq billi jkun hemm
 disponibbli sensiela awtonoma u uniformi ta’ regoli tal-liġi kuntrattwali li jinkludu
 dispożizzjonijiet biex jipproteġu lill-konsumatur, il-Liġi Komuni Ewropea dwar
 il-Bejgħ, li għandha titqies bħala sistema oħra ta' liġi kuntrattwali fil-liġi
 nazzjonali ta' kull Stat Membru.
 Il-kummerċjanti għandu jkollhom il-fakultà li
 japplikaw il-Liġi Komuni Ewropea dwar il-Bejgħ fin-negozjati transkonfinali
 kollha tagħhom fi ħdan l-Unjoni Ewropea minflok ikollhom jadattaw għal liġijiet
 kuntrattwali nazzjonali differenti, u dak sakemm il-parti l-oħra
 tal-kuntratt taqbel. Din għandha tkopri ċ-ċiklu kollu tal-ħajja ta' kuntratt u
 għaldaqstant tinkludi bosta mill-oqsma li huma rilevanti meta jiġu konklużi
 l-kuntratti transkonfinali. Bħala riżultat ta' dan, il-ħtieġa
 għall-kummerċjanti biex jiksbu informazzjoni dwar il-liġijiet nazzjonali ta'
 Stati Membri oħrajn għandha tkun limitata għal xi kwistjonijiet biss, li huma
 ħafna inqas importanti u li ma jkunux koperti mil-Liġi Komuni Ewropea dwar
 il-Bejgħ. Fit-tranżazzjonijiet bejn negożju u konsumatur mhux se jkun hemm
 aktar bżonn li jiġu identifikati d-dispożizzjonijiet mandatorji dwar
 il-protezzjoni tal-konsumatur, peress li l-Liġi Komuni Ewropea dwar il-Bejgħ
 għandu jkollha regoli dwar il-protezzjoni tal-konsumatur kompletament
 armonizzati li jipprovdu għal standard għoli ta' protezzjoni fl-Unjoni Ewropea
 kollha. Fit-tranżazzjonijiet transkonfinali bejn il-kummerċjanti, in-negozjati
 dwar il-liġi applikabbli jistgħu jitmexxew aktar faċilment, peress li
 l-partijiet kontraenti jista' jkollhom l-opportunità li jaqblu fuq l-użu
 tal-Liġi Komuni Ewropea dwar il-Bejgħ – li hija aċċessibbli bl-istess mod
 għalihom it-tnejn – biex jirregolaw ir-relazzjoni kuntrattwali tagħhom.
 Bħala konsegwenza diretta, il-kummerċanti
 jistgħu jiffrankaw l-ispejjeż addizzjonali tat-tranżazzjonijiet relatati
 mal-liġi kuntrattwali u jistgħu joperaw f’ambjent legali inqas kumpless
 għall-kummerċ transkonfinali fuq il-bażi ta’ sett wieħed ta’ regoli madwar
 l-Unjoni Ewropea. Għalhekk, il-kummerċjanti jkunu jistgħu jieħdu vantaġġ
 mis-suq intern billi jespandu l-kummerċ transkonfinali tagħhom u
 konsegwentement, il-kompetizzjoni fis-suq intern se tiżdied. Il-konsumaturi
 jibbenefikaw minn aċċess aħjar għal offerti minn mill-Unjoni Ewropea bi
 prezzijiet aktar baxxi u jiffaċċjaw inqas rifjuti ta’ bejgħ. Huma jgawdu wkoll
 minn aktar ċertezza dwar id-drittijiet tagħhom fix-xiri transkonfinali fuq
 il-bażi ta’ sett wieħed ta’ regoli obbligatorji li joffru livell għoli ta’
 protezzjoni għall-konsumatur.
 Il-kuntest ġenerali
 Permezz tal-Komunikazzjoni tagħha tal-2001[5], il-Kummissjoni nediet proċess
 ta’ konsultazzjoni pubblika estensiva dwar il-qafas legali frammentat fil-qasam
 tal-liġi kuntrattwali u l-effetti tiegħu li jxekklu l-kummerċ transkonfinali.
 F’Lulju 2010, il-Kummissjoni nediet konsultazzjoni pubblika permezz
 tal-pubblikazzjoni ta’ ‘Green Paper dwar l-alternattivi politiċi għal progress
 lejn liġi kuntrattwali Ewropea għall-konsumaturi u n-negozji’[6] (Green Paper), li stabbiliet
 alternattivi politiċi differenti dwar kif jissaħħaħ is-suq intern
 billi jsir progress fil-qasam tal-liġi kuntrattwali Ewropea.
 Bi tweġiba għall-Green Paper, il-Parlament
 Ewropew ħareġ Riżoluzzjoni tat-8 Ġunju 2011 li fiha esprima l-appoġġ sħiħ
 tiegħu għal strument li jtejjeb l-istabbiliment u l-funzjonament tas-suq intern
 u jġib benefiċċji lill-kummerċjanti, lill-konsumaturi u lis-sistemi ġudizzjarji
 tal-Istati Membri.
 Il-Komunikazzjoni tal-Kummissjoni
 ‘Ewropa 2020’[7]
 tirrikonoxxi l-ħtieġa li jkun iktar faċli u irħas għall-kummerċjanti u
 l-konsumaturi biex jikkonkludu kuntratti ma’ imsieħba fi Stati Membri oħrajn,
 partikolarment billi jsir progress lejn liġi kuntrattwali Ewropea fakultattiva.
 L-Aġenda Diġitali għall-Ewropa[8]
 tipprevedi strument fakultattiv fil-liġi kuntrattwali Ewropea biex tingħeleb
 il-frammentazzjoni tal-liġi kuntrattwali u tingħata spinta lill-kunfidenza tal-konsumatur
 fil-kummerċ elettroniku.
 ·
 Id-dispożizzjonijiet eżistenti fil-qasam
 tal-proposta
 Hemm differenzi sinifikanti bejn il-liġijiet
 kuntrattwali fl-Istati Membri. L-Unjoni inizjalment bdiet tirregola l-qasam
 tal-liġi kuntrattwali permezz ta’ Direttivi ta’ armonizzazzjoni minima adottati
 fil-qasam tal-liġi tal-protezzjoni tal-konsumatur. L-approċċ ta’
 armonizzazzjoni minima fisser li l-Istati Membri kellhom il-possibbiltà li
 jżommu jew jintroduċu rekwiżiti obbligatorji aktar stretti minn dawk previsti
 fl-acquis. Fil-prattika, dan l-approċċ wassal għal soluzzjonijiet diverġenti
 fl-Istati Membri anke f’oqsma li ġew armonizzati fuq livell tal-Unjoni.
 B’kuntrast ma’ dan, id-Direttiva tad-Drittijiet tal-Konsumantur adottata
 riċentement, tarmonizza b’mod sħiħ l-oqsma ta’ informazzjoni prekuntrattwali li
 għandha tingħata lill-konsumaturi, id-dritt tal-konsumatur li jirtira
 f'kuntratti mill-bogħod u f'kuntratt barra mill-post tan-negozju, kif ukoll
 ċerti aspetti tal-kunsinna ta' merkanzija u tat-trasferiment ta’ riskju.
 Fir-rigward tar-relazzjonijiet bejn
 il-kummerċjanti, l-Unjoni rregolat il-qasam tal-ġlieda kontra ħlasijiet tard
 billi stabbiliet regoli dwar ir-rati ta’ imgħax minimu. Fuq livell
 internazzjonali, il-Konvenzjoni ta’ Vjenna dwar il-Bejgħ Internazzjonali ta'
 Merkanzija (CISG) tapplika awtomatikament kull meta l-partijiet ma jagħżlux li
 japplikaw liġi oħra. Il-CISG tirregola ċerti aspetti fil-kuntratti tal-bejgħ
 ta' merkanzija iżda tħalli barra mill-kamp ta' applikazzjoni tagħha
 kwistjonijiet importanti, bħal difetti fil-kunsens, kundizzjonijiet
 kuntrattwali inġusti u preskrizzjoni. Jinħolqu iktar limitazzjonijiet
 għall-applikabilità tagħha peress li mhux l-Istati Membri kollha ffirmaw
 il-Konvenzjoni ta' Vjenna[9]
 u m’hemmx mekkaniżmu li jista’ jiżgura l-interpretazzjoni uniformi tagħha.
 Xi leġiżlazzjoni tal-Unjoni hija rilevanti
 kemm għal relazzjonijiet bejn negozju u konsumatur kif ukoll bejn in-negozji.
 Id-Direttiva tal-Kummerċ Elettroniku[10]
 fiha regoli dwar il-validità ta’ kuntratti konklużi b’mezzi elettroniċi u fuq
 ċerti rekwiżiti prekuntrattwali.
 Fil-qasam tal-liġi internazzjonali privata,
 l-Unjoni adottat strumenti dwar l-għażla tal-liġi, b'mod partikolari
 r-Regolament (KE) Nru 593/2008 tal-Parlament Ewropew u tal-Kunsill
 tas-17 ta' Ġunju 2008 dwar il-liġi applikabbli għall-obbligazzjonijiet
 kuntrattwali (Ruma I)[11],
 u, fir-rigward tad-doveri ta’ informazzjoni prekuntrattwali,
 ir-Regolament (KE) Nru 864/2007 tal-Parlament Ewropew u
 tal-Kunsill tal-11 ta’ Lulju 2007 dwar il-liġi applikabbli
 għall-obbligazzjonijiet mhux kuntrattwali (Ruma II)[12]. L-ewwel wieħed minn dawk
 l-istrumenti jistabbilixxi regoli biex tiġi ddeterminata l-liġi applikabbli
 fil-qasam tal-obbligi kuntrattwali u t-tieni fil-qasam tal-obbligi mhux
 kuntrattwali, inklużi dawk li jirriżultaw mid-dikjarazzjonijiet
 prekuntrattwali.
 Ir-Regolament Ruma I u
 r-Regolament Ruma II se jibqgħu japplikaw u mhumiex se jiġu affetwati
 mill-proposta. Se jkun neċessarju li tiġi ddeterminata l-liġi applikabbli għal
 kuntratti transkonfinali. Se jkun neċessarju li tiġi ddeterminata l-liġi
 applikabbli għal kuntratti transkonfinali. Din tista' tiġi ddeterminata
 mill-partijiet nnifishom (l-Artikolu 3 tar-Regolament Ruma I) u
 jekk il-partijiet ma jiddeterminawhiex, dan isir fuq il-bażi ta' regoli
 awtomatiċi fl-Artikolu 4 tar-Regolament Ruma I. Fir-rigward
 tal-kuntratti tal-konsumatur, skont il-kundizzjonijiet tal-Artikolu 6(1)
 tar-Regolament Ruma I, jekk il-partijiet ma jagħżlux il-liġi
 applikabbli, din tkun il-liġi tar-residenza abituwali tal-konsumatur.
 Il-Liġi Komuni Ewropea dwar il-Bejgħ se tkun
 sistema oħra ta' liġi kuntrattwali fil-liġi nazzjonali ta' kull Stat Membru.
 Meta il-partijiet ikunu qablu li jużaw il-Liġi Komuni Ewropea dwar il-Bejgħ,
 ir-regoli tagħha se jkunu l-uniċi regoli nazzjonali applikabbli għall-kwistjonijiet
 li jaqgħu fil-kamp ta' applikazzjoni tagħha. Fejn il-kwistjoni taqa' fil-kamp
 ta' applikazzjoni tal-Liġi Komuni Ewropea dwar il-Bejgħ, għaldaqstant m'hemmx
 lok għall-applikazzjoni ta' kwalunkwe liġijiet nazzjonali oħrajn. Dan il-ftehim
 biex tintuża l-Liġi Komuni Ewropea dwar il-Bejgħ huwa għażla bejn żewġ
 settijiet differenti ta' liġi dwar il-bejgħ fi ħdan l-istess liġi nazzjonali u
 għaldaqstant mhux ekwivalenti għall-għażla preċedenti tal-liġi applikabbli
 fit-tifsira tar-regoli tal-liġi privata internazzjonali, u m'għandux jiġi
 konfuż magħha.
 Peress li l-Liġi Komuni Ewropea dwar il-Bejgħ
 mhijiex se tkopri kull aspett ta' kuntratt (pereżempju, l-illegalità ta'
 kuntratti, ir-rappreżentazzjoni) ir-regoli eżistenti tal-liġi ċivili tal-Istat
 Membru li hija applikabbli għall-kuntratt xorta tibqa' tirregola kwistjonijiet
 residwi bħal dawn.
 Madankollu, taħt l-operat normali
 tar-Regolament Ruma I hemm restrizzjonijiet fir-rigward tal-għażla
 tal-liġi għat-tranżazzjonijiet bejn negozju u konsumatur. Jekk fi
 tranżazzjonijiet bejn negozju u konsumatur il-partijiet jagħżlu l-liġi ta' Stat
 Membru ieħor minflok il-liġi tal-konsumatur, din l-għażla ma tistax, skont
 l-Artikolu 6(1) tar-Regolament Ruma I, iċċaħħad lill-konsumatur
 mill-protezzjoni tad-dispożizzjonijiet mandatorji tal-liġi tal-pajjiż
 tar-residenza abitwali tiegħu (l-Artikolu 6(2) tar-Regolament
 Ruma I). Madankollu, id-dispożizzjoni tal-aħħar ma jistax ikollha
 importanza prattika jekk il-partijiet ikunu għażlu l-Liġi Komuni Ewropea dwar
 il-Bejgħ fi ħdan il-liġi nazzjonali. Ir-raġuni hija li d-dispożizzjonijiet
 tal-Liġi Komuni Ewropea dwar il-Bejgħ tal-liġi tal-pajjiż magħżul huma identiċi
 għad-dispożizzjonijiet tal-Liġi Komuni Ewropea dwar il-Bejgħ tal-pajjiż
 tal-konsumatur. Għaldaqstant il-livell tal-liġijiet mandatorji dwar
 il-protezzjoni tal-konsumatur tal-pajjiż tal-konsumatur mhuwiex ogħla u
 l-konsumatur mhuwiex miċħud mill-protezzjoni tal-liġi tal-pajjiż tar-residenza
 abitwali tiegħu.
 ·
 Konsistenza ma’ politiki u għanijiet oħra
 tal-Unjoni
 Din il-proposta hija konsistenti mal-għan li
 jintlaħaq livell għoli ta’ protezzjoni tal-konsumatur peress li fiha regoli
 obbligatorji ta’ protezzjoni tal-konsumatur li l-partijiet ma jistgħux
 jidderogaw minnhom għad-detriment tal-konsumatur. Barra minn hekk, il-livell
 ta’ protezzjoni ta’ dawn id-dispożizzjonijiet obbligatorji huwa ugwali jew
 ogħla mill-acquis attwali.
 Il-proposta hija konsistenti wkoll
 mal-politika tal-Unjoni biex tgħin lill-SME jibbenefikaw aktar
 mill-opportunitajiet offruti mis-suq intern. Il-Liġi Komuni Ewropea dwar
 il-Bejgħ tista' tintgħażel f'kuntratti bejn il-kummerċjanti fejn mill-inqas
 wieħed minnhom ikun SME li juża r-Rakkomandazzjoni
 tal-Kummissjoni 2003/361[13]
 dwar id-definizzjoni ta’ impriżi mikro, żgħar u ta’ daqs medju filwaqt li jitqiesu
 l-iżviluppi futuri.
 Fl-aħħarnett, il-proposta hija konsistenti
 mal-politika tal-kummerċ internazzjonali tal-Unjoni, fis-sens li ma
 tiddiskriminax kontra partijiet minn pajjiżi terzi li jistgħu wkoll jagħżlu li
 japplikaw il-Liġi Komuni Ewropea dwar il-Bejgħ sakemm parti waħda
 fil-kuntratt tkun stabbilita fi Stat Membru.
 Din il-proposta hija mingħajr ħsara għal
 inizzjattivi futuri tal-Kummissjoni rigward ir-responsabbiltà
 għall-ksur tat-Trattat dwar il-Funzjonament tal-Unjoni Ewropea, pereżempju
 fir-rigward tar-regoli tal-kompetizzjoni.
 2. RIŻULTATI TA’ KONSULTAZZJONIJIET
 MAL-PARTIJIET INTERESSATI U L-VALUTAZZJONIJIET TAL-IMPATT
 ·
 Konsultazzjoni mal-partijiet interessati
 Mal-pubblikazzjoni tal-Green Paper,
 il-Kummissjoni nediet konsultazzjoni pubblika estensiva li għalqet fil-31 ta’
 Jannar 2011. Bi tweġiba għall-konsultazzjoni tal-Green Paper,
 il-Kummissjoni rċeviet 320 risposta mill-kategoriji kollha tal-partijiet
 interessati minn madwar l-Unjoni. Bosta minn dawk li wieġbu raw li
 l-Alternattiva 1 (pubblikazzjoni tar-riżultati tal-Grupp ta’ Esperti) u
 l-Alternattiva 2 (‘għodda’ għal-leġiżlatur tal-Unjoni) għandhom valur.
 L-Alternattiva 4 (strument fakultattiv tal-liġi kuntrattwali Ewropea)
 irċeviet appoġġ indipendentement jew flimkien ma’ 'sett ta' strumenti' minn
 diversi Stati Membri kif ukoll minn partijiet interessati oħra; sakemm
 tissodisfa ċerti kundizzjonijiet, bħal livell għoli ta’ protezzjoni
 tal-konsumatur, u ċarezza u faċilità tal-użu għall-utent
 tad-dispożizzjonijiet. Waħda mill-preokkupazzjonijiet ewlenin fir-risposti
 tal-partijiet interessati għall-Green Paper kienet in-nuqqas ta’ ċarezza
 fir-rigward tal-kontenut sostantiv ta’ strument possibbli tal-liġi kuntrattwali
 Ewropea. Il-Kummissjoni indirizzat dan it-tħassib billi tat lill-partijiet interessati
 l-opportunità li jikkummentaw dwar l-Istudju ta’ Fattibilità żviluppat
 mill-Grupp ta’ Esperti dwar liġi kuntrattwali Ewropea.
 It-tweġibiet għall-Green Paper esprimew ukoll
 preferenzi għall-kamp ta' applikazzjoni materjali tal-istrument. Bħala riżultat,
 il-proposta tiffoka fuq kuntratti għall-bejgħ ta’ merkanzija.
 Permezz ta’ Deċiżjoni tas-26 ta’
 April 2010[14],
 il-Kummissjoni stabbiliet il-Grupp ta’ Esperti dwar il-liġi kuntrattwali
 Ewropea. Dan il-Grupp kellu l-kompitu li jiżviluppa Studju ta’ Fattibbiltà dwar
 strument possibbli futur tal-liġi kuntrattwali Ewropea li jkopri l-aspetti
 ewlenin li jqumu fil-prattika fit-tranżazzjonijiet transkonfinali.
 F'Settembru 2010 twaqqażf grupp ewlieni
 ta’ partijiet interessati (assoċjazzjonijiet ta’ negozji u konsumaturi,
 rappreżentanti tas-setturi bankarji u tal-assigurazzjoni u tal-professjonijiet
 legali ta’ avukati u nutara) bil-għan li jagħti kontribut prattiku lill-Grupp
 ta’ Esperti dwar il-faċilità tal-użu għall-utent tar-regoli żviluppati
 għall-Istudju ta’ Fattibbiltà. L-Istudju ta’ Fattibilità ġie ppubblikat
 fit-3 ta' Mejju 2011 u l-konsultazzjoni informali kienet miftuħa
 sal-1 ta’ Lulju 2011.
 ·
 Valutazzjoni tal-Impatt
 Il-Valutazzjoni tal-Impatt (IA) analizzat
 is-seba’ alternattivi politiċi stipulati fil-Green Paper; ir-Rapport tal-IA fih
 deskrizzjoni u analiżi sħiħa ta’ dawn l-alternattivi.
 Dawn l-alternattivi kienu: ix-xenarju bażiku
 (l-ebda bidla fil-politika), ‘sett ta' strumenti’ għal-leġiżlatur,
 Rakkomandazzjoni dwar Liġi Komuni Ewropea dwar il-Bejgħ, Regolament li jwaqqaf
 Liġi Komuni Ewropea dwar il-Bejgħ fakultattiva, Direttiva (armonizzazzjoni
 sħiħa jew minima) dwar Liġi Komuni Ewropea dwar il-Bejgħ obbligatorja,
 Regolament li jistabbilixxi liġi kuntrattwali Ewropea u Regolament li jistabbilixxi
 Kodiċi Ċivili Ewropew.
 Wara analiżi komparattiva tal-impatti ta’ dawn
 l-alternattivi, ir-Rapport tal-IA wasal għall-konklużjoni li l-alternattivi ta'
 sistema tal-liġi kuntrattwali uniformi fakultattiva, Direttiva ta’
 armonizzazzjoni sħiħa u Regolament li jistabbilixxi sistema tal-liġi
 kuntrattwali uniformi mandatorja jilħqu l-għanijiet tal-politika. Madankollu,
 filwaqt li dawn tal-aħħar għandhom inaqqsu b’mod konsiderevoli l-ispejjeż
 tat-tranżazzjonijiet għall-kummerċjanti u joffru ambjent legali inqas kumpless
 għal dawk li jixtiequ jidħlu f’kummerċ transkonfinali, dawn l-alternattivi
 jistgħu joħolqu wkoll piż konsiderevoli għall-kummerċjanti peress li dawk li
 jinnegozjaw domestikament biss ikollhom ukoll jadattaw għal qafas leġiżlattiv
 ġdid. L-ispejjeż biex jiffamiljarizzaw ruħhom ma' liġi mandatorja ġdida bħal
 din ikunu partikolarment sinifikanti meta mqabbla ma' sistema tal-liġi
 kuntrattwali uniformi fakultattiva, peress li dawn jista’ jkollhom impatt fuq
 il-kummerċjanti kollha. Min-naħa l-oħra sistema ta' liġi kuntrattwali uniformi
 fakultattiva toħloq biss spejjeż kbar ta' darba għal dawk il-kummerċjanti li
 jixtiequ jużawha għall-kummerċ transkonfinali tagħhom. Għalhekk ġie rraġunat li
 l-istabbiliment ta' sistema ta' liġi kuntrattwali uniformi fakultattiva hija
 l-aktar azzjoni proporzjonata peress li tnaqqas l-ispejjeż tat-tranżazzjonijiet
 li jġarrbu l-kummerċjanti li jesportaw lejn bosta Stati Membri u jagħti
 lill-konsumaturi għażla akbar ta’ prodotti bi prezz aktar baxx. Fl-istess ħin,
 dan iżid ukoll il-livell ta' protezzjoni tal-konsumatur offrut lill-konsumaturi
 li xtraw minn pajjiż ieħor biex b’hekk tinħoloq il-fiduċja peress li dawn
 ikollhom l-istess sett ta’ drittijiet madwar l-Unjoni kollha.
 3. L-ELEMENTI LEGALI
 TAL-PROPOSTA
 ·
 Sommarju tal-azzjoni proposta
 Il-Proposta tipprovdi għall-istabbiliment
 tal-Liġi Komuni Ewropea dwar il-Bejgħ. Hija tarmonizza l-liġijiet kuntrattwali
 nazzjonali tal-Istati Membri mhux billi tirrikjedi li jsiru emendi fil-liġi
 kuntrattwali nazzjonali pre-eżistenti, iżda billi toħloq fi ħdan il-liġi
 nazzjonali ta' kull Stat Membru sistema oħra ta' liġi kuntrattwali
 għall-kuntratti koperti bil-kamp ta' applikazzjoni tagħha, li tkun identika
 madwar l-Unjoni Ewropea kollha u teżisti flimkien mar-regoli pre-eżistenti
 tal-liġi kuntrattwali nazzjonali. Jekk il-partijiet jaqblu b’mod espliċitu,
 il-Liġi Komuni Ewropea dwar il-Bejgħ għandha tapplika fuq bażi volontarja għal
 kuntratt transkonfinali.
 ·
 Bażi legali
 Din il-proposta hija msejsa fuq
 l-Artikolu 114 tat-Trattat dwar il-Funzjonament tal-Unjoni Ewropea (TFUE).
 Il-proposta tagħmel dispożizzjoni biex ikun
 hemm sett uniformi wieħed ta' regoli tal-liġi kuntrattwali kompletament
 armonizzati, inklużi r-regoli dwar il-protezzjoni tal-konsumatur, fil-forma ta'
 Liġi Komuni Ewropea dwar il-Bejgħ li għandha titqies bħala sistema oħra ta'
 liġi kuntrattwali fi ħdan il-liġi nazzjonali ta' kull Stat Membru disponibbli
 fi tranżazzjonijiet transkonfinali meta jkun hemm ftehim validu bejn
 il-partijiet. Dan il-ftehim mhux ekwivalenti għall-għażla tal-liġi applikabbli
 fit-tifsira tar-regoli tal-liġi privata internazzjonali u ma jistax jiġi konfuż
 magħha. Minflok, din l-għażla ssir fil-qafas ta' liġi nazzjonali li htkun
 applikabbli skont ir-regoli tal-liġi privata internazzjonali.
 L-għan ta' din is-soluzzjoni huwa
 l-istabbiliment u l-funzjonament tas-suq intern. Hija tneħħi l-ostakoli
 għall-eżerċizzju tal-libertajiet fundamentali li jirriżultaw mid-differenzi
 bejn il-liġijiet nazzjonali, b’mod partikolari mill-ispejjeż
 tat-tranżazzjonijiet addizzjonali u l-kumplessità legali perċepita li
 jesperjenzaw il-kummerċjanti meta jikkonkludu tranżazzjonijiet transkonfinali u
 min-nuqqas ta’ fiduċja fid-drittijiet tagħhom li jesperjenzaw il-konsumaturi
 meta jixtru minn pajjiż ieħor tal-UE - li kollha jkollhom effett dirett fuq
 l-istabbiliment u l-funzjonament tas-suq intern u jillimitaw il-kompetizzjoni.
 Skont l-Artikolu 114(3) tat-TFUE, il-Liġi
 Komuni Ewropea dwar il-Bejgħ tiggarantixxi livell għoli ta’ protezzjoni
 tal-konsumatur billi twaqqaf sett ta’ regoli obbligatorji tagħha stess li
 jżommu jew itejbu l-livell ta’ protezzjoni li l-konsumaturi jgawdu taħt il-liġi
 eżistenti tal-UE tal-konsumatur.
 ·
 Prinċipju ta’ sussidjarità
 Il-proposta hija konfomri mal-prinċipju
 tas-sussidjarjetà kif stabbilit fl-Artikolu 5 tat-Trattat dwar l-Unjoni
 Ewropea (TUE).
 L-għan ta' din il-proposta – jiġifieri,
 il-kontribuzzjoni għat-tħaddim tajjeb tas-suq intern billi jkun hemm
 disponibbli sett uniformi tar-regoli tal-liġi kuntrattwali fakultattivi –
 għandu dimensjoni transkonfinali u ma jistax jinkiseb b'mod suffiċjenti
 mill-Istati Membri fil-qafas tas-sistemi nazzjonali tagħhom.
 Sakemm id-differenzi tal-liġijiet kuntrattwali
 nazzjonali jkomplu joħolqu spejjeż sinifikanti u addizzjonali
 tat-tranżazzjonijiet fir-rigward ta' tranżazzjonijiet transkonfinali, l-għan li
 jitlesta s-suq intern, billi tiġi ffaċilitata l-espansjoni tal-kummerċ
 transkonfinali għall-kummerċjanti u x-xiri transkonfinali għall-konsumaturi, ma
 jistax jintlaħaq kompletament.
 Billi jadottaw miżuri mhux koordinati
 fil-livell nazzjonali, mhux se jkun possibbli għall-Istati Membri li jneħħu
 l-ispejjeż addizzjonali tat-tranżazzjonijiet u l-kumplessità legali li
 tirriżulta mid-differenzi fil-liġijiet nazzjonali kuntrattwali li jesperjenzaw
 il-kummerċjanti fil-kummerċ transkonfinali fl-UE. Il-konsumaturi jkomplu
 jesperjenzaw inqas għażla u aċċess limitat għal prodotti minn Stati Membri
 oħra. Dawn mhux se jkollhom il-fiduċja li tirrużulta mill-għarfien
 tad-drittijiet tagħhom.
 Għaldaqstant -l-għan tal-proposta jista'
 jinkiseb aħjar b'azzjoni fuq livell tal-Unjoni, skont il-prinċipju
 tas-sussidjarjetà. L-Unjoni hija fl-aħjar pożizzjoni biex tindirizza l-problemi
 tal-frammentazzjoni legali permezz ta’ miżura fil-qasam tal-liġi kuntrattwali
 li tqarreb ir-regoli applikabbli għal tranżazzjonijiet transkonfinali. Barra
 minn hekk, aktar ma jevolvu t-tendenzi tas-suq u jħajru lill-Istati Membri biex
 jieħdu azzjoni b’mod indipendenti, pereżempju fir-regolamentazzjoni
 tal-kontenut diġitali emerġenti tas-suq, id-diverġenzi regolatorji li jwasslu
 għal żieda fl-ispejjeż tat-tranżazzjonijiet u nuqqasijiet fil-protezzjoni
 tal-konsumaturi x’aktarx li jiżdiedu.
 ·
 Il-prinċipju tal-proporzjonalità
 Il-proposta hija konformi mal-prinċipju
 tal-proporzjonalità kif stabbilit fl-Artikolu 5 tat-TUE.
 Il-kamp ta' applikazzjoni tal-proposta huwa
 limitat għall-aspetti li joħolqu problemi reali fi tranżazzjonijiet
 transkonfinali u ma jestendix għal aspetti li huma jiġu indirizzati bl-aħjar
 mod mil-liġijiet nazzjonali. Fir-rigward tal-kamp ta' applikazzjoni materjali,
 il-proposta fiha dispożizzjonijiet li jirregolaw id-drittijiet u l-obbligi
 tal-partijiet matul il-ċiklu tal-ħajja tal-kuntratt, iżda li ma tmissx
 pereżempju, ir-regoli dwar ir-rappreżentazzjoni fejn hemm inqas probbabilità li
 jsiru kontenzjużi. F’termini tal-kamp ta' applikazzjoni territorjali,
 il-proposta tkopri sitwazzjonijiet transkonfinali fejn jinqalgħu problemi ta’
 spejjeż addizzjonali tat-transazzjonijiet u ta' kumplessità legali.
 Fl-aħħarnett, il-kamp ta' applikazzjoni personali tal-proposta huwa limitat għal
 tranżazzjonijiet fejn prinċipalment hemm problemi tas-suq intern, jiġifieri
 relazzjonijiet bejn in-negozji fejn mill-inqas wieħed mill-partijiet ikun SME u
 r-relazzjonijiet bejn negozju u konsumatur. Kuntratti konklużi bejn individwi
 privati u kuntratti bejn kummerċjanti li l-ebda wieħed minnhom ma jkun SME
 mhumiex inklużi, peress li jidher li m’hemm ebda ħtieġa għal azzjoni
 fir-rigward ta' dawn it-tipi ta’ kuntratti transkonfinali. Ir-Regolament iħalli
 lill-Istati Membri b'żewġ għażliet: li jiddeċiedu li jagħmlu l-Liġi Komuni
 Ewropea dwar il-Bejgħ disponibbli wkoll lil partijiet għal użu f'ambjent
 totalment domestiku u f'kuntratti konklużi bejn il-kummerċjanti meta l-ebda
 wieħed minnhom ma jkun SME.
 Meta mqabbla ma' soluzzjonijiet possibbli
 oħrajn analizzati, il-propsta hija azzjoni proporzjonata minħabba n-natura
 fakultattiva u volontarja tal-Liġi Komuni Ewropea dwar il-Bejgħ. Dan ifisser li
 l-applikazzjoni tagħha tiddependi fuq ftehim bejn il-partijiet tal-kuntratt
 kull meta jkun meqjus b’mod konġunt li huwa ta’ benefiċċju partikolari għal
 tranżazzjoni transkonfinali. Il-fatt li l-Liġi Komuni Ewropea dwar il-Bejgħ
 tirrappreżenta sett fakultattiv ta' regoli li japplikaw biss fil-każijiet
 transkonfinali jfisser wkoll li tista' tnaqqas l-ostakoli għall-kummerċ
 transkonfinali minghajr ma tinterferixxi ma' sistemi legali u tradizzjonijiet
 nazzjonali stabbiliti. Il-Liġi Komuni Ewropea dwar il-Bejgħ se tkun sistema
 fakultattiva flimkien mar-regoli tal-liġi kuntrattwali pre-eżistenti mingħajr
 ma tissostitwixxihom. Għaldaqstant il-miżura leġiżlattiva se tagħmel biss dak
 li huwa meħtieġ biex toħloq aktar opportunitajiet għall-kummerċjanti u
 għall-konsumaturi fis-suq uniku.
 ·
 Għażla tal-istrumenti
 L-istrument magħżul għal din l-inizjattiva
 huwa Regolament dwar Liġi Komuni Ewropea dwar il-Bejgħ fakultattiva.
 Strument mhux vinkolanti bħal sett ta'
 strumenti għal-leġiżlatur tal-UE jew Rakkomandazzjoni indirizzata lill-Istati
 Membri ma jiksibx l-għan li jittejjeb it-twaqqif u l-funzjonament tas-suq
 intern. Direttiva jew Regolament li jissostitwixxu l-liġijiet nazzjonali
 b’liġi kuntrattwali Ewropea obbligatorja jkun wisq peress li jirrikjedi li
 l-kummerċjanti domestiċi li ma jridux jbiegħu barra minn pajjiżhom iħallsu
 spejjeż li ma jiġux ikkumpensati mill-iffrankar ta' ispejjeż li jseħħ biss meta
 jseħħu tranżazzjonijiet transkonfinali. Barra minn hekk, Direttiva li
 tistabbilixxi standards minimi ta’ liġi kuntrattwali Ewropea mhux fakultattiva
 ma tkunx xierqa minħabba li ma tilħaqx il-livell ta’ ċertezza legali u l-grad
 meħtieġ ta’ uniformità biex jitnaqqsu l-ispejjeż tat-tranżazzjonijiet.
 4. IMPLIKAZZJONI
 BAĠITARJA
 Wara l-adozzjoni tal-proposta, il-Kummissjoni
 se twaqqaf bażi tad-dejta għall-iskambju ta’ informazzjoni dwar sentenzi finali
 li jirreferu għal-Liġi Komuni Ewropea dwar il-Bejgħ jew għal kwalunkwe
 dispożizzjoni oħra tar-Regolament, kif ukoll sentenzi rilevanti tal-Qorti
 tal-Ġustizzja tal-Unjoni Ewropea. L-ispejjeż assoċjati ma’ din il-bażi ta'
 dejta x’aktarx li jiżdied aktar ma jiżdied l-għadd ta’ sentenzi finali
 disponibbli. Fl-istess ħin, il-Kummissjoni se torganizza sessjonijiet ta’
 taħriġ għall-persuni lil jeżerċitaw il-professjoni legali u li jkun se jużaw
 il-Liġi Komuni Ewropea dwar il-Bejgħ[15].
 Dawn l-ispejjeż x’aktarx li jonqsu maż-żmien, aktar ma jiżdied l-għarfien dwar
 kif taħdem il-Liġi Komuni Ewropea dwar il-Bejgħ.
 5. AKTAR INFORMAZZJONI
 ·
 Simplifikazzjoni
 Il-proposta għal sistema fakultattiva oħra
 tal-liġi kkuntrattwali għandha l-vantaġġ li, mingħajr ma tissostitwixxi
 l-liġijiet nazzjonali kuntrattwali fl-Istati Membri, hija tippermetti
 lill-partijiet li jużaw sett wieħed ta’ regoli tal-liġi kuntrattwali madwar
 l-UE. Dan is-sett ta’ regoli awtonomu u uniformi għandu l-potenzjal li joffri
 soluzzjoni lill-partijiet għall-problemi l-aktar komuni li jistgħu jinqalgħu
 f’sitwazzjonijiet transkonfinali fir-rigward tal-liġi kuntrattwali. Għalhekk,
 għall-kummerċjanti din l-għażla se telimina l-bżonn ta’ riċerka dwar
 il-liġijiet nazzjonali differenti. Biex tgħin lill-konsumaturi jifhmu
 d-drittijiet tagħhom skont il-Liġi Komuni Ewropea dwar il-Bejgħ, se
 jingħatalhom avviż ta' informazzjoni standard li tinfurmahom dwar id-drittijiet
 tagħhom.
 Fl-aħħarnett, il-proposta għandha l-potenzjal
 li tiżgura l-koerenza futura tal-leġiżlazzjoni tal-UE f’oqsma politiċi oħra
 fejn il-liġi kuntrattwali ssir rilevanti.
 ·
 Klawsola ta' reviżjoni
 Il-proposta tipprovdi biex ikun hemm reviżjoni
 tal-applikazzjoni tal-Liġi Komuni Ewropea dwar il-Bejgħ jew ta' kwalunkwe
 dispożizzjoni oħra tar-Regolament wara perjodu ta'
 ħames (5) snin mid-data ta' meta tiġi applikata, filwaqt li jitqiesu
 fost affarijiet oħrajn, il-ħtieġa biex jiġi estiż aktar il-kamp ta'
 applikazzjoni fir-rigward tal-kuntratti bejn in-negozji, l-iżviluppi tas-suq u
 l-iżviluppi teknoloġiċi fir-rigward tal-kontenut diġitali u l-iżviluppi
 tal-acquis tal-Unjoni fil-futur. Għal dan il-għan, il-Kummissjoni tippreżenta
 rapport, li jekk ikun meħtieġ ikun akkumpanjat bi proposti biex jiġi emendat
 ir-Regolament, lill-Parlament Ewropew, lill-Kunsill u lill-Kumitat Soċjali
 Ewropew.
 ·
 Żona Ekonomika Ewropea
 Ir-Regolament propost jirrigwarda kwistjoni
 taż-ŻEE u għalhekk għandu jestendi għaż-ŻEE.
 ·
 Spjegazzjoni tal-proposta
 Il-proposta tikkonsisti f’tliet partijiet
 ewlenin: Regolament, Anness I mar-Regolament li jinkludi r-regoli tal-liġi
 kuntrattwali (il-Liġi Komuni Ewropea dwar il-Bejgħ ) u l-Anness II li
 jinkludi Avviż ta' Informazzjoni Standard.
 A. Ir-Regolament
 L-Artikolu 1
 jistabbilixxi l-għan u s-suġġett tar-Regolament.
 L-Artikolu 2
 fih lista ta’ definizzjonijiet għal termini użati fir-Regolament. Filwaqt li xi
 definizzjonijiet diġà jeżistu fl-acquis rilevanti, oħrajn huma kunċetti li qed
 jiġu definiti hawn għall-ewwel darba.
 L-Artikolu 3
 jispjega n-natura fakultattiva tar-regoli tal-liġi kuntrattwali fil-kuntratti
 transkonfinali għall-bejgħ ta’ merkanzija, il-fornitura ta’ kontenut diġitali u
 l-fornitura ta' servizzi relatati.
 L-Artikolu 4
 jistabbilixxi l-kamp ta' applikazzjoni territorjali tar-Regolament li huwa
 limitat għal kuntratti transkonfinali.
 L-Artikolu 5
 jistipula l-kamp ta' applikazzjoni materjali tal-kuntratti għall-bejgħ ta’
 merkanzija u għall-fornitura ta' kontenut diġitali u ta' servizzi relatati,
 bħall-installazzjoni u t-tiswija.
 L-Artikolu 6
 jeskludi mill-kamp ta' applikazzjoni il-kuntratti bi skop imħallat u l-bejgħ bi
 ħlas bin-nifs.
 L-Artikolu 7
 jiddeskrivi l-kamp personali ta’ applikazzjoni li jestendi għal kuntratti bejn
 negozju u konsumatur u ċerti kuntratti bejn negozji.
 L-Artikolu 8
 jispjega li biex tintgħażel il-Liġi Komuni dwar il-Bejgħ jeħtieġ li jkun hemm
 ftehim bejn il-partijiet f’dan ir-rigward. F’kuntratti bejn negozju u
 konsumatur, l-għażla tal-Liġi Komuni Ewropea dwar il-Bejgħ hija valida biss
 jekk il-kunsens tal-konsumatur jingħata permezz ta’ dikjarazzjoni espliċita
 separata mid-dikjarazzjoni li tindika l-ftehim li jiġi konkluż kuntratt.
 L-Artikolu 9
 fih diversi ħtiġijiet ta’ informazzjoni dwar il-Liġi Komuni Ewropea dwar
 il-Bejgħ f’kuntratti bejn kummerċjant u konsumatur. B’mod partikolari
 l-konsumatur għandu jirċievi l-avviż ta’ informazzjoni fl-Anness II.
 L-Artikolu 10
 jirrikjedi li l-Istati Membri jiżguraw li jkun hemm sanzjonijiwet fil-każ ta'
 ksur mill-kummerċjanti tad-dmir tagħhom li jkunu konformi mar-rekwiżiti
 speċjali stabbiliti mill-Artikoli 8 u 9.
 L-Artikolu 11 jispjega li bħala konsegwenza tal-għażla valida tal-Liġi Komuni Ewropea
 dwar il-Bejgħ din tkun l-unika liġi applikabbli għall-kwistjonijiet indirizzati
 fir-regoli tagħha u li konsegwentament regoli nazzjonali oħrajn ma japplikawx
 għall-kwistjonijiet li jaqgħu fil-kamp ta' applikazzjoni tagħha. L-għażla
 tal-Liġi Komuni Ewropea dwar il-Bejgħ tapplika retroattivament biex tkopri
 l-konformità mal-impenji ta’ informazzjoni prekuntrattwali u r-rimedji għal
 nuqqas ta' konformità magħhom.
 L-Artikolu 12 jikkjarifika li r-Regolament huwa mingħajr preġudizzju għar-rekwiżiti
 tal-informazzjoni tad-Direttiva 2006/123/KE dwar is-servizzi fis-suq
 intern[16].
 L-Artikolu 13 jagħti l-possibbiltà
 lill-Istati Membri biex idaħħlu fis-seħħ leġiżlazzjoni li permezz tagħha l-Liġi
 Komuni Ewropea dwar il-Bejgħ tkun disponibbli għal partijiet għall-użu
 f'ambjent kompletament domestiku u għal kuntratti bejn kummerċjanti, meta
 l-ebda wieħed minnhom ma jkun SME.
 L-Artikolu 14
 jeħtieġ li l-Istati Membri jinnotifikaw is-sentenzi finali tal-qrati tagħhom li
 jagħtu interpretazzjoni tad-dispożizzjonijiet tal-Liġi Komuni Ewropea dwar
 il-Bejgħ jew kwalunkwe dispożizzjoni oħra tar-Regolament. Il-Kummissjoni
 għandha tistabbilixxi bażi tad-dejta b’dawn is-sentenzi.
 L-Artikolu 15
 fih klawżola ta’ reviżjoni.
 L-Artikolu 16 jipprovdi li r-Regolament
 għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal
 Uffiċjali tal-Unjoni Ewropea.
 B. Anness I
 Anness I jinkludi t-test tal-Liġi Komuni
 Ewropea dwar il-Bejgħ.
 Il-Parti I ‘Dispożizzjonijiet
 introduttorji’ tistabbilixxi l-prinċipji ġenerali tal-liġi kuntrattwali li
 l-partijiet kollha jeħtieġ li josservaw fin-negozjati tagħhom, bħall-bona fidi
 u n-negozjar ġust. Il-prinċipju tal-libertà kuntrattwali jiżgura wkoll
 lill-partijiet li, sakemm ir-regoli jkunu espliċitament identifikati bħala
 obbligatorji, pereżempju regoli dwar il-protezzjoni tal-konsumatur, jista' jkun
 hemm devjazzjoni mir-regoli tal-Liġi Komuni Ewropea dwar il-Bejgħ.
 Il-Parti II ‘Formazzjoni ta’ kuntratt
 vinkolanti' tinkludi dispożizzjonijiet dwar id-dritt tal-partijiet
 li jirċievu informazzjoni essenzjali prekuntrattwali u regoli dwar kif jiġi
 konkluż ftehim bejn żewġ partijiet. Din il-parti fiha wkoll
 dispożizzjonijiet speċifiċi li tagħti lill-konsumaturi d-dritt li jirtiraw
 mill-kuntratti mill-bogħod u minn kuntratti li jiġu konklużi barra mill-post
 tan-negozju. Fl-aħħar nett tinkludi dispożizzjonijiet dwar l-evitar ta'
 kuntratti li jirriżultaw minn żball, frodi jew sfuttament inġust.
 Il-Parti III ‘Valutazzjoni ta’ xi jkun
 fih il-kuntratt’ tagħmel dispożizzjonijiet ġenerali
 dwar kif għandhom jiġu interpretati l-kundizzjonijiet kuntrattwali f’każ ta’
 dubju. Tinkludi wkoll regoli dwar il-kontenut u l-effetti tal-kuntratti kif
 ukoll liema kundizzjonijiet kuntrattwali jistgħu jkunu inġusti u għaldaqstant
 invalidi.
 Il-Parti IV ‘Obbligi u rimedji
 tal-partijiet f’kuntratt ta’ bejgħ’ tagħti ħarsa mill-qrib lejn ir-regoli
 speċifiċi għall-kuntratti ta’ bejgħ u l-kuntratti għall-fornitura ta’ kontenut
 diġitali li jinkludu l-obbligi tal-bejjiegħ u tax-xerrej. Din il-parti fiha
 wkoll regoli dwar ir-rimedji għall-inadempjenza tax-xerrejja u l-bejjiegħa.
 Il-Parti V ‘Obbligi u rimedji
 tal-partijiet f’kuntratt ta’ servizzi relatati’
 tikkonċerna każijiet fejn bejjiegħ, b’rabta mill-qrib ma’ kuntratt ta’ bejgħ
 ta’ merkanzija jew fornitura ta' kontenut diġitali, jipprovdi ċerti servizzi
 bħal installazzjoni, tiswija jew manutenzjoni. Din il-parti tispjega liema
 regoli speċifiċi japplikaw f’sitwazzjoni bħal din, b’mod partikulari liema huma
 d-drittijiet u l-obbligi tal-partijiet taħt dawn il-kuntratti.
 Il-Parti VI ‘Danni u mgħax’ tinkludi regoli supplementari komuni dwar kumpens għal danni u dwar
 l-imgħax li għandu jitħallas għal ħlas tard.
 Il-Parti VII 'Riżoluzzjoni' tispjega r-regoli li japplikaw għal dak li jrid jiġi ritornat meta
 kuntratt jiġi annullat jew mitmum.
 Il-Parti VIII 'Preskrizzjoni' tirregola l-effetti taż-żmien li jkun għadda fuq l-eżerċizzju
 tad-drittijiet li jirriżultaw minn kuntratt.
 L-Appendiċi 1
 tinkludi l-Mudell tal-istruzzjonijiet dwar l-irtirar li jrid jiġi pprovdut
 mill-kummerċjant lill-konsumatur qabel ma jiġi konkluż kuntratt barra mill-post
 tan-negozju jew mill-bogħod, filwaqt li l-Appendiċi 2 jipprovdi
 Mudell ta' formola għall-irtirar.
 C. Anness II
 L-Anness II jinkludi l-Avviż ta'
 Informazzjoni Standard dwar il-Liġi Komuni Ewropea dwar il-Bejgħ li trid tiġi
 pprovduta mill-kummerċjant lill-konsumatur qabel ma jsir ftehim biex tintuża
 l-Liġi Komuni Ewropea dwar il-Bejgħ.
 2011/0284 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 fuq Liġi Komuni
 Ewropea dwar il-Bejgħ
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b'mod partikolari l-Artikolu 114
 tiegħu,
 Wara li kkunsidraw il-proposta
 mill-Kummissjoni Ewropea,
 Wara t-trażmissjoni tal-abbozz tal-att
 leġiżlattiv lill-Parlamenti nazzjonali,
 Wara li kkunsidraw l-opinjoni tal-Kumitat
 Ekonomiku u Soċjali Ewropew[17],
 Wara li kkunsidraw l-opinjoni tal-Kumitat
 tar-Reġjuni[18],
 Filwaqt li jaġixxu skont il-proċedura leġislattiva
 ordinarja,
 Billi:
 (1)
 Għad fadal xi ostakoli konsiderevoli fir-rigward
 tal-attività ekonomika transkonfinali li qed jimpedixxu lis-suq intern milli
 jisfrutta l-potenzjal sħiħ tiegħu għat-tkabbir u għall-ħolqien tax-xogħol.
 Bħalissa, wieħed biss minn kull għaxar kummerċjanti tal-Unjoni jesporta
 merkanzija fl-Unjoni u l-maġġoranza tagħhom, jesportaw biss lejn numru żgħir
 ta’ Stati Membri. Mill-firxa ta’ ostakli għall-kummerċ transkonfinali inklużi
 r-regolamenti tat-taxxa, ir-rekwiżiti amministrattivi, id-diffikultajiet
 fil-kunsinna, il-lingwa u l-kultura, il-kummerċjanti jikkunsidraw id-diffikultà
 li jsiru jafu bid-dispożizzjonijiet ta’ liġi kuntrattwali barranija fost
 l-akbar ostakli fi tranżazzjonijiet bejn negozju u konsumatur u fi
 tranżazzjonijiet bejn negozji. Dan iwassal ukoll għal żvantaġġi
 għall-konsumaturi minħabba l-aċċess limitat għall-merkanzija. Għalhekk,
 il-liġijiet kuntrattwali nazzjonali differenti jiskoraġġixxu l-eżerċizzju
 tal-libertajiet fundamentali, bħal-libertà li jiġu pprovduti merkanzija u
 servizzi, u jirrappreżentaw ostaklu għall-funzjonament u l-istabbiliment
 kontinwu tas-suq intern. Huma jkollhom ukoll l-effett li jillimitaw
 il-kompetizzjoni, b’mod partikolari fis-swieq ta’ Stati Membri iżgħar.
 (2)
 Il-kuntratti huma l-għodda legali indispensabbli
 għal kull tranżazzjoni ekonomika. Madankollu, il-ħtieġa għall-kummerċjanti li
 jidentifikaw jew li jinnegozjaw il-liġi applikabbli, li jsiru jafu dwar
 id-dispożizzjonijiet ta' liġi barranija applikabbli li bosta drabi tinvolvi
 t-traduzzjoni, li jiksbu parir legali biex isiru familjari mar-rekwiżiti tagħha
 u li jadattaw il-kuntratti tagħhom għall-liġijiet nazzjonali differenti li
 jistgħu japplikaw f'operazzjonijiet transkonfinali tagħmel il-kummerċ
 transkonfinali aktar kumpless u għali meta mqabbel mal-kummerċ domestiku.
 L-ostakli relatati mal-liġi kuntrattwali għalhekk huma fattur ewlieni li
 jikkontribwixxi biex jiddiswadi għadd konsiderevoli ta’ kummerċjanti li
 jesportaw milli jidħlu f’kummerċ transkonfinali jew jespandu l-operazzjonijiet
 tagħhom fi Stati Membri oħra. L-effett dissważiv tagħhom huwa partikolarment
 b’saħħtu għall-impriżi żgħar u ta’ daqs medju (SME) li għalihom l-ispejjeż ta’
 dħul fi swieq barranin multipli ħafna drabi huma partikolarment għoljin meta
 mqabbla mal-fatturat tagħhom. Bħala konsegwenza, il-kummerċjanti jitilfu
 l-opportunità li jiffrankaw l-ispejjeż li setgħu jiffrankaw li kieku kien
 possibbli li jbiegħu l-merkanzija u s-servizzi fuq il-bażi ta’ liġi
 kuntrattwali uniformi unika għat-tranżazzjonijiet transkonfinali kollha tagħhom
 u, fl-ambjent onlajn, permezz ta' websajt waħda.
 (3)
 L-ispejjeż tat-tranżazzjonijiet relatati mal-liġi
 kuntrattwali li fir-rigward tagħhom intwera li huma ta’ proporzjonijiet
 konsiderevoli u l-ostakoli legali li joriġinaw mid-differenzi bejn ir-regoli mandatorji
 nazzjonali differenti dwar il-protezzjoni tal-konsumatur għandhom effett dirett
 fuq il-funzjonament tas-suq intern fir-rigward ta’ tranżazzjonijiet bejn
 in-negozji u l-konsumaturi. Skont l-Artikolu 6
 tar-Regolament (KE) Nru 593/2008 tal-Parlament Ewropew u
 tal-Kunsill tas-17 ta’ Ġunju 2008 dwar il-liġi applikabbli
 għall-obbligazzjonijiet kuntrattwali
 (Regolament (KE) Nru 593/2008)[19],
 kull meta kummerċjant jindirizza l-attivitajiet tiegħu lejn il-konsumaturi fi
 Stat Membru differenti għandhom japplikaw id-dispożizzjonijiet ta’ protezzjoni
 tal-konsumatur tal-Istat Membru tar-residenza abitwali tal-konsumatur li
 jipprovdu livell ogħla ta’ protezzjoni u li ma jistgħux jiġu derogati bi ftehim
 bis-saħħa ta’ dik il-liġi, anki meta tkun intgħażlet liġi applikabbli oħra
 mill-partijiet; Għalhekk, il-kummerċjanti jeħtieġ li jsiru jafu minn qabel jekk
 il-liġi tal-konsumatur tipprovdix protezzjoni ogħla u jiżguraw li l-kuntratt
 tagħhom ikun konformi mar-rekwiżiti tagħha. Barra minn hekk, fil-kummerċ
 elettroniku, l-adattamenti tal-websajts li jeħtieġ li jirriflettu r-rekwiżiti
 obbligatorji tal-liġijiet barranin applikabbli dwar il-kuntratti
 mal-konsumaturi jinvolvu spejjeż ulterjuri. L-armonizzazzjoni eżistenti
 tal-liġi tal-konsumatur fil-livell tal-UE wasslet għal approssimazzjoni f’ċerti
 oqsma. Madankollu d-differenzi bejn il-liġijiet tal-Istati Membri jibqgħu
 sostanzjali; l-armonizzazzjoni eżistenti tħalli lill-Istati Membri b'firxa
 wiesgħa ta’ alternattivi dwar kif jikkonformaw mar-rekwiżiti tal-leġiżlazzjoni
 tal-Unjoni u fejn għandhom jistabbilixxu l-livell ta’ protezzjoni
 tal-konsumatur.
 (4)
 L-ostakli relatati mal-liġi kuntrattwali li jżommu
 lill-kummerċjanti milli jisfruttaw bis-sħiħ il-potenzjal tas-suq intern jaħdmu
 wkoll għad-detriment tal-konsumaturi. Inqas kummerċ transkonfinali jirriżulta
 f’inqas importazzjonijiet u inqas kompetizzjoni. Il-konsumaturi jistgħu jkunu
 żvantaġġjati minħabba għażla limitata ta' merkanzija bi prezzijiet ogħla, kemm
 minħabba li inqas kummerċjanti barranin joffrulhom direttament il-prodotti u
 s-servizzi tagħhom kif ukoll indirettament bħala riżultat ta’ kummerċ
 transkonfinali ristrett bl-ingrossa bejn in-negozji. Filwaqt li x-xiri
 transkonfinali jista’ jġib miegħu vantaġġi ekonomiċi sostanzjali f'termini ta’
 iktar offerti u offerti aħjar, ħafna konsumaturi jibżgħu wkoll li jinvolvu
 ruħhom f’xiri transkonfinali, minħabba l-inċertezza dwar id-drittijiet tagħhom.
 Uħud mill-preokkupazzjonijiet ewlenin tal-konsumaturi huma relatati mal-liġi
 kuntrattwali, pereżempju jekk dawn igawdux protezzjoni adegwata fil-każ ta’
 xiri ta’ prodotti difettużi. Bħala konsekwenza ta' dan, numru sostanzjali ta'
 konsumaturi jippreferu li jixtru lokalment anke jekk ifisser li jkollhom inqas
 għażla jew iħallsu prezzijiet ogħla.
 (5)
 Barra minn hekk, dawk il-konsumaturi li jixtiequ
 jibbenefikaw minn differenzi fil-prezzijiet bejn l-Istati Membri billi jixtru
 mingħand kummerċjant minn Stat Membru ieħor huma spiss imxekkla minħabba li
 l-kummerċjant jirrifjuta li jbiegħ. Filwaqt li l-kummerċ elettroniku ffaċilita
 bil-kbir it-tfittxija għal offerti kif ukoll il-paragun tal-prezzijiet u ta'
 kundizzjonijiet oħra irrispettivament minn fejn ikun stabbilit kummerċjant,
 l-ordnijiet minn konsumaturi barranin ħafna drabi jiġu miċħuda minn
 kummerċjanti li joqogħdu lura milli jidħlu fi tranżazzjonijiet
 transkonfinali.
 (6)
 Għalhekk id-differenzi fil-liġijiet kuntrattwali
 nazzjonali jikkostitwixxu ostakli li jżommu lill-konsumaturi u
 lill-kummerċjanti milli jgawdu mill-benefiċċji tas-suq intern. Dawk l-ostakoli
 relatati mal-liġi kuntrattwali jitnaqqsu sinifikatament jekk il-kuntratti jkunu
 bbażati fuq sett uniformi wieħed ta' regoli tal-liġi kuntrattwali
 irrispettivament minn fejn ikunu stabbiliti l-partijiet. Sett uniformi ta'
 regoli ta' liġi kuntrattwali bħal dan għandu jkopri ċ-ċiklu sħiħ tal-ħajja ta'
 kuntratt u għaldaqstant jinkludi l-oqsma li huma l-aktar importanti meta jiġu
 konklużi l-kuntratti. Għandu jinkludi wkoll dispożizzjonijiet kompletament
 armonizzati li jipproteġu l-konsumaturi.
 (7)
 Id-differenzi bejn il-liġijiet kuntrattwali nazzjonali
 u l-effett tagħhom fuq il-kummerċ transkonfinali jservu wkoll biex jillimitaw
 il-kompetizzjoni. B'kummerċ transkonfinali ta' livell baxx, hemm inqas
 kompetizzjoni, u għaldaqstant inqas inċentivi għall-kummerċjanti biex isiru
 aktar innovattivi u jtejbu l-kwalità tal-prodotti tagħhom jew biex inaqqsu
 l-prezzijiet. B’mod partikolari fi Stati Membri iżgħar b’numru limitat ta’
 kompetituri domestiċi, id-deċiżjoni tal-kummerċjanti barranin li jżommu lura
 milli jidħlu f’dawn is-swieq minħabba l-ispejjeż u l-kumplessità tista’
 tillimita l-kompetizzjoni, bir-riżultat li jkun hemm impatt sinifikanti fuq
 l-għażla u l-livelli tal-prezzijiet għall-prodotti disponibbli. Barra minn
 hekk, l-ostakli għall-kummerċ transkonfinali jistgħu jipperikolaw
 il-kompetizzjoni bejn l-SME u kumpaniji akbar. Minħabba l-impatt sinifikanti
 tal-ispejjeż tat-tranżazzjonijiet fir-rigward tal-fatturat, huwa ħafna aktar
 probabbli li SME toqgħod lura milli tidħol f’suq barrani milli kompetitur
 akbar.
 (8)
 Biex jingħelbu dawn l-ostakoli relatati mal-liġi
 kuntrattwali, il-partijiet għandu jkollhom il-possibbiltà li jaqblu li
 l-kuntratti tagħhom għandhom jiġu rregolati minn sett uniformi wieħed ta'
 regoli tal-liġi kuntrattwali bl-istess sinifikat u interpretazzjoni fl-Istati
 Membri kollha, Liġi Komuni Ewropea Dwar il-Bejgħ. Il-Liġi Komuni Ewropea
 dwar il-Bejgħ għandha tirrappreżenta għażla addizzjonali li żżid l-għażla
 disponibbli għall-partijiet u li tkun miftuħa biex tintuża kull meta titqies
 b'mod konġunt li tkun ta' għajnuna sabiex jiġi ffaċilitat il-kummerċ
 transkonfinali u sabiex jitnaqqsu l-ispejjeż tat-tranżazzjonijiet u ta'
 opportunità kif ukoll ostakoli oħra relatati mal-liġi kuntrattwali fir-rigward
 tal-kummerċ transkonfinali. Ir-Regolament jistabbilixxi Liġi Komuni dwar
 il-Bejgħ.
 (9)
 Dan ir-Regolament jistabbilixxi Liġi Komuni Ewropea
 dwar il-Bejgħ. Din tarmonizza l-liġijiet kuntrattwali tal-Istati Membri mhux
 billi tirrikjedi emendi fil-liġi kuntrattwali nazzjonali pre-eżistenti, iżda
 billi toħloq fi ħdan il-liġi nazzjonali ta' kull Stat Membru sistema oħra ta'
 liġi kuntrattwali għall-kuntratti koperti bil-kamp ta' applikazzjoni tagħha.
 Din it-tieni sistema tkun identika madwar l-UE kollha u se teżisti flimkien
 mar-regoli pre-eżistenti tal-liġi kuntrattwali nazzjonali. Jekk il-partijiet
 jaqblu b’mod espliċitu, il-Liġi Komuni Ewropea dwar il-Bejgħ għandha tapplika
 fuq bażi volontarja għal kuntratt transkonfinali.
 (10)
 Il-ftehim biex tintuża l-Liġi Komuni Ewropea dwar
 il-Bejgħ għandu jkun għażla magħmula fl-ambitu tal-liġi nazzjonali rispettiva
 li tkun applikabbli skont ir-Regolament (KE) Nru 593/2008, jew,
 b'relazzjoni mad-dmirijiet ta’ informazzjoni prekuntrattwali, skont
 ir-Regolament (KE) Nru 864/2007 tal-Parlament Ewropew u
 tal-Kunsill tal-11 ta’ Lulju 2007 dwar il-liġi applikabbli
 għall-obbligi mhux kuntrattwali (Regolament (KE) Nru 864/2007)[20], jew kwalunkwe regola
 rilevanti oħra tal-kunflitt tal-liġijiet. Il-ftehim li tintuża l-Liġi Komuni
 Ewropea dwar il-Bejgħ għalhekk m’għandux jammonta għal, u m'għandux jiġi konfuż
 ma’, għażla tal-liġi applikabbli skont it-tifsira tar-regoli tal-kunflitt
 tal-liġijiet, u għandu jkun bla ħsara għalihom. Għalhekk dan ir-Regolament ma
 jaffettwa l-ebda waħda mir-regoli eżistenti tal-kunflitt tal-liġijiet.
 (11)
 Il-Liġi Komuni Ewropea dwar il-Bejgħ għandha
 tinkludi sett komplut ta' regoli mandatorji kompletament armonizzati dwar
 il-protezzjoni tal-konsumatur. B'konformità mal-Artikolu 114(3)
 tat-Trattat, dawk ir-regoli għandhom jiggarantixxu livell għoli ta’ protezzjoni
 tal-konsumatur bil-ħsieb li tittejjeb il-fiduċja tal-konsumatur fil-Liġi Komuni
 Ewropea dwar il-Bejgħ u għaldaqstant jagħtu inċentiv lill-konsumaturi biex
 jidħlu f’kuntratti transkonfinali fuq din il-bażi. Ir-regoli għandhom iżommu
 jew itejbu l-livell ta’ protezzjoni li l-konsumaturi jgawdu taħt il-liġi tal-konsumatur
 tal-Unjoni.
 (12)
 Peress li l-Liġi Komuni Ewropea dwar il-Bejgħ
 tinkludi sett komplut ta' regoli mandatorji kompletament armonizzati dwar
 il-protezzjoni tal-konsumatur, meta l-partijiet ikunu għażlu li jużaw il-Liġi
 Komuni Ewropea dwar il-Bejgħ, mhux se jkun hemm diskrepanzi bejn il-liġijiet
 tal-Istati Membri f'dan il-qasam. Konsegwentament, l-Artikolu 6(2)
 tar-Regolament (KE) Nru 593/2008, li huwa bbażat fuq l-eżistenza
 ta' livelli differenti ta’ protezzjoni tal-konsumatur fl-Istati Membri, ma
 jista' jkollu l-ebda importanza prattika għall-kwistjonijiet koperti mil-Liġi
 Komuni Ewropea dwar il-Bejgħ.
 (13)
 Il-Liġi Komuni Ewropea dwar il-Bejgħ għandha tkun
 disponibbli għal kuntratti transkonfinali, għaliex huwa f’dan il-kuntest li
 d-diskrepanzi bejn il-liġijiet nazzjonali jwasslu għal kumplessità u spejjeż
 addizzjonali u jiddisswadu lill-partijiet milli jidħlu f’relazzjonijiet
 kuntrattwali. F'kuntratti bejn negozji n-natura transkonfinali ta’ kuntratt
 għandha tiġi vvalutata fuq il-bażi tar-residenza abitwali tal-partijiet.
 F'kuntratt bejn negozju u konsumatur ir-rekwiżit transkonfinali għandu jiġi
 sodisfatt meta l-indirizz ġenerali indikat mill-konsumatur, l-indirizz
 għall-kunsinna tal-merkanzija jew l-indirizz fejn jintbagħat il-kont indikat
 mill-konsumatur ikunu jinsabu fi Stat Membru, iżda barra mill-Istat fejn
 il-kummerċjant għandu r-residenza abitwali tiegħu.
 (14)
 L-użu tal-Liġi Komuni Ewropea dwar il-Bejgħ
 m’għandux ikun limitat għal sitwazzjonijiet transkonfinali li jinvolvu Stati
 Membri biss, iżda għandu jkun disponibbli wkoll biex jiffaċilita l-kummerċ bejn
 Stati Membri u pajjiżi terzi. Meta jkunu involuti konsumaturi minn pajjiżi
 terzi, il-ftehim li tintuża l-Liġi Komuni Ewropea dwar il-Bejgħ, li jimplika
 l-għażla ta’ liġi barranija għalihom, għandu jkun suġġett għar-regoli
 applikabbli tal-kunflitt tal-liġijiet.
 (15)
 I-użu ta' kuntratt uniformi wieħed
 għat-tranżazzjonijiet kollha tagħhom jista' wkoll ikun ta' għajnuna
 għall-kummerċjanti li jieħdu sehem fi tranżazzjonijiet kummerċjali li huma
 purament domestiċi jew transkonfinali. Għalhekk l-Istati Membri għandhom ikunu
 liberi li jiddeċiedu li jagħmlu l-Liġi Komuni Ewropea dwar il-Bejgħ disponibbli
 wkoll għall-partijiet biex jużawha f'ambjent kompletament domestiku.
 (16)
 Il-Liġi Komuni Ewropea dwar il-Bejgħ għandha tkun
 disponibbli b’mod partikolari għall-bejgħ ta’ merkanzija mobbli, inkluża
 l-manifattura jew il-produzzjoni ta' merkanzija bħal din, peress li dan huwa
 t-tip ta’ kuntratt li ekonomikament huwa l-aktar wieħed importanti li jista’
 jippreżenta potenzjal partikolari għat-tkabbir fil-kummerċ transkonfinali,
 speċjalment fil-kummerċ elettroniku.
 (17)
 Sabiex jirrifletti l-importanza dejjem tikber
 tal-ekonomija diġitali, il-kamp ta' applikazzjoni tal-Liġi Komuni Ewropea dwar
 il-Bejgħ għandu jkopri wkoll il-kuntratti għall-fornitura ta' kontenut
 diġitali. It-trasferiment tal-kontenut diġitali biex jiġi maħżun,
 għall-ipproċessar jew l-aċċess, u għall-użu ripetut, bħal meta tniżżel
 il-mużika, qiegħed jikber malajr u għandu potenzjal kbir għal tkabbir ulterjuri
 iżda għad hemm grad konsiderevoli ta’ diversità u inċertezza legali. Għalhekk
 il-Liġi Komuni Ewropea dwar il-Bejgħ għandha tkopri l-fornitura tal-kontenut
 diġitali, irrispettivament minn jekk il-kontenut jiġix fornit jew le b'mezz
 tanġibbli.
 (18)
 Il-kontenut diġitali ħafna drabi ma jkunx fornit
 inkambju għal prezz iżda flimkien ma’ merkanzija jew servizzi mħallsa
 separatament, li jinvolvu korrispettiv mhux monetarju bħall-għoti ta’ aċċess
 għal data personali jew aċċess mingħajr ħlas fil-kuntest ta’ strateġija ta’
 kummerċjalizzazzjoni fuq il-bażi tal-aspettativa li l-konsumatur jixtri
 prodotti ta’ kontenut diġitali addizzjonali jew aktar sofistikati fi stadju
 ulterjuri. Fid-dawl ta’ din l-istruttura speċifika tas-suq u tal-fatt li
 d-difetti tal-kontenut diġitali pprovduti jistgħu jikkawżaw dannu
 għall-interessi ekonomiċi tal-konsumaturi irrispettivament mill-kundizzjonijiet
 li taħthom tkun ġiet ipprovduta, id-disponibbiltà tal-Liġi Komuni Ewropea dwar
 il-Bejgħ m’għandhiex tiddependi fuq jekk il-prezz jitħallasx għall-kontenut
 diġitali speċifiku inkwistjoni jew le.
 (19)
 Bil-għan li jiġi massimizzat il-valur miżjud
 tal-Liġi Komuni Ewropea dwar il-Bejgħ, il-kamp ta' applikazzjoni materjali
 tagħha għandu jinkludi wkoll ċerti servizzi pprovduti mill-bejjiegħ li huma
 direttament u strettament marbuta ma’ merkanzija jew kontenut diġitali
 speċifiku forniti fuq il-bażi tal-Liġi Komuni dwar il-Bejgħ, u fil-prattika
 bosta drabi ikunu kkumbinati flimkien fl-istess kuntratt jew f'kuntratt
 relatat, b'mod speċjali tiswija, manutenzjoni jew installazzjoni tal-merkanzija
 jew tal-kontenut diġitali.
 (20)
 Il-Liġi Komuni Ewropea dwar il-Bejgħ għall-Unjoni
 Ewropea m’għandhiex tkopri kwalunkwe kuntratti relatati li bihom ix-xerrej
 jakkwista merkanzija jew jingħata servizz, minn parti terza. Dan ma jkunx
 xieraq peress li l-parti terza ma tkunx parti fil-ftehim bejn
 il-partijiet kontraenti biex jużaw ir-regoli tal-Liġi Komuni Ewropea dwar
 il-Bejgħ. Kuntratt relatat ma’ parti terza għandu jkun regolat mil-liġi
 nazzjonali rispettiva li tkun applikabbli skont ir-Regolamenti (KE) Nru 593/2008
 u (KE) Nru 864/2007 jew kwalunkwe regola oħra tal-kunflitt
 tal-liġijiet.
 (21)
 Sabiex jiġu indirizzati l-problemi eżistenti
 tas-suq intern u tal-kompetizzjoni b’mod immirat u proporzjonat, il-kamp ta'
 applikazzjoni personali tal-Liġi Komuni Ewropea dwar il-Bejgħ għandu jiffoka
 fuq partijiet li bħalissa huma dissważi milli jagħmlu negozju barra mill-pajjiż
 minħabba d-diverġenza ta’ liġijiet kuntrattwali nazzjonali bil-konsegwenza
 ta’ impatt negattiv sinifikanti fuq il-kummerċ transkonfinali. Għalhekk dan
 għandu jkopri t-tranżazzjonijiet kollha bejn negozju u konsumatur u l-kuntratti
 bejn il-kummerċjanti fejn mill-inqas wieħed mill-partijiet ikun SME fuq il-bażi
 tar-Rakkomandazzjoni tal-Kummissjoni 2003/361 tas-6 ta' Mejju 2003
 rigward id-definizzjoni tal-intrapriżi mikro, żgħar u ta’ daqs medju[21]. Madankollu, dan għandu
 mingħajr ħsara għall-possibbiltà tal-Istati Membri li jadottaw leġiżlazzjoni li
 tagħmel il-Liġi Komuni Ewropea dwar il-Bejgħ disponibbli għal kuntratti bejn
 kummerċjanti, meta l-ebda wieħed minnhom ma jkun SME. Fi kwalunkwe każ,
 fit-tranżazzjonaijiet bejn in-negozji, il-kummerċjanti jgawdu bis-sħiħ
 il-libertà kuntrattwali u huma mħeġġa biex jiġu ispirati mil-Liġi Komuni
 Ewropea dwar il-Bejgħ fl-abbozzar tal-kundizzjonijiet kuntrattwali tagħhom.
 (22)
 Il-ftehim tal-partijiet f'kuntratt huwa
 indispensabbli għall-applikazzjoni tal-Liġi Komuni Ewropea dwar il-Bejgħ. Dan
 il-ftehim għandu jkun suġġett għal rekwiżiti stretti fit-tranżazzjonijiet bejn
 negozju u konsumatur. Peress li, fil-prattika, normalment huwa l-kummerċjant li
 jipproponi l-użu tal-Liġi Komuni Ewropea dwar il-Bejgħ, il-konsumaturi jridu
 jkunu kompletament konxji tal-fatt li huma jaqblu li jużaw regoli li huma
 differenti minn dawk tal-liġi nazzjonali pre-eżistenti tagħhom. Għalhekk,
 il-kunsens tal-konsumatur biex tintuża l-Liġi Komuni Ewropea dwar il-Bejgħ
 għandu jkun ammissibbli biss fl-għamla ta’ dikjarazzjoni espliċita separata
 mid-dikjarazzjoni li tindika l-ftehim għall-konklużjoni tal-kuntratt. Għalhekk
 m’għandux ikun possibbli li l-użu tal-Liġi Komuni Ewropea dwar il-Bejgħ ikun
 offrut bħala kundizzjoni tal-kuntratt li għandu jiġi konkluż, b’mod partikolari
 bħala element tal-pattijiet u l-kundizzjonijiet standard tal-kummerċjant.
 Il-kummerċjant għandu jipprovdi lill-konsumatur konferma tal-ftehim biex
 tintuża l-Liġi Komuni Ewropea dwar il-Bejgħ fuq mezz li jservi fit-tul.
 (23)
 Minbarra li jkun għażla konxja, il-kunsens ta’
 konsumatur għall-użu tal-Liġi Komuni Ewropea dwar il-Bejgħ għandu jkun għażla
 infurmata. Il-kummerċjant għalhekk m’għandux biss jiġbed l-attenzjoni
 tal-konsumatur għall-użu maħsub tal-Liġi Komuni Ewropea dwar il-Bejgħ, iżda
 għandu jipprovdi wkoll informazzjoni dwar in-natura u l-karatteristiċi ewlenin
 tagħha. Sabiex jiffaċilitaw dan il-kompitu għall-kummerċjanti, u b’hekk jiġu
 evitati piżijiet amministrattivi bla bżonn, u biex tkun żgurata konsistenza
 fil-livell u fil-kwalità tal-informazzjoni kkomunikata lill-konsumaturi,
 il-kummerċjanti għandhom ifornu lill-konsumatur bl-avviż ta’ informazzjoni
 standard previst f'dan ir-Regolament u għalhekk faċilment disponibbli
 bil-lingwi uffiċjali kollha tal-Unjoni. Meta ma jkunx possibbli li l-konsumatur
 jiġi pprovdut bl-avviż ta’ informazzjoni, pereżempju fil-kuntest ta’
 telefonata, jew meta il-kummerċjant ikun naqas li jipprovdi l-avviż ta'
 informazzjoni, il-ftehim li tintuża l-Liġi Komuni Ewropea dwar il-Bejgħ
 m’għandux ikun vinkolanti fuq il-konsumatur sakemm ma l-konsumatur ikun irċieva
 l-avviż ta’ informazzjoni flimkien mal-konferma tal-ftehim u sussegwentement
 ikun esprima l-kunsens.
 (24)
 Sabiex tiġi evitata applikazzjoni selettiva ta’
 ċerti elementi tal-Liġi Komuni Ewropea dwar il-Bejgħ, li jistgħu jtellfu
 l-bilanċ bejn id-drittijiet u l-obbligi tal-partijiet u jaffettwaw ħażin
 il-livell ta’ protezzjoni tal-konsumatur, l-għażla għandha tkopri l-Liġi Komuni
 Ewropea dwar il-Bejgħ fl-intier tagħha u mhux biss ċerti partijiet minnha.
 (25)
 Fil-każ li kieku tapplika l-Konvenzjoni
 tan-Nazzjonijiet Uniti dwar il-Kuntratti għall-Bejgħ Internazzjonali ta’
 Merkanzija għall-kuntratt inkwistjoni, l-għażla tal-Liġi Komuni Ewropea dwar
 il-Bejgħ għandha timplika ftehim tal-partijiet kontraenti biex jeskludu dik
 il-Konvenzjoni.
 (26)
 Ir-regoli tal-Liġi Komuni Ewropea dwar il-Bejgħ
 għandhom ikopru l-kwistjonijiet tal-liġi kuntrattwali li huma ta’ rilevanza
 prattika matul iċ-ċiklu tal-ħajja tat-tipi ta’ kuntratti li jaqgħu fil-kamp ta'
 applikazzjoni materjali u personali, b’mod partikolari dawk li jkunu saru
 onlajn. Apparti d-drittijiet u l-obbligi tal-partijiet u r-rimedji
 għan-nuqqas ta’ twettiq, il-Liġi Komuni Ewropea dwar il-Bejgħ għandha għalhekk
 tirregola d-dmirijiet ta’ informazzjoni prekuntrattwali, il-konklużjoni ta’
 kuntratt inklużi r-rekwiżiti formali, id-dritt għall-irtirar u l-konsegwenzi
 tiegħu, l-annullament tal-kuntratt li jirriżulta minn żball, frodi, theddid jew
 sfruttament inġust u l-konsegwenzi ta’ tali annullament, l-interpretazzjoni,
 il-kontenut u l-effetti ta’ kuntratt, il-valutazzjoni u l-konsegwenzi ta’
 kundizzjonijiet kuntrattwali inġusti, ir-restituzzjoni wara l-annullament u
 t-terminazzjoni u l-preskrizzjoni u l-preklużjoni tad-drittijiet. Għandha
 tiddetermina s-sanzjonijiet disponibbli fil-każ tal-ksur tal-obbligi u
 d-dmirijiet kollha li jirriżultaw mill-applikazzjoni tagħha.
 (27)
 Il-kwistjonijiet kollha ta’ natura kuntrattwali jew
 mhux kuntrattwali li mhumiex indirizzati fil-Liġi Komuni Ewropea dwar il-Bejgħ
 huma rregolati mir-regoli tal-liġi nazzjonali pre-eżistenti barra mil-Liġi
 Komuni Ewropea dwar il-Bejgħ li hija applikabbli skont
 ir-Regolamenti (KE) Nru 593/2008 u (KE) Nru 864/2007
 jew kwalunkwe regola rilevanti oħra tal-kunflitt tal-liġijiet. Dawn
 il-kwistjonijiet jinkludu l-personalità ġuridika, l-invalidità ta’ kuntratt li
 tirriżulta minn nuqqas ta’ kapaċità, l-illegalità jew l-immoralità,
 id-determinazzjoni tal-lingwa tal-kuntratt, il-kwistjonijiet ta’
 non-diskriminazzjoni, ir-rappreżentanza, il-pluralità ta’ debituri u kredituri,
 it-tibdil tal-partijiet inkluża assenjazzjoni, tpaċija u għaqda, il-liġi
 tal-proprjetà inkluż it-trasferiment tal-proprjetà, il-liġi tal-proprjetà
 intellettwali u l-liġi tad-delitti. Barra minn hekk, il-kwistjoni dwar jekk
 pretensjonijiet ta' responsabbiltà kontrattwali u mhux kuntrattwali li jeżistu
 fl-istess ħin jistgħux jitressqu flimkien taqa' barra l-kamp ta' applikazzjoni
 tal-Liġi Komuni Ewropea dwar il-Bejgħ.
 (28)
 Il-Liġi Komuni Ewropea dwar il-Bejgħ m'għandhiex
 tirregola kwistjonijiet li jaqgħu barra mill-ambitu tal-liġi kuntrattwali. Dan
 ir-Regolament għandu jkun bla ħsara għal-liġi tal-Unjoni jew għal-liġi
 nazzjonali fir-rigward ta’ kwistjonijiet bħal dawn. Pereżempju, id-dmirijiet
 ta’ informazzjoni li huma imposti għall-protezzjoni tas-saħħa u s-sigurtà jew
 għal raġunijiet ambjentali għandhom jibqgħu barra mill-kamp ta' applikazzjoni
 tal-Liġi Komuni Ewropea dwar il-Bejgħ. Dan ir-Regolament għandu jkun bla ħsara
 wkoll għar-rekwiżiti ta’ informazzjoni tad-Direttiva 2006/123/KE
 tal-Parlament Ewropew u tal-Kunsill tat-12 ta’ Diċembru 2006
 dwar is-servizzi fis-suq intern[22].
 (29)
 Ladarba jintlaħaq ftehim validu fuq l-applikazzjoni
 tagħha, il-Liġi Komuni Ewropea dwar il-Bejgħ biss għandha tirregola
 l-kwistjonijiet li jaqgħu fil-kamp ta' applikazzjoni tagħha. Ir-regoli tal-Liġi
 Komuni Ewropea dwar il-Bejgħ għandhom jiġu interpretati b'mod awtonomu skont
 il-prinċipji stabbiliti dwar l-interpretazzjoni tal-leġiżlazzjoni tal-Unjoni.
 Il-kwistjonijiet li jirrigwardaw affarijiet li jaqgħu fil-kamp ta'
 applikazzjoni tal-Liġi Komuni Ewropea dwar il-Bejgħ li mhumiex determinati
 espressament minnha għandhom jiġu riżolti biss bl-interpretazzjoni tar-regoli
 tagħha mingħajr rikors għal kwalunkwe liġi oħra. Ir-regoli tal-Liġi Komuni
 Ewropea dwar il-Bejgħ għandhom jiġu interpretati fuq il-bażi tal-prinċipji u
 l-objettivi sottostanti u tad-dispożizzjonijiet kollha tagħha.
 (30)
 Il-libertà kuntrattwali għandha tkun il-prinċipju ta’
 gwida li fuqu tissejjes il-Liġi Komuni Ewropea dwar il-Bejgħ. L-awtonomija
 tal-partijiet għandha tkun ristretta biss meta jkun indispensabbli u
 sal-punt meħtieġ, b’mod partikolari għal raġunijiet ta’ protezzjoni
 tal-konsumatur. Meta jkun hemm din il-ħtieġa, in-natura obbligatorja tar-regoli
 inkwistjoni għandha tkun indikata b’mod ċar.
 (31)
 Il-prinċipju ta’ bona fidi u negozjar ġust għandhom
 jipprovdu gwida dwar il-mod li bih il-partijiet għandhom jikkoperaw. Peress li
 xi regoli jikkostitwixxu manifestazzjonijiet speċifiċi tal-prinċipju ġenerali
 ta’ bona fidi u negozjar ġust, huma għandhom jieħdu preċedenza fuq il-prinċipju
 ġenerali. Il-prinċipju ġenerali għalhekk m’għandux jintuża bħala għodda biex
 jemenda d-drittijiet u l-obbligi speċifiċi tal-partijiet kif stabbilit
 fir-regoli speċifiċi. Ir-rekwiżiti konkreti li jirriżultaw mill-prinċipju ta’
 bona fidi u negozjar ġust għandhom jiddependu, fost affarijiet oħra, fuq
 il-livell relattiv ta’ kompetenza tal-partijiet u għalhekk għandhom ikunu
 differenti fi tranżazzjonijiet bejn negozju u konsumatur u fi tranżazzjonijiet
 bejn negozji. Fi tranżazzjonijiet bejn il-kummerċjanti, il-prattika kummerċjali
 tajba fis-sitwazzjoni speċifika kkonċernata għandha tkun fattur rilevanti f’dan
 il-kuntest.
 (32)
 Il-Liġi Komuni Ewropea dwar il-Bejgħ għandha
 timmira lejn il-preservazzjoni ta’ kuntratt validu kull meta jkun possibbli u
 xieraq fid-dawl tal-interessi leġittimi tal-partijiet.
 (33)
 Il-Liġi Komuni Ewropea dwar il-Bejgħ għandha
 tidentifika soluzzjonijiet ibbilanċjati sew li jqisu l-interessi leġittimi
 tal-partijiet fl-għażla u l-eżerċizzju tar-rimedji disponibbli fil-każ ta’
 nuqqas ta’ twettiq tal-kuntratt. F’kuntratti bejn negozju u konsumatur,
 is-sistema ta’ rimedji għandha tirrifletti l-fatt li n-nuqqas ta’ konformità
 tal-merkanzija, tal-kontenut diġitali jew tas-servizzi jaqa’ taħt
 ir-responsabbiltà tal-kummerċjant.
 (34)
 Sabiex titjieb iċ-ċertezza legali billi
 l-ġurisprudenza tal-qrati Ewropej u nazzjonali dwar l-interpretazzjoni tal-Liġi
 Komuni Ewropea dwar il-Bejgħ jew kwalunkwe dispożizzjoni oħra tar-Regolament
 isiru aċċessibbli għall-pubbliku, il-Kummissjoni għandha toħloq bażi tad-dejta
 li tinkludi d-deċiżjonijiet finali rilevanti. Bil-ħsieb li jagħmlu dan
 il-kompitu possibbli, l-Istati Membri għandhom jiżguraw li tali sentenzi nazzjonali
 jiġu komunikati malajr lill-Kummissjoni.
 (35)
 Huwa tajjeb li ssir reviżjoni tal-funzjonament
 tal-Liġi Komuni Ewropea dwar il-Bejgħ jew kwalunkwe dispożizzjoni oħra
 tar-Regolament wara seba' snin ta' operat. L-analiżi għandha tqis fost
 affarijiet oħrajn, il-ħtieġa biex jiġi estiż aktar il-kamp ta' applikazzjoni
 fir-rigward tal-kuntratti bejn in-negozji, l-iżviluppi tas-suq u l-iżviluppi
 teknoloġiċi fir-rigward tal-kontenut diġitali u l-iżviluppi tal-acquis
 tal-Unjoni fil-futur.
 (36)
 Peress li l-għan ta’ dan ir-Regolament, jiġifieri
 li jikkontribwixxi għall-funzjonament xieraq tas-suq intern billi jagħmel
 disponibbli sett uniformi ta’ regoli tal-liġi kuntrattwali li jistgħu jintużaw
 għal tranżazzjonijiet transkonfinali madwar l-Unjoni, ma jistax jintlaħaq b’mod
 suffiċjenti mill-Istati Membri u għalhekk jista’ jintlaħaq aħjar fil-livell
 tal-Unjoni, l-Unjoni tista’ tadotta miżuri, skont il-prinċipju
 tas-sussidjarjetà kif stabbilit fl-Artikolu 5 tat-Trattat dwar l-Unjoni
 Ewropea. Skont il-prinċipju tal-proporzjonalità, kif stabbilit f’dak
 l-Artikolu, dan ir-Regolament ma jmurx lil hinn minn dak li huwa meħtieġ biex
 jintlaħaq dak il-għan.
 (37)
 Dan ir-Regolament jirrispetta d-drittijiet
 fundamentali u josserva l-prinċipji rikonoxxuti b’mod partikolari mill-Karta
 tad-Drittijiet Fundamentali tal-Unjoni Ewropea u speċifikament l-Artikoli 16,
 38 u 47 tagħha,
 ADOTTAW DAN IR-REGOLAMENT:
 Artikolu 1
 Għan u suġġett
 1.
 L-għan ta’ dan ir-Regolament huwa li jtejjeb
 il-kundizzjonijiet għall-istabbiliment u l-funzjonament tas-suq intern billi
 jagħmel disponibbli sett uniformi ta’ regoli tal-liġi kuntrattwali kif
 stabbilit fl-Anness I (‘il-Liġi Komuni Ewropea dwar il-Bejgħ’). Dawn
 ir-regoli jistgħu jintużaw fi tranżazzjonijiet transkonfinali għall-bejgħ ta’
 merkanzija, għall-fornitura ta' kontenut diġitali u għal servizzi relatati fejn
 il-partijiet f'kuntratt jaqblu dwar l-użu tagħhom.
 2.
 Dan ir-Regolament jippermetti lill-kummerċjanti li
 jistrieħu fuq sett komuni ta’ regoli u jużaw l-istess kundizzjonijiet
 kuntrattwali għat-tranżazzjonijiet transkonfinali tagħhom kollha u b’hekk
 jitnaqqsu l-ispejjeż mhux meħtieġa filwaqt li jingħata livell għoli ta’
 ċertezza legali.
 3.
 Fir-rigward ta’ kuntratti bejn kummerċjanti u
 konsumaturi, dan ir-Regolament jinkludi sett komprensiv ta’ regoli dwar
 il-protezzjoni tal-konsumatur sabiex jiġi żgurat livell għoli ta’ protezzjoni
 tal-konsumatur, tittejjeb il-fiduċja tal-konsumatur fis-suq intern filwaqt li
 l-konsumaturi jitħeġġew jagħmlu xiri transkonfinali.
 Artikolu 2
 Definizzjonijiet
 Għall-iskop ta' dan ir-Regolament, għandhom
 japplikaw id-definizzjonijiet li ġejjin:
 (a)
 'kuntratt' tfisser ftehim maħsub biex jagħti lok
 għal obbligi jew effetti legali oħra;
 (b)
 ‘bona fidi u negozjar ġust’ tfisser standard ta’
 mġiba kkaratterizzat minn onestà, trasparenza u kunsiderazzjoni għall-interessi
 tal-parti l-oħra fit-tranżazzjoni jew għar-relazzjoni inkwistjoni;
 (c)
 ‘telf’ tfisser telf ekonomiku u telf mhux ekonomiku
 fil-forma ta’ uġigħ u tbatija, esklużi forom oħra ta’ telf mhux ekonomiku
 bħall-indeboliment tal-kwalità tal-ħajja u telf ta’ tgawdija;
 (d)
 ‘kundizzjonijiet kuntrattwali standard’ tfisser
 kundizzjonijiet kuntrattwali li ġew abbozzati minn qabel għal diversi
 tranżazzjonijiet li jinvolvu lil partijiet differenti, u li ma ġewx innegozjati
 individwalment mill-partijiet skont it-tifsira tal-Artikolu 7 tal-Liġi
 Komuni Ewropea dwar il-Bejgħ;
 (e)
 ‘kummerċjant’ tfisser kwalunkwe persuna fiżika jew
 ġuridika li taġixxi għal finijiet relatati mal-kummerċ, in-negozju, is-sengħa,
 jew il-professjoni ta’ dik il-persuna;
 (f)
 ‘konsumatur’ tfisser kwalunkwe persuna fiżika li
 taġixxi għal finijiet li jmorru lil hinn mill-kummerċ, in-negozju, is-sengħa,
 jew il-professjoni ta’ dik il-persuna;
 (g)
 ‘danni’ tfisser somma flus li persuna tista’ tkun
 intitolata għaliha bħala kumpens għal xi telf, korriment jew ħsara;
 (h)
 ‘merkanzija’ tfisser kwalunkwe beni mobbli
 korporali; dan jeskludi:
 (i) elettriku u gass naturali; u
 (ii) ilma u tipi oħrajn ta' gass sakemm ma
 jitpoġġewx għall-bejgħ f'volum limitat jew kwantità stabbilita;
 (i)
 ‘prezz’ tfisser flus dovuti inkambju għal merkanzija
 mibjugħa, kontenut diġitali fornit jew għal servizz relatat li jingħata;
 (j)
 ‘kontenut diġitali’ tfisser dejta li tiġi prodotta
 u fornuta f’forma diġitali, kemm jekk skont l-ispeċifikazzjonijiet tax-xerrej
 kif ukoll jekk le; huma inklużi, vidjow, awdjo, stampi jew kontenut diġitali
 bil-miktub, logħob diġitali, softwer u kontenut diġitali li permezz tiegħu tkun
 possibbli l-personalizzazzjoni ta’ ħardwer jew softwer eżistenti; dan jeskludi:
 (i) servizzi finanzjarji, inklużi s-servizzi
 bankarji onlajn;
 (ii) parir legali jew finanzjarju pprovdut f’forma
 elettronika;
 (iii) servizzi ta’ kura tas-saħħa elettroniċi;
 (iv) servizzi u netwerks ta’ komunikazzjoni
 elettroniċi, u faċilitajiet u servizzi assoċjati:
 (v) logħob tal-azzard;
 (vi) il-ħolqien ta’ kontenut diġitali ġdid u
 l-emendar ta’ kontenut diġitali eżistenti mill-konsumaturi jew kwalunkwe
 interazzjoni oħra mal-kreazzjonijiet ta’ utenti oħra;
 (k)
 ‘kuntratt ta’ bejgħ’ tfisser kwalunkwe kuntratt li
 fih il-kummerċjant (‘il-bejjiegħ’) jittrasferixxi jew jimpenja ruħu li
 jittrasferixxi l-proprjetà tal-merkanzija lil persuna oħra (‘ix-xerrej’), u
 x-xerrej iħallas jew jimpenja ruħu li jħallas il-prezz; dan jinkludi kuntratt
 għall-fornitura ta’ merkanzija li għandha tiġi manifatturata jew prodotta u
 jeskludi kuntratti ta’ bejgħ furzat jew li jinvolvu b’mod ieħor l-eżerċizzju
 ta’ awtorità pubblika;
 (l)
 'kuntratt ta' bejgħ lil konsumatur' tfisser
 kuntratt ta' bejgħ fejn il-bejjiegħ ikun kummerċjant u x-xerrej ikun
 konsumatur;
 (m)
 ‘servizz relatat’ tfisser kwalunkwe servizz relatat
 ma’ merkanzija jew kontenut diġitali, bħall-installazzjoni, il-manutenzjoni,
 it-tiswija jew kwalunkwe pproċessar ieħor, ipprovdut mill-bejjiegħ
 tal-merkanzija jew mill-fornitur tal-kontenut diġitali taħt il-kuntratt ta’
 bejgħ, il-kuntratt ta’ fornitura ta’ kontenut diġitali jew kuntratt ta’
 servizzi relatati separat li ġie konkluż fl-istess ħin mal-kuntratt ta’ bejgħ
 jew il-kuntratt għall-fornitura ta’ kontenut diġitali; dan jeskludi:
 servizzi ta’ trasport,
 (ii) servizzi ta’ taħriġ,
 (iii) servizzi ta’ appoġġ
 tat-telekomunikazzjonijiet; kif ukoll u
 (iv) servizzi finanzjarji;
 (n)
 ‘fornitur ta’ servizzi’ tfisser kwalunkwe bejjiegħ
 ta' merkanzija jew fornitur ta’ kontenut diġitali li jimpenja ruħu li jipprovdi
 lil konsumatur b’servizz relatat ma’ dik il-merkanzija jew dak il-kontenut
 diġitali;
 (o)
 ‘klijent’ tfisser kwalunkwe persuna li tixtri
 servizz relatat;
 (p)
 ‘'kuntratt mill-bogħod’ tfisser kwalunkwe kuntratt
 bejn kummerċjant u konsumatur taħt skema organizzata ta’ bejgħ mill-bogħod li
 jiġi konkluż mingħajr il-preżenza fiżika simultanja tal-kummerċjant jew, f’każ
 li l-kummerċjant ikun persuna ġuridika, persuna fiżika li tirrappreżenta
 lill-kummerċjant u l-konsumatur, bl-użu esklużiv ta’ mezz wieħed jew aktar ta’
 komunikazzjoni mill-bogħod saż-żmien meta jiġi konkluż il-kuntratt u inkluż
 iż-żmien li fih jiġi konkluż;
 (q)
 ‘kuntratt barra mill-post tan-negozju' tfisser
 kwalunkwe kuntratt bejn kummerċjant u konsumatur:
 (i) li ġie konkluż fil-preżenza fiżika simultanja
 tal-kummerċjant jew, fejn il-kummerċjant ikun persuna ġuridika, persuna fiżika
 li tirrappreżenta lill-kummerċjant u l-konsumatur f’post li mhuwiex il-post
 tan-negozju tal-kummerċjant, jew li ġie konkluż fuq il-bażi ta’ offerta li
 saret mill-konsumatur fl-istess ċirkustanzi; jew
 (ii) li ġie konkluż fil-post tan-negozju
 tal-kummerċjant jew permezz ta’ kwalunkwe mezz ta’ komunikazzjoni mill-bogħod
 wara li l-konsumatur kien intbagħat personalment u individwalment f’post li
 mhuwiex il-post tan-negozju tal-kummerċjant fil-preżenza fiżika simultanja
 tal-kummerċjant jew, fejn il-kummerċjant ikun persuna ġuridika, persuna fiżika
 li tirrappreżenta lill-kummerċjant u lill-konsumatur; jew jew
 (iii) li ġie konkluż waqt eskursjoni organizzata
 minn kummerċjant jew, fejn il-kummerċjant ikun persuna ġuridika, persuna fiżika
 li tirrappreżenta lill-kummerċjant bil-għan jew bl-effett li tiġi promossa u
 tinbiegħ merkanzija jew jiġu fornuti kontenut diġitali jew servizzi relatati lill-konsumatur;
 (r)
 ‘post tan-negozju’ tfisser:
 (i) kwalunkwe post immobbli għal bejgħ bl-imnut
 fejn kummerċjant iwettaq attività fuq bażi permanenti, jew
 (ii) kwalunkwe post mobbli għal bejgħ bl-imnut
 fejn kummerċjant iwettaq attività fuq bażi regolari;
 (s)
 ‘garanzija kummerċjali’ tfisser kwalunkwe
 impenn minn kummerċjant jew produttur lill-konsumatur, minbarra
 l-obbligi legali tiegħu taħt Artikolu 106 fil-każ ta’
 nuqqas ta’ konformità li jirrimborsa l-prezz imħallas jew jibdel,
 isewwi jew jagħmel manutenzjoni fuq il-merkanzija jew kontenut diġitali fi
 kwalunkwe mod jekk dawn ma jkunux jissodisfaw
 l-ispeċifikazzjonijiet jew kwalunkwe rekwiżit ieħor li ma jkunux relatati
 mal-konformità stabbilita fid-dikjarazzjoni tal-garanzija jew
 fir-reklamar rilevanti disponibbli fi żmien il-kuntratt jew, qabel
 il-konklużjoni tal-kuntratt;
 (t)
 ‘mezz li jservi fit-tul’ tfisser kwalunkwe mezz li
 jippermetti lil parti taħżen informazzjoni indirizzata lil dik
 il-parti personalment b’mod li tkun aċċessibbli għar-referenza fil-futur
 għal perjodu ta’ żmien adegwat għall-finijiet tal-informazzjoni u li
 jippermetti r-riproduzzjoni mingħajr tibdil tal-informazzjoni maħżuna;
 (u)
 ‘irkant pubbliku’ tfisser metodu ta’ bejgħ
 fejn il-merkanzija jew il-kontenut diġitali huma offruti mill-kummerċjant
 lill-konsumatur li jattendi jew jingħata l-possibbiltà
 li jattendi l-irkant fiżikament, permezz ta’ proċedura trasparenti u
 kompetittiva ta’ offerti tal-irkant immexxija minn irkantatur u fejn
 l-offerent rebbieħ huwa obbligat li jixtri l-merkanzija jew
 il-kontenut diġitali;
 (v)
 'regola mandatorja' tfisser kwalunkwe dispożizzjoni
 li l-partijiet ma jkunux jistgħu jeskludu l-applikazzjoni tagħha, ma jkunux
 jistgħu jidderogaw minnha u ma jkunux jistgħu jvarjaw l-effett tagħha;
 (w)
 'kreditur' tfisser persuna li għandha d-dritt li
 fil-konfront tagħha jitwettaq obbligu, kemm jekk monetarju u kemm jekk mhux
 monetarju, minn persuna oħra, id-debitur;
 (x)
 'debitur' tfisser persuna li jkollha obbligu, kemm
 jekk monetarju u kemm jekk mhux monetarju, lejn persuna oħra, il-kreditur.
 (y)
 'obbligu' tfisser l-impenn li parti għandha
 twettaq f'relazzjoni legali ma' parti oħra
 Artikolu 3
 Natura fakultattiva tal-Liġi Komuni Ewropea dwar il-Bejgħ
 Il-partijiet jistgħu jaqblu li l-Liġi Komuni
 Ewropea dwar il-Bejgħ tirregola l-kuntratti transkonfinali tagħhom għall-bejgħ
 ta’ merkanzija, għall-fornitura ta' kontenut diġitali u għall-provvista ta'
 servizzi relatati fil-kamp ta' applikazzjoni territorjali, materjali u
 personali kif stipulat fl-Artikoli 4 sa 7.
 Artikolu 4
 Kuntratti transkonfinali
 1.
 Il-Liġi Komuni Ewropea dwar il-Bejgħ tista' tintuża
 għal kuntratti transkonfinali.
 2.
 Għall-finijiet ta’ dan ir-Regolament, kuntratt bejn
 il-kummerċjanti huwa kuntratt transkonfinali jekk il-partijiet ikollhom
 ir-residenza abitwali tagħhom fi Stati differenti li mill-inqas wieħed minnhom
 ikun Stat Membru.
 3.
 Għall-finijiet ta’ din ir-Regolament, kuntratt bejn
 kummerċjant u konsumatur huwa kuntratt transkonfinali jekk:
 (a)
 jew l-indirizz indikat mill-konsumatur, l-indirizz
 għall-kunsinna tal-merkanzija jew l-indirizz fejn jintbagħat il-kont jinsabu fi
 Stat li ma jkunx l-Istat tar-residenza abitwali tal-kummerċjant; u
 (b)
 mill-inqas wieħed minn dawn l-Istati jkun Stat
 Membru.
 4.
 Għall-finijiet ta' dan ir-Regolament, ir-residenza
 abitwali ta' kumpanniji u entitajiet oħra, inkorporati jew mhux inkorporati,
 għandha tkun il-post tal-amministrazzjoni ċentrali. Ir-residenza abitwali ta’
 kummerċjant, li huwa persuna fiżika, għandha tkun il-post prinċipali
 tan-negozju ta’ dik il-persuna.
 5.
 Meta l-kuntratt jiġi konkluż waqt l-operazzjonijiet
 ta’ fergħa, aġenzija jew kwalunkwe stabbiliment ieħor ta’ kummerċjant, il-post
 fejn il-fergħa, l-aġenzija jew kwalunkwe stabbiliment ieħor ikunu jinsabu
 għandhom jitqiesu bħala l-post tar-residenza abitwali tal-kummerċjant.
 6.
 Għall-finijiet tad-determinazzjoni dwar jekk
 kuntratt hux kuntratt transkonfinali, iż-żmien rilevanti jkun dak ta' meta
 jintlaħaq ftehim dwar l-użu tal-Liġi Komuni Ewropea dwar il-Bejgħ.
 Artikolu 5
 Kuntratti li għalihom tista' tintuża l-Liġi Komuni Ewropea dwar il-Bejgħ
 Il-Liġi Komuni Ewropea dwar il-Bejgħ tista'
 tintuża għal:
 (a) kuntratti ta’ bejgħ;
 (b) kuntratti għall-fornitura ta'
 kontenut diġitali kemm jekk mogħti fuq mezz tanġibbli li jista' jiġi maħżun,
 jiġi pproċessat jew jinkiseb aċċess għalih, u jiġi użat mill-ġdid mill-utent u
 kemm jekk le, irrispettivament minn jekk il-kontenut diġitali jkunx ingħata
 inkambju għall-ħlas ta' prezz;
 (c) kuntratti ta' servizzi relatati,
 irrispettivament minn jekk ikunx sar ftehim dwar prezz separat għas-servizz
 relatat.
 Artikolu 6
 Esklużjoni ta’ kuntratti bi skop imħallat u kuntratti marbuta ma’ kreditu
 tal-konsumatur
 1.
 Il-Liġi Komuni Ewropea dwar il-Bejgħ ma tistax
 tintuża għal kuntratti bi skop imħallat li jinkludi kwalunkwe element ieħor
 għajr il-bejgħ ta' merkanzija, il-fornitura ta' kontenut diġitali u l-għoti ta'
 servizzi relatati skont it-tifsira tal-Artikolu 5.
 2.
 Il-Liġi Komuni Ewropea dwar il-Bejgħ ma tistax
 tintuża għal kuntratti bejn kummerċjant u konsumatur fejn il-kummerċjant jagħti
 jew iwiegħed kreditu lill-konsumatur fil-forma ta' pagament differit, self jew
 kwalunkwe vantaġġ finanzjarju simili ieħor. Il-Liġi Komuni Ewropea dwar
 il-Bejgħ tista' tintuża għal kuntratti bejn kummerċjant u konsumatur fejn
 il-merkanzija, il-kontenut diġitali jew is-servizzi relatati tal-istess tip
 jiġu forniti fuq bażi kontinwa u l-konsumatur iħallas bin-nifs għal tali
 merkanzija, kontenut diġitali jew servizzi relatati għall-perjodu ta' żmien
 kollu li fih ikun għaddejja l-fornitura.
 Artikolu 7
 Partijiet fil-kuntratt
 1.
 Il-Liġi Komuni Ewropea dwar il-Bejgħ tista' tintuża
 biss jekk il-bejjiegħ tal-merkanzija jew il-fornitur tal-kontenut diġitali jkun
 kummerċjant. Fejn il-partijiet kollha f’kuntratt ikunu kummerċjanti, il-Liġi
 Komuni Ewropea dwar il-Bejgħ tista’ tintuża jekk mill-inqas waħda minn dawn
 il-partijiet tkun impriża żgħira jew ta’ daqs medju (‘SME’).
 2.
 Għall-finijiet ta' dan ir-Regolament, l-SME huwa
 kummerċjant li
 (a)
 jimpjega inqas minn 250 persuna; u
 (b)
 ikollu fatturat annwali li ma jaqbiżx
 EUR 50 miljun jew karta tal-bilanċ totali annwali li ma taqbiżx
 EUR 43 miljun, jew, fil-każ ta' SME li r-residenza abitwali tagħha
 tinsab fi Stat Membru li l-munita tiegħu ma tkunx l-ewro jew f’pajjiż terz,
 l-ammonti ekwivalenti fil-munita ta' dak l-Istat Membru jew pajjiż terz.
 Artikolu 8
 Ftehim dwar l-użu tal-Liġi Komuni Ewropea dwar il-Bejgħ
 1.
 L-użu tal-Liġi Komuni Ewropea dwar il-Bejgħ
 jirrikjedi ftehim bejn il-partijiet f'dan ir-rigward. L-eżistenza tal-ftehim u
 l-validità tiegħu għandhom jiġu ddeterminati fuq il-bażi tal-paragrafi 2
 u 3 ta' dan l-Artikolu u l-Artikolu 9, kif ukoll il-Kapitoli u
 d-dispożizzjonijiet rilevanti fil-Liġi Komuni Ewropea dwar il-Bejgħ.
 2.
 Fir-relazzjonijiet bejn kummerċjant u konsumatur
 il-ftehim dwar l-użu tal-Liġi Komuni Ewropea dwar il-Bejgħ ikun validu biss
 jekk il-kunsens tal-konsumatur jingħata permezz ta’ dikjarazzjoni espliċita li
 tkun separata mid-dikjarazzjoni li tindika l-ftehim li jiġi konkluż kuntratt.
 Il-kummerċjant għandu jipprovdi lill-konsumatur konferma ta’ dak
 il-ftehim fuq mezz li jservi fit-tul.
 3.
 Fir-relazzjonijiet bejn kummerċjant u konsumatur
 il-Liġi Komuni Ewropea dwar il-Bejgħ ma tistax tintgħażel fuq bażi parzjali,
 iżda biss fit-totalità tagħha.
 Artikolu 9
 Avviż ta’ Informazzjoni Standard f’kuntratti bejn kummerċjant u konsumatur
 1.
 Minbarra l-obbligi ta' informazzjoni
 prekuntrattwali stabbiliti fil-Liġi Komuni Ewropea dwar il-Bejgħ,
 fir-relazzjonijiet bejn kummerċjant u konsumatur il-kummerċjant għandu jiġbed
 l-attenzjoni tal-konsumatur dwar il-ħsieb li tiġi applikata l-Liġi Komuni
 Ewropea dwar il-Bejgħ qabel il-ftehim billi lill-konsumatur jipprovdilu l-avviż
 ta' informazzjoni tal-Anness II b'mod prominenti. Fejn il-ftehim li tintuża
 l-Liġi Komuni Ewropea dwar il-Bejgħ jiġi konkluż permezz tat-telefon jew bi
 kwalunkwe mezz ieħor li ma jippermettix li l-konsumatur jiġi pprovdut bl-avviż
 ta’ informazzjoni, jew fejn il-kummerċjant ikun naqas milli jipprovdi l-avviz
 ta' informazzjoni, il-konsumatur ma għandux ikun marbut bil-ftehim sakemm huwa
 jirċievi l-konferma msemmija fl-Artikolu 8(2) flimkien mal-avviż ta’
 informazzjoni u sussegwentement jagħti l-kunsens tiegħu espressament għall-użu
 tal-Liġi Komuni Ewropea dwar il-Bejgħ.
 2.
 L-avviż ta' informazzjoni msemmi
 fil-paragrafu 1, jekk jingħata f'forma elettronika, għandu jinkludi
 hyperlink jew, fiċ-ċirkostanzi l-oħrajn kollha, jinkludi indikazzjoni ta'
 websajt li permezz tagħha t-test tal-Liġi Komuni Ewropea dwar il-Bejgħ ikun
 jista' jinkiseb mingħajr ħlas.
 Artikolu 10
 Penali għall-ksur tar-rekwiżiti speċifiċi
 L-Istati Membri għandhom jistabbilixxu penali
 għall-ksur mill-kummerċjanti, fir-relazzjonijiet mal-konsumaturi, tar-rekwiżiti
 stabbiliti fl-Artikoli 8 u 9 u għandhom jieħdu l-miżuri kollha meħtieġa
 biex jiżguraw li dawk il-penali jiġu applikati. Għaldaqstant il-penali għandhom
 ikunu effettivi, proporzjoanti u dissważivi. L-Istati Membri għandhom
 jinotifikaw dawn id-dispożizzjonijiet rilevanti lill-Kummissjoni mhux aktar
 tard minn [sena (1) wara li dan ir-Regolament jiġi applikat] u
 għandhoom jinnotifikaw kwalunkwe tibdil sussegwenti malajr kemm jista' jkun.
 Artikolu 11
 Konsegwenzi tal-użu tal-Liġi Komuni Ewropea dwar il-Bejgħ
 Fejn il-partijiet ikunu ftiehmu b'mod validu
 li jużaw il-Liġi Komuni Ewropea dwar il-Bejgħ għal kuntratt, tkun biss il-Liġi
 Komuni Ewropea dwar il-Bejgħ li tirregola l-kwistjonijiet indirizzati
 fir-regoli tagħha. Bil-kundizzjoni li l-kuntratt ikun ġie effettivament
 konkluż, il-Liġi Komuni Ewropea dwar il-Bejgħ tirregola wkoll il-konformità
 mad-dmirijiet ta’ informazzjoni prekuntrattwali u r-rimedji għal nuqqas ta’
 konformità mal-istess dmirijiet.
 Artikolu 12
 Rekwiżiti ta' informazzjoni li jirriżultaw mid-Direttiva dwar
 is-servizzi
 Dan ir-Regolament huwa mingħajr preġudizzju
 għar-rekwiżiti tal-informazzjoni stipulati fil-liġijiet nazzjonali li jdaħħlu
 d-dispożizzjonijiet tad-Direttiva 2006/123/KE tal-Parlament Ewropew u
 tal-Kunsill tat-12 ta' Diċembru 2006 dwar is-servizzi fis-suq
 intern u li jikkomplimentaw ir-rekwiżiti tal-informazzjoni stipulati fil-Liġi
 Komuni Ewropea dwar il-Bejgħ.
 Artikolu 13
 Alternattivi
 tal-Istati Membri
 Stat Membru jista' jiddeċiedi li l-Liġi Komuni
 Ewropea dwar il-Bejgħ tkun disponibbli għal:
 (a) (a) kuntratti fejn ir-residenza
 abitwali tal-kummerċjant jew, fil-każ ta' kuntratt bejn kummerċjant u
 konsumatur, ir-residenza abitwali tal-kummerċjant, l-indirizz indikat
 mill-konsumatur, l-indirizz tal-kunsinna tal-merkanzija u l-indirizz fejn
 jintbagħat il-kont, ikunu jinsabu f'dak l-Istat Membru; u/jew
 (b) kuntratti fejn il-partijiet kollha
 jkunu kummerċjanti iżda l-ebda waħda minnhom ma tkun SME skont it-tifisra
 tal-Artikolu 7(2).
 Artikolu 14
 Komunikazzjoni ta' sentenzi li jinterpretaw dan ir-Regolament
 1.
 L-Istati Membri għandhom jiżguraw li s-sentenzi finali
 tal-qrati tagħhom li jinterpretaw ir-regoli ta’ dan ir-Regolament jiġu
 kkomunikati mingħajr dewmien bla bżonn lill-Kummissjoni.
 2.
 Il-Kummissjoni għandha tistabbilixxi sistema li
 tippermetti li ssir konsultazzjoni tal-informazzjoni li tikkonċerna s-sentenzi
 msemmija fil-paragrafu 1 kif ukoll sentenzi rilevanti tal-Qorti
 tal-Ġustizzja tal-Unjoni Ewropea. Dik is-sistema għandha tkun aċċessibbli
 għall-pubbliku.
 Artikolu 15
 Revizjoni
 1.
 Sa ... [erba' (4) snin mid-data
 tal-applikazzjoni ta' dan ir-Regolament], l-Istati Membri għandhom jipprovdu
 lill-Kummissjoni b'informazzjoni dwar l-applikazzjoni ta’ dan ir-Regolament,
 b’mod partikolari dwar il-livell ta’ aċċettazzjoni tal-Liġi Komuni Ewropea dwar
 il-Bejgħ, il-punt sa fejn id-dispożizzjonijiet tagħha jkunu taw lok għal
 litigazzjoni u dwar il-qagħda attwali li tikkonċerna differenzi fil-livell ta’
 protezzjoni tal-konsumatur bejn il-Liġi Komuni Ewropea dwar il-Bejgħ u l-liġi
 nazzjonali. Dik l-informazzjoni għandha tinkludi deskrizzjoni ġenerali
 komprensiva tal-ġurisprudenza tal-qrati nazzjonali li tinterpreta
 d-dispożizzjonijiet tal-Liġi Komuni Ewropea dwar il-Bejgħ.
 2.
 Sa ... [ħames (5) snin mid-data
 tal-applikazzjoni ta' dan ir-Regolament], il-Kummissjoni għandha tippreżenta
 lill-Parlament Ewropew, lill-Kunsill u lill-Kumitat Ekonomiku u Soċjali Ewropew
 rapport dettaljat li jirrevedi l-operat ta’ dan ir-Regolament, filwaqt li tqis
 fost affarijiet oħrajn, il-ħtieġa biex jiġi estiż il-kamp ta' applikazzjoni
 fir-rigward tal-kuntratti bejn in-negozji, l-iżviluppi tas-suq u l-iżviluppi
 teknoloġiċi fir-rigward tal-kontenut diġitali u l-iżviluppi tal-acquis
 tal-Unjoni fil-futur.
 Artikolu 16
 Dħul fis-seħħ u applikazzjoni
 1.
 Dan ir-Regolament għandu jidħol fis-seħħ
 fl-għoxrin (20) jum wara dak tal-pubblikazzjoni tiegħu f'Il-Ġurnal
 Uffiċjali tal-Unjoni Ewropea.
 2.
 Għandu japplika minn [sitt (6) xhur
 wara d-dħul fis-seħħ tiegħu].
 Dan ir-Regolament għandu jorbot fl-intier
 tiegħu u japplika direttament fl-Istati Membri.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 ANNESS I
 LIĠI KOMUNI EWROPEA DWAR IL-BEJGĦ
 WERREJ
 Part I Dispożizzjonijiet tal-bidu.................................................................................................... 31
 Kapitolu 1 Prinċipji ġenerali u
 applikazzjoni................................................................................. 31
 Taqsima 1 Prinċipji ġenerali......................................................................................................... 31
 Taqsima 2 Applikazzjoni............................................................................................................. 31
 Parti II Tfassil ta' kuntratt vinkolanti............................................................................................. 31
 Kapitolu 2 Pre-contractual information........................................................................................ 31
 Taqsima 1 Informazzjoni prekuntrattwali li
 għandha tingħata minn kummerċjant li qed jinnegozja ma’ konsumatur 31
 Taqsima 2 L-informazzjoni prekuntrattwali
 li għandha tingħata minn kummerċjant li jkun qed jinnegozja ma’ kummerċjant
 ieħor........................................................................................................................................... 31
 Taqsima 3: Kuntratti li għandhom jiġu
 konklużi b'mezzi elettroniċi................................................. 31
 Taqsima 4: Dmir li jkun żgurat li
 l-informazzjoni pprovduta tkun korretta....................................... 31
 Taqsima 5: Rimedji għall-ksur tad-dmirijiet
 ta’ informazzjoni......................................................... 31
 Kapitolu 3: Il-konklużjoni ta’ kuntratt.......................................................................................... 31
 Kapitolu 4: Dritt ta’ rtirar f’kuntratti
 mill-bogħod u barra mill-post tan-negozju bejn kummerċjanti u konsumaturi 31
 Kapitolu 5: Difetti fil-kunsens....................................................................................................... 31
 Parti III: Valutazzjoni ta’ x'jinkludi
 l-kuntratt................................................................................. 31
 Kapitolu 6: Interpretazzjoni......................................................................................................... 31
 Kapitolu 7: Kontenut u effetti....................................................................................................... 31
 Kapitolu 8: Kundizzjonijiet kuntrattwali
 inġusti.............................................................................. 31
 Taqsima 1: Dispożizzjonijiet ġenerali............................................................................................ 31
 Taqsima 2: Kundizzjonijiet kuntrattwali
 inġusti f’kuntratti bejn kummerċjant u konsumatur............. 31
 Taqsima 3: Kundizzjonijiet kuntrattwali
 inġusti f’kuntratti bejn kummerċjanti.................................. 31
 Parti IV: Obbligi u rimedji tal-partijiet
 f’kuntratt ta’ bejgħ jew kuntratt għall-fornitura ta’ kontenut diġitali 31
 Kapitolu 9: Dispożizzjonijiet ġenerali............................................................................................ 31
 Kapitolu 10: Obbligi tal-bejjiegħ.................................................................................................. 31
 Taqsima 1: Dispożizzjonijiet ġenerali............................................................................................ 31
 Taqsima 2: Kunsinna................................................................................................................... 31
 Taqsima 3: Konformità tal-merkanzija u
 tal-kontenut diġitali......................................................... 31
 Kapitolu 11: Rimedji tax-xerrej................................................................................................... 31
 Taqsima 1: Dispożizzjonijiet ġenerali............................................................................................ 31
 Taqsima 2: Issanar mill-bejjiegħ................................................................................................... 31
 Taqsima 3: Twettiq ta’ obbligi mitlub........................................................................................... 31
 Taqsima 4: Sospensjoni tat-twettiq
 tal-obbligi tax-xerrej.............................................................. 31
 Taqsima 5: Terminazzjoni............................................................................................................ 31
 Taqsima 6: Tnaqqis fil-prezz........................................................................................................ 31
 Taqsima 7: Rekwiżiti ta’ notifika
 f’kuntratti bejn kummerċjanti...................................................... 31
 Kapitolu 12: Obbligi tax-xerrej.................................................................................................... 31
 Taqsima 1: Dispożizzjonijiet ġenerali............................................................................................ 31
 Taqsima 2: Ħlas tal-prezz............................................................................................................ 31
 Taqsima 3: Teħid tal-kunsinna..................................................................................................... 31
 Kapitolu 13: Rimedji tal-bejjiegħ................................................................................................. 31
 Taqsima 1: Dispożizzjonijiet ġenerali............................................................................................ 31
 Taqsima 2: Twettiq ta’ obbligi mitlub........................................................................................... 31
 Taqsima 3: Sospensjoni tat-twettiq
 tal-obbligi tal-bejjiegħ............................................................ 31
 Taqsima 4: Terminazzjoni............................................................................................................ 31
 Kapitolu 14: Trasferiment tar-riskju............................................................................................. 31
 Taqsima 1: Dispożizzjonijiet ġenerali............................................................................................ 31
 Taqsima 2: Trasferiment tar-riskju
 f’kuntratti ta’ bejgħ lil konsumatur............................................ 31
 Taqsima 3: Trasferiment tar-riskju
 f’kuntratti bejn kummerċjanti................................................... 31
 Parti V: Obbligi u rimedji tal-partijiet
 f’kuntratt ta’ servizzi relatati................................................. 31
 Kapitolu 15: Obbligi u rimedji
 tal-partijiet.................................................................................... 31
 Taqsima 2: Obbligi tal-fornitur ta’
 servizzi.................................................................................... 31
 Taqsima 3: Obbligi tal-klijent....................................................................................................... 31
 Taqsima 4: Rimedji..................................................................................................................... 31
 Parti VI: Danni u imgħax.............................................................................................................. 31
 Kapitolu 16: Danni u imgħax........................................................................................................ 31
 Taqsima 1: Danni........................................................................................................................ 31
 Taqsima 2: L-imgħax fuq ħlasijiet tardivi:
 dispożizzjonijiet ġenerali................................................. 31
 Taqsima 3: Ħlasijiet tardivi
 mill-kummerċjanti............................................................................... 31
 Parti VII: Restituzzjoni................................................................................................................. 31
 Kapitolu 17: Restituzzjoni............................................................................................................ 31
 Parti VIII: Preskrizzjoni............................................................................................................... 31
 Kapitolu 18: Preskrizzjoni........................................................................................................... 31
 Taqsima 1: Dispożizzjonijiet ġenerali............................................................................................ 31
 Taqsima 2: Perjodi ta’ preskrizzjoni u
 l-bidu tagħhom................................................................... 31
 Taqsima 3: Estensjoni tal-perjodi ta’
 preskrizzjoni........................................................................ 31
 Taqsima 4: Tiġdid tal-perjodu ta’
 preskrizzjoni............................................................................. 31
 Taqsima 5: Effetti tal-preskrizzjoni............................................................................................... 31
 Taqsima 6: Modifika bi ftehim..................................................................................................... 31
 Appendiċi 1................................................................................................................................ 31
 Appendiċi 2................................................................................................................................ 31
 Part I Dispożizzjonijiet tal-bidu
 Kapitolu 1 Prinċipji ġenerali u
 applikazzjoni
 Taqsima 1 Prinċipji
 ġenerali
 Artikolu 1
 Libertà tal-kuntratt
 1.
 Il-partijiet huma liberi li jikkonkludu kuntratt u
 li jiddeterminaw il-kontenut tiegħu, li għandu jkun suġġett għal kwalunkwe
 regola mandatorja applikabbli.
 2.
 Il-partijiet jistgħu jeskludu l-applikazzjoni ta'
 kwalunkwe waħda mid-dispożizzjonijiet tal-Liġi Komuni Ewropea dwar il-Bejgħ,
 jew jidderogaw mill-effetti tagħhom jew ivarjawhom, sakemm ma jiġix iddikjarat
 mod ieħor f'dawk id-dispożizzjonijiet.
 Artikolu 2
 Bona fidi u negozjar ġust
 1.
 Kull parti għandha d-dmir li taġixxi b'bona
 fidi u b'negozjar ġust.
 2.
 Il-ksur ta' dan id-dmir jista' jipprekludi
 lill-parti li tkun kisret dan id-dmir milli teżerċita jew tinvoka dritt,
 rimedju jew difiża li dik il-parti kieku kien ikollha, jew jista'
 jirriżulta fir-responsabbiltà ta' dik il-parti għal kwalunkwe telf li ġġarrab
 il-parti l-oħra.
 3.
 Il-partijiet ma jistgħux jeskludu l-applikazzjoni
 ta’ dan l-Artikolu jew jidderogaw mill-effetti tiegħu jew ivarjawhom.
 Artikolu 3
 Kooperazzjoni
 Il-partijiet huma obbligati li jikkooperaw ma'
 xulxin sa fejn dan ikun mistenni għat-twettiq tal-obbligi kuntrattwali tagħhom.
 Taqsima 2 Applikazzjoni
 Artikolu 4
 Interpretazzjoni
 1.
 Il-Liġi Komuni Ewropea dwar il-Bejgħ għandha tiġi
 interpretata b'mod awtonomu u skont l-għanijiet tagħha u l-prinċipji li fuqhom
 hija bbażata.
 2.
 Kwistjonijiet fi ħdan il-kamp ta' applikazzjoni
 tal-Liġi Komuni Ewropea dwar il-Bejgħ iżda mhux espressament determinati minnha
 għandhom jiġu determinati skont l-għanijiet u l-prinċipji li fuqhom hija
 bbażata u d-dispożizzjonijiet kollha tagħha, mingħajr rikors għal-liġi
 nazzjonali li tkun applikabbli fin-nuqqas ta' ftehim dwar l-użu tal-Liġi Komuni
 Ewropea dwar il-Bejgħ jew għal kwalunkwe liġi oħra.
 3.
 Fejn hemm regola ġenerali u regola speċjali li
 tapplika għal sitwazzjoni partikolari fil-kamp ta' applikazzjoni tar-regola
 ġenerali, ir-regola speċjali tipprevali fi kwalunkwe każ ta’ kunflitt.
 Artikolu 5
 Raġonevolezza
 1.
 Ir-raġonevolezza għandha tiġi aċċertata b’mod
 oġġettiv, billi jitqiesu n-natura u l-fini tal-kuntratt, iċ-ċirkustanzi tal-każ
 u kwalunkwe użu u prattika tal-kummerċi jew professjonijiet involuti.
 2.
 Kwalunkwe referenza għal dak li jista’ jkun
 mistenni mingħand persuna, jew f’sitwazzjoni partikolari, hija referenza għal
 dak li jista’ raġonevolment ikun mistenni.
 Artikolu 6
 Ebda forma ma hija meħtieġa
 Sakemm ma jkunx iddikjarat mod ieħor fil-Liġi
 Komuni Ewropea dwar il-Bejgħ, mhux meħtieġ li kuntratt, dikjarazzjoni
 jew kwalunkwe att ieħor irregolat minnha jsir jew jiġi attestat permezz
 ta’ xi forma partikolari.
 Artikolu 7
 Kundizzjonijiet kuntrattwali mhux innegozjati individwalment
 1.
 Kundizzjoni kuntrattwali ma tkunx innegozjata
 individwalment jekk tkun ġiet ipprovduta minn parti waħda u
 l-parti l-oħra ma setgħetx tinfluwenza l-kontenut tagħha.
 2.
 Meta parti waħda tipprovdi għażla ta’
 kundizzjonijiet kuntrattwali lill-parti l-oħra, ma għandux jitqies li
 kundizzjoni tkun innegozjata individwalment sempliċement għaliex
 il-parti l-oħra tagħżel dik il-kundizzjoni minn dik l-għażla.
 3.
 Parti li ssostni li kundizzjoni kuntrattwali
 pprovduta bħala parti minn kundizzjonijiet kuntrattwali standard sadanittant
 ġiet innegozjata individwalment għandha l-oneru li tipprova li tkun ġiet
 innegozjata.
 4.
 F’kuntratt bejn kummerċjant u konsumatur,
 il-kummerċjant għandu l-oneru li jipprova li kundizzjoni kuntrattwali pprovduta
 mill-kummerċjant ġiet innegozjata individwalment.
 5.
 F’kuntratt bejn kummerċjant u konsumatur,
 il-kundizzjonijiet kuntrattwali abbozzati minn parti terza jitqiesu bħala
 li ġew ipprovduti mill-kummerċjant, sakemm ma jkunx introduċihom fil-kuntratt
 il-konsumatur.
 Artikolu 8
 It-terminazzjoni
 1.
 l-aħħar darba għamiltha "terminazzjoni" u
 bidluha ta’ kuntrattt Li “tittermina kuntratt” tfisser li ġġib fi tmiemhom
 id-drittijiet u l-obbligi tal-partijiet skont il-kuntratt bl-eċċezzjoni ta’
 dawk li jirriżultaw minn kwalunkwe kundizzjoni kuntrattwali li tipprovdi għar-riżoluzzjoni
 tat-tilwim jew kwalunkwe kundizzjoni kuntrattwali oħra li għandha topera anki
 wara t-terminazzjoni.
 2.
 Il-ħlasijiet dovuti u d-danni għal kwalunkwe nuqqas
 ta’ twettiq ta’ obbligi qabel iż-żmien tat-terminazzjoni jibqgħu pagabbli. Fejn
 it-terminazzjoni tkun għal nuqqas ta’ twettiq jew għal nuqqas ta’ twettiq
 antiċipat, il-parti li qiegħda tittermina l-kuntratt hija intitolata wkoll
 għad-danni minflok it-twettiq futur min-naħa tal-parti l-oħra.
 3.
 L-effetti tat-terminazzjoni fuq il-ħlas lura tal-prezz
 u r-ritorn tal-merkanzija jew tal-kontenut diġitali, u effetti oħrajn
 tar-restituzzjoni, huma rregolati mir-regoli dwar ir-restituzzjoni
 fil-Kapitolu 17.
 Artikolu 9
 Kuntratti b’diversi skopijiet
 1.
 Fejn kuntratt jipprovdi kemm għall-bejgħ
 tal-merkanzija jew għall-fornitura tal-kontenut diġitali kif ukoll
 għall-fornitura ta’ servizz relatat, ir-regoli tal-Parti IV japplikaw
 għall-obbligi u għar-rimedji tal-partijiet bħala bejjiegħ u xerrej
 tal-merkanzija jew kontenut diġitali u r-regoli tal-Parti V japplikaw
 għall-obbligi u għar-rimedji tal-partijiet bħala fornitur ta’ servizzi u
 klijent.
 2.
 Meta, f’kuntratt li jaqa’ taħt il-paragrafu 1,
 l-obbligi tal-bejjiegħ u tal-fornitur ta’ servizzi skont il-kuntratt għandhom
 jitwettqu f’partijiet separati jew huma diviżibbli mod ieħor, allura jekk ikun
 hemm raġuni għat-terminazzjoni minħabba nuqqas ta’ twettiq ta' parti waħda
 li fir-rigward tagħha tista' tiġi allokata parti mill-prezz, ix-xerrej u
 l-klijent jistgħu jitterminaw biss fir-rigward dik il-parti.
 3.
 Il-paragrafu 2 ma japplikax meta x-xerrej u
 l-klijent ma jistgħux ikunu mistennija li jaċċettaw it-twettiq tal-partijiet
 l-oħra jew in-nuqqas ta’ twettiq ikun tali li jiġġustifika t-terminazzjoni
 tal-kuntratt fl-intier tiegħu.
 4.
 Fejn l-obbligi tal-bejjiegħ u tal-fornitur ta’
 servizzi taħt il-kuntratt mhumiex diviżibbli jew
 parti mill-prezz ma tistax tiġi allokata, ix-xerrej u
 l-klijent jistgħu jitterminaw biss jekk in-nuqqas ta’ twettiq huwa
 tali li jiġġustifika t-terminazzjoni tal-kuntratt fl-intier tiegħu.
 Artikolu 10
 Notifika
 1.
 Dan l-Artikolu japplika fir-rigward ta'
 notifika għal kwalunkwe fini skont ir-regoli tal-Liġi Komuni Ewropea dwar
 il-Bejgħ u tal-kuntratt. ‘Notifika’ tinkludi l-komunikazzjoni ta’ kwalunkwe
 dikjarazzjoni li huwa maħsub li jkollha effett legali jew li tgħaddi
 informazzjoni għal skop legali.
 2.
 Tista' ssir notifika bi kwalunkwe mezz adattat
 għaċ-ċirkustanzi.
 3.
 In-notifika ssir effettiva meta tasal għand
 id-destinatarju, sakemm ma tipprovdix biex ikollha effett aktar tard.
 4.
 Notifika tasal għand id-destinatarju:
 (a)
 meta tiġi kkonsenjata lid-destinatarju;
 (b)
 meta tiġi kkonsenjata fil-post tan-negozju
 tad-destinatarju jew, meta ma jkun hemm l-ebda post tan-negozju ta’ din
 ix-xorta jew meta n-notifika tkun indirizzata lil konsumatur, fir-residenza
 abitwali tad-destinatarju;
 (c)
 fil-każ ta’ notifika trażmessa b’posta elettronika
 jew b’komunikazzjoni individwali oħra, meta d-destinatarju jkun jista’ jkollu
 aċċess għaliha; jew
 (d)
 meta b’xi mod ieħor tkun disponibbli
 għad-destinatarju fil-post u b'mod li d-destinatarju jista’ jkun mistenni li
 jikseb aċċess għaliha mingħajr dewmien żejjed.
 In-notifika tkun waslet għand id-destinatarju wara
 li jiġi sodisfatt wieħed mir-rekwiżiti taħt (a), (b), (c) jew (d), skont liema
 jiġi l-ewwel.
 5.
 In-notifika ma jkollha l-ebda effett jekk ir-revoka
 tagħha tasal għand id-destinatarju qabel jew fl-istess żmien tan-notifika.
 6.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni tal-paragrafi 3 u 4 jew jidderogaw mill-effetti tagħhom
 jew ivarjawhom.
 Artikolu 11
 Il-komputazzjoni taż-żmien
 1.
 Id-dispożizzjonijiet ta’ dan
 l-Artikolu japplikaw b’relazzjoni għall-komputazzjoni taż-żmien għal
 kwalunkwe skop skont il-Liġi Komuni Ewropea dwar il-Bejgħ.
 2.
 Soġġett għall-paragrafi 3 sa 7:
 (a)
 perjodu espress f’jiem jibda mill-bidu tal-ewwel
 siegħa tal-ewwel jum u jintemm meta tiskadi l-aħħar siegħa tal-aħħar jum
 tal-perjodu;
 (b)
 perjodu espress f’ġimgħat, f’xhur, jew fi snin
 jibda fil-bidu tal-ewwel siegħa tal-ewwel jum tal-perjodu u jintemm meta tiskadi
 l-aħħar siegħa ta’ liema jum fl-aħħar ġimgħa, xahar jew sena jkun l-istess jum
 tal-ġimgħa, jew jaħbat fl-istess data, bħall-jum minn meta jibda jiddekorri
 l-perjodu; bil-kwalifika li jekk, f’perjodu espress f’xhur jew fi snin, il-jum
 meta l-perjodu għandu jiskadi ma jseħħx fl-aħħar xahar, huwa jintemm meta
 tiskadi l-aħħar siegħa tal-aħħar jum ta’ dak ix-xahar.
 3.
 Fejn perjodu espress f’jiem, f’ġimgħat, f’xhur jew
 fi snin għandu jiġi kkalkolat minn avveniment, azzjoni jew żmien speċifikat,
 il-jum li matulu jseħħ l-avveniment, tiġri l-azzjoni jew jasal il-ħin
 speċifikat ma jaqax fil-perjodu inkwistjoni.
 4.
 Il-perjodi kkonċernati jinkludu s-Sibtijiet,
 il-Ħdud u l-btajjel pubbliċi, ħlief fejn dawn ikunu esklużi espressament jew
 fejn il-perjodi jiġu espressi f’jiem ta’ xogħol.
 5.
 Fejn l-aħħar jum ta’ perjodu jkun is-Sibt, il-Ħadd
 jew btala pubblika fil-post fejn għandu jsir att preskritt, il-perjodu jintemm
 meta tiskadi l-aħħar siegħa tal-jum ta’ xogħol segwenti. Din id-dispożizzjoni
 ma tapplikax għall-perjodi kkalkolati retroattivament minn data jew minn
 avveniment partikolari.
 6.
 Fejn persuna tibgħat lil persuna oħra dokument li
 jiffissa perjodu ta’ żmien li fih id-destinatarju jrid iwieġeb jew jieħu
 azzjoni oħra imma li ma jiddikjarax meta l-perjodu għandu jibda, allura,
 fl-assenza ta’ indikazzjonijiet li jgħidu l-kontra, il-perjodu jiġi kkalkolat
 mill-mument li d-dokument jasal għand id-destinatarju.
 7.
 Għall-għanijiet ta' dan l-Artikolu:
 (a)
 “btala pubblika” b’referenza għal Stat Membru, jew
 għal parti minn Stat Membru, tal-Unjoni Ewropea tfisser kwalunkwe jum
 magħżul bħala tali għal dak l-Istat Membru jew għal dik il-parti mil-lista
 ppubblikata f’Il-Ġurnal Uffiċjali tal-Unjoni Ewropea; u
 (b)
 “jiem ta’ xogħol” tfisser il-jiem kollha għajr
 is-Sibtijiet, il-Ħdud u l-btajjel pubbliċi.
 Artikolu 12
 Dikjarazzjonijiet jew imġiba unilaterali
 1.
 Dikjarazzjoni unilaterali li tindika intenzjoni
 għandha tiġi interpretata bil-mod li bih jista’ jkun mistenni li tinftiehem
 mill-persuna li lilha tkun indirizzata.
 2.
 Fejn il-persuna li tagħmel id-dikjarazzjoni kellha
 l-intenzjoni li espressjoni li ntużat fiha jkollha tifsira partikolari u
 l-parti l-oħra kienet konxja, jew seta’ kien mistenni li kienet konxja,
 minn dik l-intenzjoni, l-espressjoni għandha tiġi interpretata bil-mod intiż
 mill-persuna li għamlet id-dikjarazzjoni.
 3.
 L-Artikoli 59 sa 65 japplikaw, b’adattamenti
 xierqa, għall-interpretazzjoni tad-dikjarazzjonijiet unilaterali li jindikaw
 intenzjoni.
 4.
 Ir-regoli dwar id-difetti fil-kunsens
 fil-Kapitolu 5 japplikaw, b’adattamenti xierqa, għad-dikjarazzjonijet
 unilaterali li jindikaw intenzjoni.
 5.
 Kwalunkwe referenza għal dikjarazzjoni f’dan
 l-Artikolu tinkludi referenza għal imġiba li tista' titqies bħala
 ekwivalenti għal dikjarazzjoni.
 Parti II Tfassil
 ta' kuntratt vinkolanti
 Kapitolu 2 Pre-contractual
 information
 Taqsima 1 Informazzjoni
 prekuntrattwali li għandha tingħata minn kummerċjant li qed jinnegozja ma’
 konsumatur
 Artikolu 13
 Dmir li tiġi pprovduta informazzjoni meta jiġi konkluż kuntratt mill-bogħod
 jew kuntratt barra mill-post tan-negozju
 1.
 Kummerċjant li jikkonkludi kuntratt mill-bogħod jew
 kuntratt barra mill-post tan-negozju għandu dmir li jipprovdi l-informazzjoni
 li ġejja lill-konsumatur, b’mod ċar u li jinftiehem qabel ma jiġi konkluż
 il-kuntratt jew qabel ma l-konsumatur ikun marbut bi kwalunkwe offerta:
 (a)
 il-karatteristiċi prinċipali tal-merkanzija,
 tal-kontenut diġitali jew tas-servizzi relatati li għandhom jiġu pprovduti, sa
 fejn dan ikun xieraq għall-mezz ta’ komunikazzjoni u għall-merkanzija,
 għall-kontenut diġitali jew għas-servizzi relatati;
 (b)
 il-prezz totali u l-imposti u l-ispejjeż
 addizzjonali, skont l-Artikolu 14;
 (c)
 l-identità u l-indirizz tal-kummerċjant, skont
 l-Artikolu 15;
 (d)
 il-kundizzjonijiet kuntrattwali, skont
 l-Artikolu 16;
 (e)
 id-drittijiet ta’ rtirar, skont l-Artikolu 17;
 (f)
 fejn applikabbli, l-eżistenza u l-kundizzjonijiet
 tal-assistenza lill-klijent wara l-bejgħ, tas-servizzi ta’ wara l-bejgħ,
 tal-garanziji kummerċjali u tal-politika ta’ trattament tal-ilmenti,
 tal-kummerċjant;
 (g)
 fejn applikabbli, il-possibbiltà li jkun hemm
 rikors għal mekkaniżmu ta' Riżoluzzjoni Alternattiva tat-Tilwim li għalih ikun
 soġġett il-kummerċjant u l-metodi ta' kif jinkiseb aċċess għalih;
 (h)
 fejn applikabbli, il-funzjonalità tal-kontenut
 diġitali, inklużi l-miżuri tekniċi applikabbli ta’ protezzjoni; u
 (i)
 fejn applikabbli, kwalunkwe interoperabbiltà
 rilevanti ta’ kontenut diġitali bil-ħardwer jew softwer li l-kummerċjant ikollu
 konoxxenza tagħha jew jista’ jkun mistenni li kellu konoxxenza tagħha.
 2.
 L-informazzjoni pprovduta, għajr l-indirizzi
 mitluba mill-punt (c) tal-paragrafu 1, tifforma parti integrali
 mill-kuntratt u m’għandhiex tiġi mibdula sakemm il-partijiet ma jaqblux
 espressament mod ieħor.
 3.
 Għal kuntratt mill-bogħod,
 l-informazzjoni meħtieġa minn dan Artikolu għandha:
 (a)
 tingħata jew issir disponibbli għall-konsumatur b’mod
 li huwa xieraq għall-mezz ta’ komunikazzjoni mill-bogħod użat;
 (b)
 tkun b’lingwaġġ sempliċi u li jiftiehem; u
 (c)
 sa fejn tkun ipprovduta fuq mezz li
 jservi fit-tul, tkun tinqara.
 4.
 Fil-każ ta' kuntratt barra mill-post tan-negozju,
 l-informazzjoni meħtieġa minn dan Artikolu għandha:
 (a)
 tingħata fuq karta jew, jekk
 il-konsumatur jaqbel, fuq mezz ieħor li jservi fit-tul, u u
 (b)
 tkun tista’ tinqara u b’lingwaġġ sempliċi u li
 jinftiehem.
 5.
 Dan l-Artikolu ma japplikax fejn il-kuntratt
 ikun:
 (a)
 għall-fornitura ta’ prodotti tal-ikel, ta’ xorb jew
 ta’ merkanzija oħra li huma intiżi għal konsum attwali f'unità domestika, u li
 jiġu pprovduti fiżikament minn kummerċjant fuq bażi frekwenti u regolari
 fid-dar, fir-residenza jew fil-post tax-xogħol tal-konsumatur;
 (b)
 konkluż permezz ta’ magna tal-bejgħ awtomatika jew
 post kummerċjali awtomatizzat;
 (c)
 kuntratt barra mill-post tan-negozju jekk il-prezz
 jew, fejn jiġi konkluż aktar minn kuntratt wieħed fl-istess ħin, il-prezz
 totali tal-kuntratti ma jeċċedix EUR 50 jew is-somma ekwivalenti fil-munita
 miftiehma għall-prezz tal-kuntratt.
 Artikolu 14
 Informazzjoni dwar il-prezz u imposti u spejjeż addizzjonali
 1.
 L-informazzjoni li għandha tiġi pprovduta skont
 il-punt (b) tal-Artikolu 13(1) trid tinkludi:
 (a)
 il-prezz totali tal-merkanzija, tal-kontenut
 diġitali jew tas-servizzi relatati, bit-taxxi inklużi, jew meta n-natura
 tal-merkanzija, tal-kontenut diġitali jew tas-servizzi relatati tkun tali li
 l-prezz ma jistax jiġi kkalkolat minn qabel, il-mod li bih jiġi kkalkolat
 il-prezz; u
 (b)
 fejn applikabbli, kwalunkwe imposta addizzjonali
 għat-trasport, għall-kunsinna jew minħabba l-posta u kwalunkwe spiża oħra jew,
 meta dawn ma jistgħux jiġu raġonevolment ikkalkolati minn qabel, il-fatt li
 tali imposti u spejjeż addizzjonali jistgħu jkunu pagabbli.
 2.
 Fil-każ ta’ kuntratt ta’ perjodu indeterminat jew
 kuntratt li jinkludi abbonament, il-prezz totali jrid jinkludi l-prezz totali
 għal kull perjodu ta' ħlas. Meta fir-rigward ta' tali kuntratti tkun imposta
 rata fissa, il-prezz totali jrid jinkludi l-ispejjeż totali ta' kull xahar.
 Fejn il-prezz totali ma jistax jiġi kkalkolat minn qabel, irid jiġi pprovdut
 il-mod li bih jiġi kkalkolat il-prezz.
 3.
 Fejn applikabbli, il-kummerċjant irid jinforma
 lill-konsumatur dwar l-ispiża tal-użu tal-mezzi ta’ komunikazzjoni mill-bogħod
 għall-konklużjoni tal-kuntratt meta l-ispiża tkun ikkalkulata b'rata li ma
 tkunx ir-rata bażika.
 Artikolu 15
 Informazzjoni dwar l-identità u l-indirizz tal-kummerċjant
 L-informazzjoni li għandha tiġi pprovduta
 skont il-punt (c) tal-Artikolu 13(1) trid tinkludi:
 (a) l-identità tal-kummerċjant,
 bħall-isem kummerċjali tiegħu,
 (b) l-indirizz ġeografiku fejn ikun
 stabbilit il-kummerċjant;
 (c) in-numru tat-telefon, in-numru
 tal-faks u l-indirizz bil-posta elettronika tal-kummerċjant, fejn disponibbli,
 sabiex il-konsumatur ikun jista’ jikkuntattja lill-kummerċjant malajr u
 jikkomunika mal-kummerċjant effettivament;
 (d) fejn ikun applikabbli, l-identità u
 l-indirizz ġeografiku ta’ kwalunkwe kummerċjant ieħor li f’ismu jkun qed
 jaġixxi l-kummerċjant; u
 (e) fejn ikun differenti mill-indirizz
 mogħti skont il-punti (b) u (d) ta' dan l-Artikolu, l-indirizz ġeografiku
 tal-kummerċjant u, fejn ikun applikabbli, dak tal-kummerċjant li f’ismu jkun
 qed jaġixxi, fejn il-konsumatur jista’ jindirizza kwalunkwe lment.
 Artikolu 16
 Informazzjoni dwar il-kundizzjonijiet kuntrattwali
 L-informazzjoni li għandha tiġi pprovduta
 skont il-punt (b) tal-Artikolu 13(1) trid tinkludi:
 (a) l-arranġamenti dwar il-ħlas,
 il-kunsinna tal-merkanzija, il-fornitura tal-kontenut diġitali jew tat-twettiq
 tas-servizzi relatati u ż-żmien sa meta l-kummerċjant jimpenja ruħu li
 jikkonsenja l-merkanzija, iforni l-kontenut diġitali jew iwettaq is-servizzi
 relatati;
 (b) fejn applikabbli, it-tul ta’ żmien
 tal-kuntratt u t-tul ta’ żmien minimu tal-obbligi tal-konsumatur jew, jekk
 il-kuntratt ikun għal perjodu indefinit jew għandu jiġi estiż awtomatikament,
 il-kundizzjonijiet biex jiġi tterminat il-kuntratt; u
 (c) fejn applikabbli, l-eżistenza u
 l-kundizzjonijiet għal depożiti jew garanziji finanzjarji oħra li għandhom
 jitħallsu jew li għandhom jiġu pprovduti mill-konsumatur fuq talba
 tal-kummerċjant;
 (d) fejn applikabbli, l-eżistenza ta'
 kodiċijiet ta’ kondotta rilevanti u kif jistgħu jinkisbu kopji tagħhom.
 Artikolu 17
 Informazzjoni dwar id-drittijiet ta’ rtirar meta jiġi konkluż kuntratt
 mill-bogħod jew kuntratt barra mill-post tan-negozju
 1.
 Meta l-konsumatur ikollu dritt ta’ rtirar taħt
 il-Kapitolu 4, l-informazzjoni li għandha tiġi pprovduta taħt
 il-punt (e) tal-Artikolu 13(1) trid tinkludi l-kundizzjonijiet,
 il-limitu ta’ żmien u l-proċeduri biex jiġi eżerċitat dak id-dritt skont
 l-Appendiċi 1, kif ukoll il-Formola tal-irtirar mudell stabbilita
 fl-Appendiċi 2.
 2.
 Fejn applikabbli, l-informazzjoni li għandha tiġi
 pprovduta skont il-punt (e) tal-Artikolu 13(1) trid tinkludi l-fatt
 li l-konsumatur se jkollu jħallas l-ispejjeż biex tiġi rritornata l-merkanzija
 f’każ ta’ rtirar u, għall-kuntratti mill-bogħod, li l-konsumatur ikollu jħallas
 l-ispejjeż biex tiġi rritornata l-merkanzija f'każ ta' rtirar jekk
 il-merkanzija min-natura tagħha ma tistax tiġi normalment tintbagħat
 lura bil-posta.
 3.
 Meta l-konsumatur jista’ jeżerċita d-dritt ta’
 rtirar wara li jkun għamel talba biex il-fornitura tas-servizzi relatati tibda
 waqt il-perjodu tal-irtirar, l-informazzjoni li għandha tiġi pprovduta taħt
 il-punt (e) tal-Artikolu 13(1) trid tinkludi l-fatt li l-konsumatur
 ikun obbligat iħallas lill-kummerċjant l-ammont imsemmi fl-Artikolu 45(5).
 4.
 Id-dmir li tkun ipprovduta l-informazzjoni mitluba
 fil-paragrafi 1, 2 u 3 jista’ jiġi sodisfatt billi l-konsumatur jiġi
 pprovdut bl-Istruzzjonijiet dwar l-irtirar mudell stabbiliti
 fl-Appendiċi 1. Għandu jitqies li l-kummerċjant ikun issodisfa dawn
 ir-rekwiżiti ta’ informazzjoni jekk ikun ipprovda dawn l-istruzzjonijiet lill-konsumatur
 mimlija b’mod korrett.
 5.
 Fejn ma jkunx previst dritt ta' rtirar skont
 il-punti (c) sa (i) tal-Artikolu 40(2) u l-paragrafu 3 ta’ dak
 l-Artikolu, l-informazzjoni li għandha tiġi pprovduta skont il-punt (e)
 tal-Artikolu 13(1) trid tinkludi dikjarazzjoni li l-konsumatur mhux se
 jibbenefika minn dritt ta’ rtirar jew, fejn applikabbli, iċ-ċirkostanzi li
 taħthom il-konsumatur jitlef id-dritt ta’ rtirar.
 Artikolu 18
 Kuntratti barra mill-post tan-negozju: rekwiżiti ta' informazzjoni
 addizzjonali u konferma
 1.
 Il-kummerċjant irid jipprovdi lill-konsumatur kopja
 tal-kuntratt iffirmat jew il-konferma tal-kuntratt, inkluż fejn applikabbli,
 il-konferma tal-kunsens u tar-rikonoxximent tal-konsumatur kif previst
 fil-punt (d) tal-Artikolu 40(3) fuq karta jew, jekk il-konsumatur
 jaqbel, fuq mezz differenti li jservi fit-tul.
 2.
 Fejn il-konsumatur irid li l-fornitura
 tas-servizzi relatati tibda matul il-perjodu ta’ rtirar previst
 fl-Artikolu 42(2), jeħtieġ li l-kummerċjant jitlob lill-konsumatur
 jagħmel tali talba espressa fuq mezz li jservi fit-tul.
 Artikolu 19
 Kuntratti mill-bogħod: informazzjoni addizzjonali u rekwiżiti oħrajn
 1.
 Meta kummerċjant iċempel lil konsumatur biex
 jikkonkludi kuntratt mill-bogħod, fil-bidu tat-taħdita mal-konsumatur,
 il-kummerċjant irid jiżvela l-identità tiegħu, u fejn dan ikun applikabbli,
 l-identità tal-persuna li f’isimha jkun qed jagħmel it-telefonata u l-iskop
 kummerċjali tat-telefonata.
 2.
 Jekk il-kuntratt mill-bogħod jiġi konkluż permezz
 ta’ mezz ta' komunikazzjoni mill-bogħod li jippermetti spazju jew żmien limitat
 sabiex tintwera l-informazzjoni, il-kummerċjant irid jipprovdi mill-inqas
 l-informazzjoni msemmija fil-paragrafu 3 ta' dan l-Artikolu fuq dak
 il-mezz partikolari qabel ma jiġi konkluż kuntratt bħal dan.
 L-informazzjoni l-oħra msemmija fl-Artikolu 13 għandha tiġi pprovduta
 mill-kummerċjant lill-konsumatur b’mod xieraq skont
 l-Artikolu 13(3).
 3.
 L-informazzjoni meħtieġa skont il-paragrafu 2
 hija:
 (a)
 il-karatteristiċi prinċipali tal-merkanzija,
 tal-kontenut diġitali jew tas-servizzi relatati, kif meħtieġ mill-punt (a)
 tal-Artikolu 13(1);
 (b)
 l-identità tal-kummerċjant, kif meħtieġ
 mill-punt (a) tal-Artikolu 15;
 (c)
 il-prezz totali, li jinkludi l-elementi kollha
 msemmija fil-punt (b) tal-Artikolu 13(1) u fl-Artikolu 14(1)
 u (2);
 (d)
 id-dritt ta’ rtirar; u
 (e)
 fejn ikun rilevanti, it-tul tal-kuntratt, u jekk
 il-kuntratt ikun għal perjodu indefinit, ir-rekwiżiti għat-terminazzjoni
 tal-kuntratt imsemmija fil-punt (b) tal-Artikolu 16.
 4.
 Kuntratt mill-bogħod konkluż bit-telefon huwa
 validu biss jekk il-konsumatur ikun iffirma l-offerta jew ikun bagħat
 il-kunsens tiegħu bil-miktub fejn jindika l-ftehim li jikkonkludi kuntratt.
 Il-kummerċjant għandu jipprovdi lill-konsumatur konferma ta’ dak
 il-ftehim fuq mezz li jservi fit-tul.
 5.
 Il-kummerċjant irid jagħti lill-konsumatur konferma
 tal-kuntratt konkluż, inkluż fejn applikabbli, tal-kunsens u r-rikonoxximent
 tal-konsumatur imsemmija fil-punt (d) tal-Artikolu 40(3), u
 l-informazzjoni kollha msemmija fl-Artikolu 13 fuq mezz li jservi fit-tul.
 Il-kummerċjant għandu jagħti din l-informazzjoni fi żmien raġonevoli wara
 l-konklużjoni tal-kuntratt mill-bogħod, u mhux aktar tard miż-żmien
 tal-kunsinna tal-merkanzija jew qabel ma tibda l-fornitura tal-kontenut
 diġitali jew il-fornitura tas-servizz relatat, sakemm l-informazzjoni ma tkunx
 diġà ngħatat lill-konsumatur qabel il-konklużjoni tal-kuntratt mill-bogħod fuq
 mezz li jservi fit-tul.
 6.
 Meta l-konsumatur ikun irid li l-fornitura
 tas-servizzi relatati tibda matul il-perjodu ta’ rtirar previst
 fl-Artikolu 42(2), jeħtieġ li il-kummerċjant jitlob lill-konsumatur
 biex jagħmel talba espressa għal dan l-iskop fuq mezz li jservi fit-tul.
 Artikolu 20
 Dmir li tiġi pprovduta informazzjoni meta jiġu konklużi
 kuntratti oħra barra minn kuntratti mill-bogħod u barra
 mill-post tan-negozju
 1.
 Fil-kuntratti barra minn kuntratti
 mill-bogħod u barra mill-post tan-negozju, il-kummerċjant għandu
 d-dmir li jipprovdi l-informazzjoni li ġejja lill-konsumatur, b’mod
 ċar u li jinftiehem qabel ma l-kuntratt jiġi konkluż jew il-konsumatur
 ikun marbut minn kwalunkwe offerta, dejjem jekk din l-informazzjoni ma
 tkunx diġà evidenti mill-kuntest:
 (a)
 il-karatteristiċi prinċipali tal-merkanzija,
 tal-kontenut diġitali jew tas-servizzi relatati li għandhom jiġu pprovduti, sa
 fejn dan ikun xieraq għall-mezz ta’ komunikazzjoni u għall-merkanzija,
 għall-kontenut diġitali jew għas-servizzi relatati;
 (b)
 il-prezz totali u l-imposti u l-ispejjeż
 addizzjonali, skont l-Artikolu 14(1);
 (c)
 l-identità tal-kummerċjant, bħall-isem
 kummerċjali tal-kummerċjant, l-indirizz ġeografiku fejn huwa stabbilit u n-numru
 tat-telefon tiegħu;
 (d)
 il-kundizzjonijiet kuntrattwali skont il-punti (a)
 u (b) tal-Artikolu 16;
 (e)
 fejn applikabbli, l-eżistenza u
 l-kundizzjonijiet tas-servizzi ta’ wara l-bejgħ, tal-garanziji kummerċjali
 u tal-politika tat-trattament tal-ilmenti, tal-kummerċjant;
 (f)
 fejn applikabbli, il-funzjonalità tal-kontenut
 diġitali, inklużi l-miżuri tekniċi applikabbli ta’ protezzjoni; u
 (g)
 fejn applikabbli, kwalunkwe interoperabbiltà
 rilevanti ta’ kontenut diġitali bil-ħardwer jew softwer li l-kummerċjant
 ikollu konoxxenza tagħha jew jista’ jkun mistenni li kellu konoxxenza tagħha.
 2.
 Dan l-Artikolu ma japplikax fejn il-kuntratt
 jinvolvi tranżazzjoni minn jum għal jum u jitwettaq minnufih fil-ħin
 tal-konklużjoni tiegħu.
 Artikolu 21
 Oneru tal-prova
 Il-kummerċjant għandu l-oneru tal-prova li
 huwa jkun ipprovda l-informazzjoni mitluba minn din it-Taqsima.
 Artikolu 22
 Natura mandatorja
 Il-partijiet ma jistgħux, għad-detriment
 tal-konsumatur, jeskludu l-applikazzjoni ta’ din it-Taqsima jew jidderogaw
 mill-effetti tagħha jew ivarjawhom.
 Taqsima 2 L-informazzjoni
 prekuntrattwali li għandha tingħata minn kummerċjant li jkun qed jinnegozja ma’
 kummerċjant ieħor
 Artikolu 23
 Dmir ta' żvelar ta' informazzjoni dwar il-merkanzija u s-servizzi relatati
 1.
 Qabel il-konklużjoni ta’ kuntratt għall-bejgħ ta'
 merkanzija, għall-fornitura ta' kontenut diġitali jew għall-fornitura ta’
 servizzi relatati minn kummerċjant għal kummerċjant ieħor, il-fornitur għandu
 dmir li jiżvela, permezz ta’ kwalunkwe mezz adattat, lill-kummerċjant l-ieħor
 kwalunkwe informazzjoni dwar il-karatteristiċi prinċipali tal-merkanzija,
 tal-kontenut diġitali jew tas-servizzi relatati li għandhom jiġu pprovduti, li
 l-fornitur għandu jew jista’ jkun mistenni li jkollu u li jkun kontra l-bona
 fidi u n-negozjar ġust jekk ma tiġix żvelata lill-parti l-oħra.
 2.
 Fid-determinazzjoni ta’ jekk il-paragrafu 1
 jeżiġix li l-fornitur jiżvela kwalunkwe informazzjoni, għandhom jitqiesu
 ċ-ċirkustanzi kollha, inklużi:
 (a)
 jekk il-fornitur kellux kompetenza speċjali;
 (b)
 l-ispiża għall-fornitur biex jakkwista
 l-informazzjoni rilevanti;
 (c)
 il-faċilità li biha l-kummerċjant l-ieħor seta’
 akkwista l-informazzjoni b’mezzi oħrajn;
 (d)
 in-natura tal-informazzjoni;
 (e)
 l-importanza probabbli tal-informazzjoni
 għall-kummerċjant l-ieħor; u
 (f) prattika kummerċjali tajba fis-sitwazzjoni
 kkonċernata.
 Taqsima 3: Kuntratti li
 għandhom jiġu konklużi b'mezzi elettroniċi
 Artikolu 24
 Dmirijiet addizzjonali biex tiġi pprovduta
 informazzjoni fil-kuntratti mill-bogħod li għandhom jiġu
 konklużi permezz ta’ mezzi elettroniċi
 1.
 Dan l-Artikolu japplika fejn kummerċjant
 jipprovdi l-mezzi biex jiġi konkluż kuntratt u meta dawk il-mezzi jkunu
 elettroniċi u ma jinvolvux l-iskambju esklużiv ta' posta elettronika jew
 komunikazzjoni individwali oħra.
 2.
 Il-kummerċjant irid iqiegħed għad-dispożizzjoni tal-parti l-oħra
 mezzi tekniċi xierqa, effettivi u aċċessibbli sabiex jiġu identifikati u
 korretti żbalji ta’ input qabel ma l-parti l-oħra tagħmel jew taċċetta
 offerta.
 3.
 Il-kummerċjant irid jipprovdi informazzjoni dwar
 il-kwistjonijiet li ġejjin qabel ma l-parti l-oħra tagħmel jew taċċetta
 offerta:
 (a)
 il-passi tekniċi li għandhom jittieħdu sabiex jiġi
 konkluż il-kuntratt;
 (b)
 jekk dokument kuntrattwali huwiex se jiġi ffajljat
 mill-kummerċjant jew le u jekk huwiex se jkun aċċessibbli;
 (c)
 il-mezzi tekniċi għall-identifikazzjoni u
 għall-korrezzjoni tal-iżbalji ta’ input qabel ma l-parti l-oħra tagħmel
 jew taċċetta offerta;
 (d)
 il-lingwi offruti għall-konklużjoni tal-kuntratt;
 (e)
 il-kundizzjonijiet kuntrattwali.
 4.
 Il-kummerċjant irid jiżgura ruħu li
 l-kundizzjonijiet kuntrattwali msemmija fil-punt(e) tal-paragrafu 3 ikunu
 disponibbli f’karattri alfabetiċi jew karattri oħrajn li jinftiehmu u fuq mezz
 li jservi fit-tul permezz ta’ kwalunkwe appoġġ li jippermetti l-qari,
 ir-reġistrazzjoni tal-informazzjoni inkluża fit-test u r-riproduzzjoni tagħha
 f’forma tanġibbli.
 5.
 Il-kummerċjant irid jikkonferma permezz ta’ mezzi
 elettroniċi u mingħajr dewmien żejjed, li rċieva offerta jew aċċettazzjoni
 mibgħuta mill-parti l-oħra.
 Artikolu 25
 Rekwiżiti addizzjonali fil-kuntratti mill-bogħod li għandhom
 jiġu konklużi permezz ta’ mezzi elettroniċi
 1.
 Meta kuntratt mill-bogħod li għandu jiġi
 konkluż permezz ta’ mezzi elettroniċi jkun jobbliga lill-konsumatur li jħallas,
 il-kummerċjant għandu jinforma lill-konsumatur b’mod ċar u prominenti, u
 immedjatament qabel ma l-konsumatur jagħmel
 l-ordni, bl-informazzjoni meħtieġa mill-punt (a)
 tal-Artikolu 13(1), l-Artikolu 14(1) u (2), u l-punt (b)
 tal-Artikolu 16.
 2.
 Il-kummerċjant għandu jiżgura li l-konsumatur, meta
 jagħmel l-ordni, jirrikonoxxi b’mod espliċitu li l-ordni timplika obbligu li
 jħallas. Meta l-ordni jsir permezz tal-attivazzjoni ta’ buttuna
 jew funzjoni simili, il-buttuna jew funzjoni simili għandhom ikunu
 ttikkettjati b’mod li jinqara faċilment biss bil-kliem “ordni b’obbligu
 ta’ ħlas” jew kliem simili mhux ambigwu li jindika li t-tqegħid ta’
 ordni jinvolvi obbligu biex isir ħlas lill-kummerċjant. Meta
 l-kummerċjant ma jikkonformax ma’ dan il-paragrafu, il-konsumatur ma
 jkunx marbut bil-kuntratt jew l-ordni.
 3.
 Il-kummerċjant għandu jindika b’mod ċar u
 li jinqara fuq il-websajt kummerċjali tiegħu l-aktar
 tard fil-bidu tal-proċess tal-ordni jekk japplikawx kwalunkwe
 restrizzjonijiet ta’ kunsinna u liema huma l-modi tal-ħlas aċċettati.
 Artikolu 26
 Oneru tal-prova
 Fir-relazzjonijiet bejn kummerċjant u
 konsumatur, il-kummerċjant għandu l-oneru tal-prova li huwa pprovda
 l-informazzjoni meħtieġa minn din it-Taqsima.
 Artikolu 27
 Natura mandatorja
 Fir-relazzjonijiet bejn kummerċjant u
 konsumatur, il-partijiet ma jistgħux, għad-detriment tal-konsumatur, jeskludu
 l-applikazzjoni ta’ din it-Taqsima jew jidderogaw mill-effetti tagħha jew
 ivarjawhom.
 Taqsima 4 Dmir li jkun
 żgurat li l-informazzjoni pprovduta tkun korretta
 Artikolu 28
 Dmir li jkun żgurat li l-informazzjoni pprovduta tkun korretta
 1.
 Il-parti li tipprovdi informazzjoni qabel jew
 fiż-żmien meta jiġi konkluż kuntratt, irrispettivament minn jekk dan isirx biex
 tkun konformi mad-dmirijiet imposti minn dan il-Kapitolu jew għal
 raġunijiet oħra, għandha dmir li toqgħod raġonevolment attenta biex tiżgura
 ruħha li l-informazzjoni pprovduta tkun korretta u mhijiex qarrieqa.
 2.
 Parti li ngħatatilha informazzjoni inkorretta
 jew qarrieqa bi ksur tad-dmir imsemmi fil-paragrafu 1, u li tiddependi
 raġonevolment fuq dik l-informazzjoni biex tikkonkludi kuntratt
 mal-parti li pprovdietha, għandha r-rimedji stabbiliti
 fl-Artikolu 29.
 3.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Artikolu jew jidderogaw mill-effetti tiegħu jew
 ivarjawhom.
 Taqsima 5 Rimedji
 għall-ksur tad-dmirijiet ta’ informazzjoni
 Artikolu 29
 Rimedji għall-ksur tad-dmirijiet ta’ informazzjoni
 1.
 Parti li tkun naqset milli tikkonforma ma'
 kwalunkwe dmir impost minn dan il-Kapitolu hija responsabbli għal kwalunkwe
 telf ikkawżat lill-parti l-oħra b'riżultat ta' tali nuqqas.
 2.
 Meta l-kummerċjant ma jkunx ikkonforma
 mar-rekwiżiti ta’ informazzjoni li jirrigwardaw l-imposti addizzjonali jew
 spejjeż oħrajn kif imsemmi fl-Artikolu 14, jew dwar l-ispejjeż
 tar-ritorn tal-merkanzija kif imsemmi fl-Artikolu 17(2) il-konsumatur ma
 jkunx responsabbli biex iħallas l-imposti addizzjonali u l-ispejjeż l-oħrajn.
 3.
 Ir-rimedji previsti f’dan l-Artikolu huma
 mingħajr preġudizzju għal kwalunkwe rimedju li jista’ jkun disponibbli taħt
 l-Artikolu 42(2), l-Artikolu 48 jew l-Artikolu 49.
 4.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Artikolu jew jidderogaw mill-effetti tiegħu jew
 ivarjawhom.
 Kapitolu 3 Il-konklużjoni
 ta’ kuntratt
 Artikolu 30
 Rekwiżiti għall-konklużjoni ta’ kuntratt
 1.
 Kuntratt jiġi konkluż jekk:
 (a)
 il-partijiet jilħqu ftehim;
 (b)
 huma jkollhom l-intenzjoni li l-ftehim ikollu
 effett legali; u
 (c)
 il-ftehim, issupplimentat jekk meħtieġ mir-regoli
 tal-Liġi Komuni Ewropea dwar il-Bejgħ, ikun fih kontenut u ċertezza suffiċjenti
 biex ikollu effett legali.
 2.
 Jintlaħaq ftehim billi tiġi aċċettata offerta.
 L-aċċettazzjoni tista' ssir b'mod espliċitu jew b'dikjarazzjonijiet jew imġiba
 oħra.
 3.
 Jekk il-partijiet għandhomx l-intenzjoni li
 l-ftehim ikollu effett legali għandu jkun iddeterminat mid-dikjarazzjonijiet u
 mill-imġiba tagħhom.
 4.
 Fejn waħda mill-partijiet tagħmel il-ftehim dwar xi
 kwistjoni speċifika rekwiżit għall-konklużjoni ta’ kuntratt, ma jkun hemm
 l-ebda kuntratt sakemm ma jintlaħaqx ftehim dwar dik il-kwistjoni.
 Artikolu 31
 Offerta
 1.
 Proposta tkun offerta jekk:
 (a)
 ikun hemm l-intenzjoni li tirriżulta f’kuntratt
 jekk tiġi aċċettata; u
 (b)
 ikollha kontenut u ċertezza suffiċjenti biex ikun
 hemm kuntratt.
 2.
 Offerta tista’ ssir lil persuna speċifika waħda jew
 aktar.
 3.
 Proprosta magħmula lill-pubbliku mhix offerta,
 sakemm iċ-ċirkustanzi ma jindikawx mod ieħor.
 Artikolu 32
 Revoka ta’ offerta
 1.
 Offerta tista’ tiġi rrevokata jekk ir-revoka tasal
 għand il-persuna li tirċievi l-offerta qabel ma l-persuna li tirċievi l-offerta
 tkun bagħtet aċċettazzjoni jew, f’każijiet ta’ aċċettazzjoni bi mġiba, qabel ma
 l-kuntratt ikun ġie konkluż.
 2.
 Meta proposta magħmula lill-pubbliku tkun offerta,
 hija tista’ tiġi rrevokata bl-istess mezzi li ntużaw sabiex saret l-offerta.
 3.
 Revoka ta’ offerta tkun ineffettiva jekk:
 (a)
 l-offerta tindika li hija irrevokabbli;
 (b)
 l-offerta tiddikjara perjodu fiss biex tiġi
 aċċettata; jew
 (c)
 b’xi mod ieħor kien raġonevoli li l-persuna li
 tirċievi l-offerta tkun qed tafda li l-offerta hija irrevokabbli u l-persuna li
 tirċievi l-offerta aġixxiet abbażi tal-offerta.
 Artikolu 33
 Ċaħda ta’ offerta
 Meta ċaħda ta’ offerta tasal għand l-offerent,
 l-offerta tiskadi.
 Artikolu 34
 Aċċettazzjoni
 1.
 Kwalunkwe forma ta’ dikjarazzjoni jew ta’ mġiba
 mill-persuna li tirċievi l-offerta tkun aċċettazzjoni jekk tindika kunsens
 għall-offerta.
 2.
 Is-silenzju jew l-inattività fihom innifishom ma
 għandhomx jikkostitwixxu aċċettazzjoni.
 Artikolu 35
 Il-mument meta jiġi konkluż il-kuntratt
 1.
 Meta l-persuna li tirċievi l-offerta tibgħat
 aċċettazzjoni, il-kuntratt jiġi konkluż meta l-aċċettazzjoni tasal għand
 l-offerent.
 2.
 Meta offerta tiġi aċċettata b'imġiba, il-kuntratt
 jiġi konkluż meta notifika tal-imġiba tasal għand l-offerent.
 3.
 Minkejja l-paragrafu 2, fejn bis-saħħa tal-offerta,
 ta’ prattiki li l-partijiet jkunu stabbilew bejniethom jew ta’ użu, il-persuna
 li tirċievi l-offerta tista’ taċċetta l-offerta bi mġiba mingħajr notifika
 lill-offerent, il-kuntratt jiġi konkluż meta l-persuna li tirċievi l-offerta
 tibda taġixxi.
 Artikolu 36
 Perjodu għall-aċċettazzjoni
 1.
 L-aċċettazzjoni ta' offerta hija effettiva biss
 jekk tasal għand l-offerent matul il-perjodu stipulat mill-offerent fl-offerta.
 2.
 Meta l-offerent ma jkunx stabbilixxa perjodu,
 l-aċċettazzjoni hija effettiva biss jekk tasal għandu fi żmien raġonevoli wara
 li tkun saret l-offerta.
 3.
 Fejn offerta tista’ tiġi aċċettata billi jsir att
 mingħajr ma jiġi notifikat l-offerent, l-aċċettazzjoni tkun effettiva biss jekk
 l-att isir fil-perjodu għall-aċċettazzjoni ffissat mill-offerent jew, jekk ma
 ġie ffissat l-ebda żmien ta’ din ix-xorta, fi żmien raġonevoli.
 Artikolu 37
 Aċċettazzjoni tardiva
 1.
 Aċċettazzjoni tardiva tkun effettiva bħala
 aċċettazzjoni jekk, mingħajr dewmien żejjed, l-offerent jinforma lill-persuna
 li tirċievi l-offerta li l-offerent qed jittrattaha bħala aċċettazzjoni
 effettiva.
 2.
 Fejn ittra jew komunikazzjoni oħra li tinkludi
 aċċettazzjoni tardiva turi li ntbagħtet f’tali ċirkustanzi li kieku
 t-trażmissjoni tagħha kienet normali hija kienet tasal għand l-offerent fi
 żmien xieraq, l-aċċettazzjoni tardiva tkun effettiva bħala aċċettazzjoni
 sakemm, mingħajr dewmien żejjed, l-offerent ma jkunx informa lill-persuna li
 tirċievi l-offerta li l-offerta skadiet.
 Artikolu 38
 Aċċettazzjoni modifikata
 1.
 Tweġiba mill-persuna li tirċievi l-offerta li
 tiddikjara jew timplika kundizzjonijiet kuntrattwali addizzjonali jew
 differenti li materjalment ibiddlu l-kundizzjonijiet tal-offerta hija ċaħda u
 offerta ġdida.
 2.
 Kundizzjonijiet kuntrattwali addizzjonali jew
 differenti li, fost affarijiet oħra, huma relatati mal-prezz, il-ħlas,
 il-kwalità u l-kwantità tal-merkanzija, il-post u
 l-ħin tal-kunsinna, il-firxa tar-responsabbiltà ta’
 parti waħda lejn l-oħra
 jew ir-riżoluzzjoni tat-tilwim huma preżunti li jbiddlu
 l-kundizzjonijiet tal-offerta materjalment.
 3.
 Tweġiba li tagħti kunsens definit għal offerta hija
 aċċettazzjoni anki jekk tiddikjara jew timplika kundizzjonijiet kuntrattwali
 addizzjonali jew differenti, sakemm dawn ma jbiddlux materjalment
 il-kundizzjonijiet tal-offerta. Il-kundizzjonijiet addizzjonali jew differenti
 mbagħad isiru parti mill-kuntratt.
 4.
 Tweġiba li tiddikjara jew timplika kundizzjonijiet
 kuntrattwali addizzjonali jew differenti dejjem hija ċaħda tal-offerta jekk:
 (a)
 l-offerta tillimita espressament l-aċċettazzjoni
 għall-kundizzjonijiet tal-offerta;
 (b)
 l-offerent joġġezzjona għall-kundizzjonijiet
 addizzjonali jew differenti mingħajr dewmien żejjed; jew
 (c)
 il-persuna li tirċievi l-offerta tissoġġetta
 l-aċċettazzjoni għall-kundizzjoni li l-offerent jagħti l-kunsens tiegħu
 għall-kundizzjonijiet addizzjonali jew differenti, u l-kunsens ma jasalx għand
 il-persuna li tirċievi l-offerta fi żmien raġonevoli.
 Artikolu 39
 Kundizzjonijiet kuntrattwali standard kunfliġġenti
 1.
 Meta l-partijiet ikunu laħqu ftehim imma l-offerta
 u l-aċċettazzjoni jirreferu għal kundizzjonijiet kuntrattwali standard
 kunfliġġenti, xorta jkun ġie konkluż kuntratt. Il-kundizzjonijiet kuntrattwali
 standard huma parti mill-kuntratt sa fejn ikunu sostantivament komuni.
 2.
 Minkejja l-paragrafu 1, l-ebda kuntratt ma
 jiġi konkluż jekk waħda mill-partijiet:
 (a)
 tkun indikat bil-quddiem, b’mod espliċitu, u mhux
 permezz ta’ kundizzjonijiet kuntrattwali standard, intenzjoni li ma tkunx
 marbuta b’kuntratt abbażi tal-paragrafu 1; jew
 (b)
 mingħajr dewmien żejjed, tinforma
 lill-parti l-oħra b’tali intenzjoni.
 Kapitolu 4 Dritt
 ta’ rtirar f’kuntratti mill-bogħod u barra mill-post tan-negozju bejn
 kummerċjanti u konsumaturi
 Artikolu 40
 Dritt ta’ rtirar
 1.
 Matul il-perjodu previst fl-Artikolu 42,
 il-konsumatur għandu dritt li jirtira mingħajr ma jagħti raġuni, u bl-ebda
 spiża għall-konsumatur ħlief kif previst fl-Artikolu 45, minn:
 (a)
 kuntratt mill-bogħod;
 (b)
 kuntratt barra mill-post tan-negozju, sakemm
 il-prezz, jew meta jkun ġie konkluż aktar minn kuntratt wieħed fl-istess ħin,
 il-prezz totali tal-kuntratti jeċċedi EUR 50 jew is-somma ekwivalenti
 fil-munita miftiehma għall-prezz tal-kuntratt fiż-żmien tal-konklużjoni
 tal-kuntratt.
 2.
 Il-paragrafu 1 ma japplikax għal:
 (a)
 kuntratt li jkun ġie konkluż permezz ta’ magna
 tal-bejgħ awtomatika jew post kummerċjali awtomatizzat;
 (b)
 kuntratt għall-fornitura ta’ prodotti tal-ikel, ta’
 xorb jew ta’ merkanzija oħra li huma intiżi għal konsum attwali fl-unità
 domestika, u li jiġu pprovduti fiżikament mill-kummerċjant fuq bażi frekwenti u
 regolari fid-dar, fir-residenza jew fil-post tax-xogħol tal-konsumatur;
 (c)
 kuntratt għall-fornitura ta’ merkanzija jew ta'
 servizzi relatati li l-prezz tagħhom jiddependi fuq ċaqliq fis-suq finanzjarju
 li ma jistax jiġi kkontrollat mill-kummerċjant u li jista' jseħħ matul
 il-perjodu ta' rtirar;
 (d)
 kuntratt għall-fornitura ta’ merkanzija jew
 kontenut diġitali li jkunu saru skont l-ispeċifikazzjonijiet tal-konsumatur,
 jew jidher ċar li huma personalizzati;
 (e)
 kuntratt għall-fornitura ta’ merkanzija li tista’
 tiddeterjora jew tiskadi malajr;
 (f)
 kuntratt għall-fornitura ta’ xorb alkoħoliku, li
 l-prezz tiegħu jkun ġie miftiehem meta ġie konkluż il-kuntratt ta’ bejgħ, li
 l-kunsinna tiegħu tista’ ssir biss wara 30 jum minn meta ġie konkluż il-kuntratt
 u l-valur effettiv tiegħu jiddependi fuq ċaqliq fis-suq li ma jistax jiġi
 kkontrollat mill-kummerċjant;
 (g)
 kuntratt għall-bejgħ ta’ gazzetta, rivista jew
 magazin bl-eċċezzjoni ta’ kuntratti ta’ abbonament għall-fornitura ta’ tali
 pubblikazzjonijiet;
 (h)
 kuntratt konkluż f’irkant pubbliku; u
 (i)
 kuntratt li jikkonċerna fornitura tal-ikel jew
 il-fornitura ta' servizzi relatati ma’ attivitajiet rikreattivi li jipprovdi
 għal data speċifika jew għal perjodu ta’ twettiq ta’ obbligi speċifiku.
 3.
 Il-paragrafu 1 ma japplikax
 fis-sitwazzjonijiet li ġejjin:
 (a)
 fejn il-merkanzija pprovduta tkun issiġillata,
 il-konsumatur ikun neħħielha s-siġill u allura ma tkunx adattata sabiex tiġi
 rritornata minħabba raġunijiet ta’ ħarsien tas-saħħa jew ta’ iġjene;
 (b)
 il-merkanzija pprovduta, skont in-natura tagħha,
 ġiet imħallta b’mod li ma tistax tiġi sseparata minn merkanzija oħra wara
 l-kunsinna;
 (c)
 fejn il-merkanzija pprovduta kienet
 reġistrazzjonijiet tal-awdjo jew reġistrazzjonijiet viżivi jew softwer
 tal-kompjuter issiġillati u l-konsumatur neħħielhom is-siġill wara l-kunsinna;
 (d)
 fejn il-fornitura tal-kontenut diġitali li ma
 jingħatax fuq mezz tanġibbli bdiet bil-kunsens
 tal-konsumatur espress minn qabel u bir-rikonoxximent
 mill-konsumatur li jitlef id-dritt ta’ rtirar;
 (e)
 il-konsumatur talab speċifikament żjara
 mill-kummerċjant biex iwettaq tiswijiet jew manutenzjoni urġenti.
 Meta fl-okkażjoni ta’ tali żjara l-kummerċjant jagħti servizzi
 relatati flimkien ma’ dawk speċifikament mitluba mill-konsumatur jew
 jipprovdi merkanzija minbarra l-partijiet ta’ sostituzzjoni li jintużaw
 neċessarjament fit-twettiq tal-manutenzjoni jew tat-tiswijiet, id-dritt ta’
 rtirar japplika għal dawk is-servizzi relatati jew merkanzija addizzjonali.
 4.
 Fejn il-konsumatur ikun għamel offerta li, jekk
 tiġi aċċettata, twassal għall-konklużjoni ta’ kuntratt li minnu jkun hemm dritt
 ta’ rtirar taħt dan il-Kapitolu, il-konsumatur jista’ jirtira l-offerta anki
 jekk altrimenti kienet tkun irrevokabbli.
 Artikolu 41
 Eżerċizzju tad-dritt ta’ rtirar
 1.
 Il-konsumatur jista’ jeżerċita d-dritt
 ta’ rtirar fi kwalunkwe żmien qabel it-tmiem tal-perjodu ta' irtirar
 previst fl-Artikolu 42.
 2.
 Il-konsumatur jeżerċita d-dritt li jirtira billi
 jinnotifika lill-kummerċjant. Għal dan
 il-għan, il-konsumatur jista’ juża l-Formola tal-irtirar
 mudell stipulata fl-Appendiċi 2 jew kwalunkwe dikjarazzjoni inekwivoka
 oħra li tistipula d-deċiżjoni li jirtira.
 3.
 Meta l-kummerċjant jagħti lill-konsumatur
 il-possibbiltà li jirtira elettronikament fuq il-websajt kummerċjali tiegħu, u
 l-konsumatur jagħmel dan, il-kummerċjant għandu dmir li jikkomunika minnufih
 lill-konsumatur il-konferma li rċieva l-komunikazzjoni ta' tali rtirar fuq mezz
 li jservi fit-tul. Il-kummerċjant huwa responsabbli għal kwalunkwe telf
 ikkawżat lil parti oħra bi ksur ta’ dan id-dmir.
 4.
 Komunikazzjoni ta’ rtirar tkun f’waqtha jekk
 tintbagħat qabel it-tmiem tal-perjodu ta’ rtirar.
 5.
 Il-konsumatur għandu l-oneru tal-prova li d-dritt
 ta’ rtirar ġie eżerċitat skont dan l-Artikolu.
 Artikolu 42
 Perjodu ta’ rtirar
 1.
 Il-perjodu ta’ rtirar jiskadi wara erbatax-il jum
 minn:
 (a)
 il-jum meta l-konsumatur ħa l-kunsinna
 tal-merkanzija fil-każ ta' kuntratt ta’ bejgħ, inkluż kuntratt ta' bejgħ li
 permezz tiegħu l-bejjiegħ jaqbel ukoll li jipprovdi servizzi relatati;
 (b)
 il-jum meta l-konsumatur ħa l-kunsinna tal-aħħar
 oġġett tal-merkanzija fil-każ ta' kuntratt għall-bejgħ ta’ merkanzija multipla
 ordnata mill-konsumatur f'ordni waħda u kkonsenjata separatament, inkluż
 kuntratt li permezz tiegħu l-bejjiegħ jaqbel ukoll li jipprovdi servizzi
 relatati;
 (c)
 il-jum meta l-konsumatur ħa l-kunsinna tal-aħħar
 lott jew biċċa fil-każ ta' kuntratt fejn il-merkanzija tikkonsisti
 f’lottijiet jew biċċiet multipli, inkluż kuntratt li permezz tiegħu
 l-bejjiegħ jaqbel ukoll li jipprovdi servizzi relatati
 (d)
 il-jum meta l-konsumatur ħa l-kunsinna tal-ewwel
 oġġett tal-merkanzija fejn il-kuntratt huwa għal kunsinna regolari ta'
 merkanzija matul perjodu definit, inkluż kuntratt li permezz tiegħu
 l-bejjiegħ jaqbel ukoll li jipprovdi servizzi relatati;
 (e)
 fil-każ ta’ kuntratt għal servizzi relatati konkluż
 wara li l-merkanzija tkun ġiet ikkonsenjata, il-jum meta jkun ġie konkluż
 il-kuntratt;
 (f)
 fil-każ ta’ kuntratt għall-fornitura ta’ kontenut
 diġitali fejn il-kontenut diġitali huwa fornit fuq mezz tanġibbli, il-jum meta
 l-konsumatur ħa l-kunsinna tal-mezz tanġibbli skont il-punt (a);
 (g)
 il-jum tal-konklużjoni tal-kuntratt fil-każ ta'
 kuntratt fejn il-kontenut diġitali ma jiġix fornit fuq
 mezz tanġibbli.
 2.
 Fejn il-kummerċjant ma jkunx ipprovda
 lill-konsumatur bl-informazzjoni msemmija in Artikolu 17(1), il-perjodu ta’
 rtirar jiskadi:
 (a)
 wara sena mit-tmiem tal-perjodu ta’
 rtirar inizjali, kif determinat skont il-paragrafu 1; jew
 (b)
 meta l-kummerċjant jipprovdi lill-konsumatur
 l-informazzjoni meħtieġa fi żmien sena mit-tmiem tal-perjodu ta' rtirar kif
 iddeterminat skont il-paragrafu 1, wara erbatax-il jum mill-jum li fih
 il-konsumatur jirċievi l-informazzjoni.
 Artikolu 43
 Effetti tal-irtirar
 L-irtirar jittermina l-obbligi taż-żewġ partijiet
 taħt il-kuntratt:
 (a) li jwettqu l-kuntratt; jew
 (b) li jikkonkludu l-kuntratt f'każijiet
 fejn tkun saret offerta mill-konsumatur.
 Artikolu 44
 Obbligi tal-kummerċjant fil-każ ta' rtirar
 1.
 Il-kummerċjant jrid jirrimborża l-ħlasijiet kollha
 li rċieva mingħand il-konsumatur, inklużi, fejn applikabbli, l-ispejjeż kollha
 tal-kunsinna mingħajr dewmien żejjed u fi kwalunkwe każ mhux aktar tard minn
 erbatax-il jum mill-jum meta l-kummerċjant jiġi infurmat bid-deċiżjoni
 tal-kunsumatur li jirtira mill-kuntratt skont l-Artikolu 41.
 Il-kummerċjant irid iwettaq tali rimborż billi juża l-istess mezzi
 ta’ ħlas bħal ma uża
 l-konsumatur għat-tranżazzjoni inizjali, sakemm il-konsumatur ma
 jkunx ftiehem espressament mod ieħor u sakemm il-konsumatur ma
 jidħolx għal ħlasijiet bħala riżultat ta’ tali rimbors.
 2.
 Minkejja l-paragrafu 1, il-kummerċjant
 mhuwiex meħtieġ li jirrimborża l-ispejjeż supplimentari, jekk
 il-konsumatur ikun għażel espressament tip ta’ kunsinna differenti mit-tip
 ta' kunsinna standard li tiswa l-inqas offruta mill-kummerċjant.
 3.
 Fil-każ ta’ kuntratt għall-bejgħ ta’ merkanzija,
 il-kummerċjant jista’ jżomm ir-rimborż sakemm ikun irċieva l-merkanzija lura,
 jew il-konsumatur ikun ipprovda evidenza li bagħat lura l-merkanzija, skont
 liema minnhom jiġi l-ewwel, sakemm il-kummerċjant ma jkunx offra li jiġbor huwa
 l-merkanzija.
 4.
 Fil-każ ta’ kuntratt barra mill-post tan-negozju
 fejn il-merkanzija tkun ġiet ikkonsenjata fid-dar tal-konsumatur fiż-żmien meta
 jkun ġie konkluż il-kuntratt, il-kummerċjant irid jiġbor il-merkanzija bi
 spejjeż tiegħu jekk il-merkanzija min-natura tagħha normalment ma tistax tintbagħat
 lura bil-posta.
 Artikolu 45
 Obbligi tal-konsumatur fil-każ ta’ rtirar
 1.
 Il-konsumatur irid jirritorna l-merkanzija jew
 jgħaddiha lill-kummerċjant jew lil persuna awtorizzata mill-kummerċjant
 mingħajr dewmien żejjed u fi kwalunkwe każ mhux aktar tard minn erbatax-il jum
 mill-jum meta l-konsumatur jikkomunika lill-kummerċjant id-deċiżjoni tiegħu li
 jirtira mill-kuntratt skont l-Artikolu 41, sakemm il-kummerċjant ma jkunx
 offra li jiġbor huwa stess il-merkanzija. Din l-iskadenza tiġi osservata jekk il-konsumatur
 jibgħat lura l-merkanzija qabel ma jkun skada l-perjodu ta’
 erbatax-il jum.
 2.
 Il-konsumatur irid iħallas l-ispejjeż diretti biex
 jirritorna l-merkanzija, sakemm il-kummerċjant ma jkunx qabel li jħallas dawk
 l-ispejjeż jew il-kummerċjant ma jkunx informa lill-konsumatur li l-konsumatur
 irid iħallashom.
 3.
 Il-konsumatur huwa responsabbli għal kwalunkwe
 tnaqqis fil-valur tal-merkanzija biss fejn dak jirriżulta mill-immaniġġjar
 tal-merkanzija bi kwalunkwe mod għajr minn dak li huwa meħtieġ sabiex ikunu
 aċċertati n-natura, il-karatteristiċi u l-funzjonament tal-merkanzija.
 Il-konsumatur mhuwiex responsabbli għat-tnaqqis fil-valur fejn il-kummerċjant
 ikun naqas milli jipprovdi l-informazzjoni kollha dwar id-dritt ta’ rtirar
 skont l-Artikolu 17(1).
 4.
 Mingħajr ħsara għall-paragrafu 3,
 il-konsumatur mhuwa obbligat iħallas l-ebda kumpens għall-użu tal-merkanzija
 waqt il-perjodu ta’ rtirar.
 5.
 Meta l-konsumatur jeżerċita d-dritt ta’
 rtirar wara li jkun għamel talba espressa biex il-provvista
 ta' servizzi relatati tibda matul il-perjodu ta’ rtirar,
 il-konsumatur irid iħallas lill-kummerċjant ammont li hu
 proporzjonali għal dak li jkun ġie pprovdut qabel
 ma l-konsumatur eżerċita d-dritt ta’ rtirar, meta mqabbel
 mal-kopertura sħiħa tal-kuntratt. L-ammont proporzjonali li għandu
 jitħallas mill-konsumatur lill-kummerċjant irid jiġi kkalkulat
 fuq il-bażi tal-prezz totali miftiehem fil-kuntratt. Meta
 l-prezz totali huwa eċċessiv, l-ammont proporzjonali jrid jiġi
 kkalkulat fuq il-bażi tal-valur tas-suq ta’ dak
 li jkun ġie pprovdut.
 6.
 Il-konsumatur ma jkunx
 responsabbli għall-ispiża għal:
 (a)
 il-provvista ta' servizzi relatati, b’mod sħiħ jew
 parzjali, matul il-perjodu ta’ rtirar, meta:
 (i) il-kummerċjant ikun naqas milli jipprovdi
 informazzjoni skont l-Artikolu 17(1) u (3); jew jew
 (ii) il-konsumatur ma jkunx talab espressament
 biex it-twettieq jibda matul il-perjodu ta’ rtirar skont l-Artikolu 18(2)
 u l-Artikolu 19(6);
 (b)
 il-fornitura, b’mod sħiħ jew parzjali,
 ta’ kontenut diġitali li ma tingħatax fuq mezz tanġibbli fejn:
 (i) il-konsumatur ma jkunx ta kunsens minn qabel
 espress biex il-fornitura tal-kontenut diġitali tibda qabel it-tmiem
 tal-perjodu ta’ rtirar imsemmi fl-Artikolu 42(1);
 (ii) il-konsumatur ma jkunx irrikonoxxa li qed
 tilef id-dritt tal-irtirar meta ta l-kunsens; jew jew
 (iii) il-kummerċjant ikun naqas milli jipprovdi
 l-konferma skont l-Artikolu 18(1) u l-Artikolu 19(5).
 7.
 Ħlief kif previst f’dan l-Artikolu, il-konsumatur
 ma jkunx responsabbli minħabba l-eżerċizzju tad-dritt ta’ rtirar.
 Artikolu 46
 Kuntratti anċillari
 1.
 Meta konsumatur jeżerċita d-dritt ta’ rtirar minn
 kuntratt mill-bogħod jew barra mill-post tan-negozju, skont l-Artikoli 41
 sa 45, kwalunkwe kuntratt anċillari jiġi awtomatikament itterminat bl-ebda
 spiża għall-konsumatur ħlief kif previst fil-paragrafi 2 u 3. Għall-iskop
 ta' dan l-Artikolu kuntratt anċillari jfisser kuntratt li permezz tiegħu
 konsumatur jakkwista merkanzija, kontenut diġitali jew servizzi relatati
 b'konnessjoni ma’ kuntratt mill-bogħod jew ma’ kuntratt barra mill-post
 tan-negozju u din il-merkanzija, dan il-kontenut diġitali jew dawn is-servizzi
 relatati jiġu pprovduti mill-kummerċjant jew minn parti terza skont
 arranġament bejn dik il-parti terza u l-kummerċjant.
 2.
 Id-dispożizzjonijiet tal-Artikoli 43, 44
 u 45 japplikaw għal kuntratti anċillari sa fejn dawk il-kuntratti jkunu
 rregolati mil-Liġi Komuni Ewropea dwar il-Bejgħ.
 3.
 Fil-każ ta' kuntratti anċillari li mhumiex
 irregolati mil-Liġi Komuni Ewropea dwar il-Bejgħ il-liġi li altrimenti tkun
 applikabbli tirregola l-obbligi tal-partijiet fil-każ ta’ rtirar.
 Artikolu 47
 Natura mandatorja
 Il-partijiet ma
 jistgħux, għad-detriment tal-konsumatur, jeskludu
 l-applikazzjoni ta’ dan il-Kapitolu jew jidderogaw mill-effetti
 tiegħu jew ivarjahom.
 Kapitolu 5 Difetti fil-kunsens
 Artikolu 48
 Żball
 1.
 Parti tista’ tannulla kuntratt minħabba żball
 ta’ fatt jew ta’ liġi li kien jeżisti meta ġie konkluż il-kuntratt jekk:
 (a)
 il-parti, li kieku ma kienx għall-iżball, ma kinitx
 tikkonkludi l-kuntratt jew kienet tagħmel dan biss b’kundizzjonijiet
 kuntrattwali fundamentalment differenti u l-parti l-oħra kienet taf jew
 seta’ jkun mistenni li kienet taf dan; u
 (b)
 il-parti l-oħra:
 (i) kienet il-kaġun tal-iżball;
 (ii) kienet il-kaġun tal-konklużjoni tal-kuntratt
 bl-iżball billi naqset milli tikkonforma ma’ dmir prekuntrattwali dwar għoti
 ta’ informazzjoni skont il-Kapitolu 2, Taqsimiet 1 sa 4;
 (iii) kienet taf jew setgħet kienet mistennija li
 kienet taf bl-iżball u kienet il-kaġun tal-konklużjoni tal-kuntratt bl-iżball
 billi ma ġibditx l-attenzjoni għall-informazzjoni rilevanti, sakemm il-bona
 fidi u n-negozjar ġust kienu jeżiġu li parti konxja mill-iżball tiġbed
 l-attenzjoni għalih; jew
 (iv) għamlet l-istess żball.
 2.
 Parti ma tistax tannulla kuntratt
 minħabba żball jekk ir-riskju tal-iżball
 ġie assunt, jew fiċ-ċirkostanzi għandhom jiġi mġarrab, minn dik
 il-parti.
 3.
 Ineżattezza fl-espressjoni jew
 fit-trażmissjoni ta’ dikjarazzjoni hija ttrattata bħala żball tal-persuna
 li tkun għamlet jew bagħtet id-dikjarazzjoni.
 Artikolu 49
 Frodi
 1.
 Parti tista’ tannulla kuntratt jekk
 il-parti l-oħra induċiet il-konklużjoni tal-kuntratt b’rappreżentazzjoni
 ħażina frawdolenti, jew bi kliem jew bi mġiba, jew b’nuqqas frawdolenti ta’
 żvelar ta’ kwalunkwe informazzjoni li l-bona fidi u n-negozjar ġust, jew
 kwalunkwe dmir ta’ informazzjoni prekuntrattwali, kienu jeżiġu li tiġi żvelata
 minn dik il-parti.
 2.
 Rappreżentazzjoni ħażina tkun frawdolenti jekk
 issir bl-għarfien jew bil-konvinzjoni li r-rappreżentazzjoni tkun falza, jew bi
 traskuraġni dwar jekk tkunx vera jew falza, u hija intiża biex twassal
 lid-destinatarju jagħmel żball. In-nuqqas ta’ żvelar ikun frawdolenti jekk tkun
 intiż biex iwassal lil persuna, li ma ngħatatilhiex l-informazzjoni, tagħmel
 żball.
 3.
 Fid-determinazzjoni ta’ jekk il-bona fidi u
 n-negozjar ġust jeżiġux li parti tiżvela informazzjoni partikolari, għandhom
 jitqiesu ċ-ċirkustanzi kollha, inklużi:
 (a)
 jekk il-parti kellhiex kompetenza speċjali;
 (b)
 l-ispiża għall-parti biex takkwista
 l-informazzjoni rilevanti;
 (c)
 il-faċilità li biha l-parti l-oħra setgħet
 akkwistat l-informazzjoni b’mezzi oħrajn;
 (d)
 in-natura tal-informazzjoni;
 (e)
 l-importanza apparenti tal-informazzjoni
 għall-parti l-oħra; u
 (f)
 f’kuntratti bejn kummerċjanti, prattika kummerċjali
 tajba fis-sitwazzjoni kkonċernata.
 Artikolu 50
 Theddid
 Parti tista’ tannulla kuntratt jekk
 il-parti l-oħra tkun induċiet il-konklużjoni tal-kuntratt bit-theddida ta’
 ħsara illeċita, imminenti u serja jew ta' att illeċitu.
 Artikolu 51
 Sfruttament inġust
 Parti tista’ tannulla kuntratt jekk,
 fiż-żmien meta ġie konkluż il-kuntratt:
 (a) dik il-parti tkun tiddependi
 fuq il-parti l-oħra jew kellha relazzjoni ta' fiduċja magħha, kienet
 f'ċirkostanzi ekonomiċi ħżiena jew kellha ħtiġijiet urġenti, kienet imprudenti,
 nieqsa mill-għarfien, jew bla esperjenza; u
 (b) il-parti l-oħra kienet taf jew
 seta’ jkun mistenni li kienet taf dan u, fid-dawl taċ-ċirkustanzi u
 tal-iskopijiet tal-kuntratt, sfruttat is-sitwazzjoni tal-ewwel parti billi
 ħadet benefiċċju eċċessiv jew vantaġġ inġust.
 Artikolu 52
 Notifika ta’ annullament
 1.
 L-annullament isir permezz ta' notifika
 lill-parti l-oħra.
 2.
 In-notifika ta' annullament hija valida biss jekk
 issir fi żmien sussegwenti wara li l-parti li titlob l-annullament ssir konxja
 taċ-ċirkostanzi rilevanti jew ikollha l-possibilità li taġixxi b’mod liberu:
 (a)
 sitt xhur fil-każ ta’ żball; u
 (b)
 sena fil-każ ta’ frodi, theddid u
 sfruttament inġust.
 Artikolu 53
 Konferma
 Meta l-parti li għandha d-dritt li
 tannulla kuntratt skont dan il-Kapitolu, espressament jew impliċitament
 tikkonfermah, wara li tkun saret konxja miċ-ċirkustanzi rilevanti, jew wara li
 setgħet taġixxi bil-libertà, dik il-parti ma tistax aktar tannulla
 l-kuntratt.
 Artikolu 54
 Effetti tal-annullament
 1.
 Kuntratt li jista’ jiġi annullat ikun validu sakemm
 jiġi annullat imma, ladarba jiġi annullat, ikun retrospettivament invalidu
 mill-bidu nett.
 2.
 Fejn raġuni ta’ annullament taffettwa biss ċerti
 kundizzjonijiet kuntrattwali, l-effett tal-annullament ikun limitat għal dawk
 il-kundizzjonijiet sakemm ma jkunx irraġonevoli li jiġi kkonservat il-bqija
 tal-kuntratt.
 3.
 Il-kwistjoni dwar jekk kwalunkwe waħda
 mill-partijiet għandhiex dritt li jiġi rritornat lilha dak li ġie ttrasferit
 jew ipprovdut skont kuntratt li ġie annullat, jew għal ekwivalent fi flus, tiġi
 rregolata mir-regoli dwar ir-restituzzjoni fil-Kapitolu 17.
 Artikolu 55
 Danni għal telf
 Parti li għandha d-dritt li tannulla
 kuntratt taħt dan il-Kapitolu, jew li kellha tali dritt qabel ma ntilef
 bl-effett tal-iskadenza ta’ limiti ta’ żmien jew bl-effett ta’ konferma, hija
 intitolata, irrispettivament minn jekk il-kuntratt jiġix annullat jew le,
 għad-danni mingħand il-parti l-oħra għat-telf imġarrab minħabba l-iżball,
 il-frodi, it-theddid jew l-isfruttament inġust, sakemm il-parti l-oħra
 kienet taf jew seta’ jkun mistenni li kienet taf biċ-ċirkustanzi rilevanti.
 Artikolu 56
 Esklużjoni jew ir-restrizzjoni tar-rimedji
 1.
 Ir-rimedji għal frodi, theddid u sfruttament inġust
 ma jistgħux jiġu esklużi jew ristretti direttament jew indirettament.
 2.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu jew
 jirrestrinġu direttament jew indirettament ir-rimedji għal żball.
 Artikolu 57
 L-għażla tar-rimedju
 Parti li hija intitolata għal rimedju
 taħt dan il-Kapitolu f’ċirkustanzi li jagħtu lil dik il-parti rimedju
 għal nuqqas ta’ twettiq tista’ teżerċita kwalunkwe wieħed minn dawk ir-rimedji.
 Parti III Valutazzjoni
 ta’ x'jinkludi l-kuntratt
 Kapitolu 6 Interpretazzjoni
 Artikolu 58
 Regoli ġenerali dwar l-interpretazzjoni tal-kuntratti
 1.
 Kuntratt għandu jiġi interpretat skont l-intenzjoni
 komuni tal-partijiet anki jekk din tvarja mit-tifsira normali
 tal-espressjonijiet użati fih.
 2.
 Fejn parti waħda kellha l-intenzjoni li
 espressjoni użata fil-kuntratt ikollha tifsira partikolari, u fiż-żmien meta
 ġie konkluż il-kuntratt il-parti l-oħra kienet konxja jew seta’ jkun
 mistenni li kienet konxja minn dik l-intenzjoni, l-espressjoni għandha tiġi
 interpretata bil-mod intiż mill-ewwel parti.
 3.
 Sakemm mhuwiex previst mod ieħor
 fil-paragrafi 1 u 2, il-kuntratt għandu jiġi interpretat skont
 it-tifsira li persuna raġonevoli kieku tagħtiha.
 Artikolu 59
 Kwistjonijiet rilevanti
 Meta jiġi interpretat kuntratt, jistgħu
 jitqiesu, b’mod partikolari:
 (a) iċ-ċirkustanzi li fihom ġie konkluż,
 inklużi n-negozjati preliminari;
 (b) l-imġiba tal-partijiet, anki wara li
 ġie konkluż il-kuntratt;
 (c) l-interpretazzjoni li diġà ngħatat
 mill-partijiet lill-espressjonijiet li huma identiċi jew simili għal dawk użati
 fil-kuntratt;
 (d) l-użi li ġeneralment jitqiesu li
 jkunu applikabbli minn partijiet fl-istess sitwazzjoni;
 (e) il-prattiki li l-partijiet stabbilew
 bejniethom;
 (f) it-tifsira normalment mogħtija lil
 espressjonijiet fis-settur tal-attività kkonċernata;
 (g) in-natura u l-iskp tal-kuntratt; u
 (h) il-bona fidi u n-negozjar ġust.
 Artikolu 60
 Referenza għall-kuntratt kollu
 L-espressjonijiet użati f’kuntratt għandhom jiġu
 interpretati fid-dawl tal-kuntratt kollu.
 Artikolu 61
 Diskrepanzi lingwistiċi
 Meta dokument kuntrattwali jkun f’żewġ
 verżjonijiet lingwistiċi jew aktar, li l-ebda waħda minnhom ma ġiet ddikjarata
 li hija l-verżjoni awtorevoli u fejn ikun hemm diskrepanza bejn
 il-verżjonijiet, il-verżjoni li fiha ġie redatt il-kuntratt oriġinarjament
 għandha tiġi trattata bħala dik awtorevoli.
 Artikolu 62
 Preferenza għall-kundizzjonijiet kuntrattwali nnegozjati individwalment
 Sa fejn ikun hemm inkonsistenza, il-kundizzjonijiet
 kuntrattwali li jkunu ġew innegozjati individwalment jipprevalu fuq dawk li ma
 jkunux ġew innegozjati individwalment skont it-tifsira tal-Artikolu 7.
 Artikolu 63
 Preferenza għal interpretazzjoni li tagħti effett lill-kundizzjonijiet
 kuntrattwali
 Interpretazzjoni li tagħmel effettivi
 l-kundizzjonijiet kuntrattwali tipprevali fuq waħda li ma tagħmilx dan.
 Artikolu 64
 Interpretazzjoni favur il-konsumaturi
 1.
 Fejn ikun hemm dubju dwar it-tifsira ta’
 kundizzjoni kuntrattwali bejn kummerċjant u konsumatur, għandha tipprevali
 l-interpretazzjoni l-aktar favorevoli għall-konsumatur sakemm il-kundizzjoni ma
 tkunx ġiet ipprovduta mill-konsumatur.
 2.
 Il-partijiet ma jistgħux, għad-detriment
 tal-konsumatur, jeskludu l-applikazzjoni ta’ dan l-Artikolu jew jidderogaw
 mill-effetti tiegħu jew ivarjawhom.
 Artikolu 65
 Interpretazzjoni kontra min jipprovdi kundizzjoni kuntrattwali
 Meta, f’kuntratt li ma jaqax taħt
 l-Artikolu 64, ikun hemm dubju dwar it-tifsira ta’ kundizzjoni
 kuntrattwali li ma ġietx innegozjata individwalment skont it-tifsira
 tal-Artikolu 7, għandha tipprevali interpretazzjoni tal-kundizzjoni kontra
 l-parti li pprovdietha.
 Kapitolu 7 Kontenut
 u effetti
 Artikolu 66
 Kundizzjonijiet kuntrattwali
 Il-kundizzjonijiet tal-kuntratt joħorġu minn:
 (a) il-ftehim tal-partijiet, soġġett
 għal kwalunkwe regola mandatorja tal-Liġi Komuni Ewropea dwar il-Bejgħ;
 (b) kwalunkwe użu jew prattika li bih
 ikunu marbuta skont l-Artikolu 67;
 (c) kwalunkwe regola tal-Liġi Komuni
 Ewropea dwar il-Bejgħ li tapplika fin-nuqqas ta' ftehim kuntrarju bejn
 il-partijiet; u
 (d) kwalunkwe kundizzjoni kuntrattwali
 impliċita skont l-Artikolu 68.
 Artikolu 67
 L-użi u l-prattiki f’kuntratti bejn kummerċjanti
 1.
 F'kuntratt bejn kummerċjanti, il-partijiet huma
 marbuta bi kwalunkwe użu li jkunu ftiehmu li għandu jkun applikabbli u bi
 kwalunkwe prattika li jkunu stabbilew bejniethom.
 2.
 Il-partijiet huma marbuta b’użu li għandu jitqies
 bħala ġeneralment applikabbli minn kummerċjanti fl-istess sitwazzjoni
 bħall-partijiet.
 3.
 L-użi u l-prattiki ma jorbtux lill-partijiet sa
 fejn dawn ikunu f’kunflitt mal-kundizzjonijiet kuntrattwali li ġew negozjati
 individwalment jew ma’ kwalunkwe regola mandatorja tal-Liġi Komuni Ewropea dwar
 il-Bejgħ.
 Artikolu 68
 Kundizzjonijiet kuntrattwali li jistgħu jitqiesu impliċiti
 1.
 Meta jkun meħtieġ li tiġi rregolata kwistjoni li
 mhijiex espliċitament irregolata mill-ftehim tal-partijiet, minnn kwalunkwe użu
 jew prattika jew minn kwalunkwe regola tal-Liġi Komuni Ewropea dwar il-Bejgħ,
 tista’ titqies impliċita kundizzjoni kuntrattwali addizzjonali, billi jitqiesu,
 b’mod partikolari:
 (a)
 in-natura u l-iskp tal-kuntratt;
 (b)
 iċ-ċirkustanzi li fihom ġie konkluż il-kuntratt; u
 (c)
 il-bona fidi u n-negozjar ġust.
 2.
 Kwalunkwe kundizzjoni kuntrattwali impliċita taħt
 il-paragrafu 1, sa fejn ikun possibbli, għandha tkun tali li tagħti effett
 lil dak li l-partijiet probabbilment kienu jiftiehmu, li kieku pprovdew
 għall-kwistjoni.
 3.
 Il-paragrafu 1 ma japplikax jekk il-partijiet
 volontarjament ma jkunux irregolaw l-kwistjoni, billi jkunu aċċettaw li waħda
 jew l-oħra mill-partijiet tassumi r-riskju.
 Artikolu 69
 Kundizzjonijiet kuntrattwali derivati minn ċerti dikjarazzjonijiet
 prekuntrattwali
 1.
 Meta l-kummerċjant jagħmel dikjarazzjoni qabel ma
 jiġi konkluż il-kuntratt, lill-parti l-oħra jew pubblikament, dwar
 il-karatteristiċi ta’ dak li għandu jiġi pprovdut minn dak il-kummerċjant skont
 il-kuntratt, id-dikjarazzjoni tiġi inkorporata bħala kundizzjoni kuntrattwali
 ħlief jekk:
 (a)
 il-parti l-oħra kienet konxja, jew setgħet
 kienet mistennija li tkun konxja meta ġie konkluż il-kuntratt, li
 d-dikjarazzjoni ma kinetx korretta jew b’xi mod ieħor ma kienx ta’ min
 jiddependi fuqha bħala tali kundizzjoni; jew
 (b)
 id-deċiżjoni tal-parti l-oħra li tikkonkludi
 l-kuntratt ma setgħetx tkun influwenzata mid-dikjarazzjoni.
 2.
 Għall-finijiet tal-paragrafu 1, dikjarazzjoni
 magħmula minn persuna involuta fir-reklamar jew fil-kummerċjalizzazzjoni
 għall-kummerċjant titqies li tkun saret mill-kummerċjant.
 3.
 Fejn il-parti l-oħra tkun konsumatur allura,
 għall-finijiet tal-paragrafu 1, dikjarazzjoni pubblika magħmula minn jew
 f’isem produttur jew persuna oħra fil-ħoloq preċedenti tal-katina ta’
 tranżazzjonijiet li jwasslu għall-kuntratt titqies li tkun saret
 mill-kummerċjant sakemm il-kummerċjant, fi żmien meta ġie konkluż il-kuntratt,
 ma kienx jaf u ma setax ikun mistenni li jkun jaf biha.
 4.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Artikolu jew jidderogaw mill-effetti tiegħu jew
 ivarjawhom.
 Artikolu 70
 Dmir li tinġibed l-attenzjoni għal kundizzjonijiet
 kuntrattwali mhux innegozjati individwalment
 1.
 Il-kundizzjonijiet kuntrattwali pprovduti minn
 parti waħda u mhux innegozjati individwalment skont it-tifsira
 tal-Artikolu 7 jistgħu jiġu invokati kontra
 l-parti l-oħra biss jekk il-parti l-oħra kienet taf
 dwarhom, jew jekk il-parti li tipprovdihom ħadet passi raġjonevoli
 biex tiġbed l-attenzjoni tal-parti l-oħra dwarhom, qabel
 jew meta ġie konkluż il-kuntratt.
 2.
 Għall-iskopijiet ta’ dan l-Artikolu,
 fir-relazzjonijiet bejn kummerċjant u konsumatur mhux biżżejjed li
 l-kundizzjonijiet kuntrattwali jinġiebu għall-attenzjoni tal-konsumatur permezz
 ta’ sempliċi referenza għalihom f’dokument tal-kuntratt, anke jekk
 il-konsumatur jiffirma d-dokument.
 3.
 Il-partijiet ma jistgħux jeskludu l-applikazzjoni
 ta’ dan l-Artikolu jew jidderogaw mill-effetti tiegħu jew ivarjawhom.
 Artikolu 71
 Ħlasijiet addizzjonali f’kuntratti bejn kummerċjant u konsumatur
 1.
 F’kuntratt bejn kummerċjant u konsumatur,
 kundizzjoni kuntrattwali li tobbliga lill-konsumatur biex jagħmel
 kwalunkwe ħlas flimkien mar-remunerazzjoni ddikjarata għall-obbligu
 kuntrattwali prinċipali tal-kummerċjant, b’mod partikolari fejn tkun ġiet
 inkorporata bl-użu ta’ għażliet predefiniti
 li l-konsumatur huwa meħtieġ li jirrifjuta biex jevita
 l-ħlas addizzjonali, ma jorbtux lill-konsumatur ħlief jekk,
 qabel ma l-konsumatur ikun marbut bil-kuntratt, il-konsumatur
 ikun ta espressament il-kunsens tiegħu għall-ħlas addizzjonali. Jekk
 il-konsumatur ikun għamel il-ħlas addizzjonali, il-konsumatur jista
 jirkuprah.
 2.
 Il-partijiet ma jistgħux, għad-detriment
 tal-konsumatur, jeskludu l-applikazzjoni ta’ dan l-Artikolu jew jidderogaw
 mill-effetti tiegħu jew ivarjawhom.
 Artikolu 72
 Klawżola li tistipula li d-dokument jirrappreżenta l-ftehim finali sħiħ bejn
 il-partijiet
 1.
 Meta kuntratt bil-miktub jinkludi kundizzjoni li
 tiddikjara li d-dokument jinkludi l-kundizzjonijiet kuntrattwali kollha
 (klawżola li tistipula li d-dokument jirrappreżenta l-ftehim finali sħiħ bejn
 il-partijiet), kwalunkwe dikjarazzjoni, impenn jew ftehim preċedenti li ma
 jkunux inklużi fid-dokument ma jifformawx parti mill-kuntratt.
 2.
 Sakemm il-kuntratt ma jipprovdix mod ieħor,
 klawżola li tistipula li d-dokument jirrappreżenta l-ftehim finali sħiħ bejn
 il-partijiet ma timpedixxix li d-dikjarazzjonijiet preċedenti tal-partijiet
 jintużaw sabiex ikun interpretat il-kuntratt.
 3.
 F’kuntratt bejn kummerċjant u konsumatur,
 il-konsumatur mhuwiex marbut bi klawżola li tistipula li d-dokument
 jirrappreżenta l-ftehim finali sħiħ bejn il-partijiet.
 4.
 Il-partijiet ma jistgħux, għad-detriment
 tal-konsumatur, jeskludu l-applikazzjoni ta’ dan l-Artikolu jew jidderogaw
 mill-effetti tiegħu jew ivarjawhom.
 Artikolu 73
 Kalkolu tal-prezz
 Fejn l-ammont tal-prezz pagabbli skont
 kuntratt ma jistax jiġi kkalkolat b’mod ieħor, il-prezz pagabbli huwa,
 fl-assenza ta’ kwalunkwe indikazzjoni li tgħid il-kontra, il-prezz li
 normalment jintalab f’ċirkustanzi paragunabbli fiż-żmien meta ġie konkluż
 il-kuntratt jew, jekk tali prezz mhuwiex disponibbli, prezz raġonevoli.
 Artikolu 74
 Determinazzjoni unilaterali minn parti
 1.
 Fejn il-prezz jew kwalunkwe kundizzjoni
 kuntrattwali oħra għandhom jiġu ddeterminati minn parti waħda u
 d-determinazzjoni ta’ dik il-parti hija ferm irraġonevoli, din għandha
 tiġi sostitwita bil-prezz normalment mitlub jew bil-kundizzjoni normalment
 użata f’ċirkostanzi paragunabbli fiż-żmien meta jiġi konkluż il-kuntratt jew,
 jekk tali prezz jew kundizzjoni ma jkunux disponibbli , bi prezz raġonevoli jew
 b’kundizzjoni raġonevoli.
 2.
 Il-partijiet ma jistgħux jeskludu l-applikazzjoni
 ta’ dan l-Artikolu jew jidderogaw mill-effetti tiegħu jew ivarjawhom.
 Artikolu 75
 Determinazzjoni minn parti terza
 1.
 Fejn parti terza għandha tiddetermina l-prezz
 jew kwalunkwe kundizzjoni kuntrattwali oħra u ma tistax jew ma tridx tagħmel
 dan, qorti tista’, sakemm dan ma jkunx inkonsistenti mal-kundizzjonijiet
 kuntrattwali, taħtar persuna oħra sabiex tiddeterminahom hija.
 2.
 Meta prezz jew kundizzjoni kuntrattwali oħra
 ddeterminati minn parti terza jkunu ferm irraġonevoli, dawn għandhom jiġu
 sostitwiti bil-prezz normalment mitlub jew bil-kundizzjoni normalment użata
 f’ċirkostanzi paragunabbli fiż-żmien meta jiġi konkluż il-kuntratt jew, jekk
 tali prezz jew kundizzjoni ma jkunux disponibbli, bi prezz raġonevoli jew
 b’kundizzjoni raġonevoli.
 3.
 Għall-finijiet tal-paragrafu 1 “qorti” tinkludi tribunal
 ta’ arbitraġġ.
 4.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni tal-paragrafu 2 jew jidderogaw mill-effetti tiegħu jew
 ivarjawhom.
 Artikolu 76
 Lingwa
 Fejn il-lingwa li għandha tintuża
 għall-komunikazzjonijiet relatati mal-kuntratt jew mad-drittijiet jew
 mal-obbligi li jirriżultaw minnu ma tistax tiġi ddeterminata b’mod ieħor,
 il-lingwa li għandha tintuża hija dik li ntużat biex ġie konkluż il-kuntratt.
 Artikolu 77
 Kuntratti għal perjodu indeterminat
 1.
 Fejn, f’każ li jinvolvi twettiq kontinwu jew
 ripetut ta’ obbligu kuntrattwali, il-kundizzjonijiet kuntrattwali ma
 jistipulawx meta r-relazzjoni kuntrattwali għandha tintemm jew jipprovdu li din
 tiġi tterminata meta ssir notifika għall-dan l-iskop, din tista’ tiġi
 tterminata minn kwalunkwe waħda mill-partijiet billi jingħata perjodu
 raġonevoli ta’ avviż ta’ mhux aktar minn xahrejn.
 2.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Artikolu jew jidderogaw mill-effetti tiegħu jew
 ivarjawhom.
 Artikolu 78
 Kundizzjonijiet kuntrattwali favur partijiet terzi
 1.
 Permezz tal-kuntratt, il-partijiet kontraenti jistgħu
 jikkonferixxu dritt lil parti terza. Il-parti terza ma hemmx għalfejn
 tkun teżisti jew tkun identifikata fiż-żmien meta ġie konkluż il-kuntratt iżda
 jeħtieġ li tkun tista’ tiġi identifikata.
 2.
 In-natura u l-kontenut tad-dritt
 tal-parti terza jiġu ddeterminati mill-kuntratt. Id-dritt jista’ jieħu
 l-forma ta’ esklużjoni jew ta’ limitazzjoni tar-responsabbiltà
 tal-parti terza fil-konfront ta’ waħda mill-partijiet kontraenti.
 3.
 Meta waħda mill-partijiet kontraenti tkun marbuta
 li twettaq obbligu favur il-parti terza skont il-kuntratt, allura:
 (a)
 il-parti terza għandha l-istess drittijiet
 għat-twettiq u rimedji għan-nuqqas ta’ twettiq daqslikieku
 l-parti kontraenti kienet marbuta li twettqu skont kuntratt
 mal-parti terza; u
 (b)
 il-parti kontraenti li hija marbuta tista'
 ġġib kontra l-parti terza d-difiżi kollha li l-parti kontraenti
 tista' ġġib kontra l-parti l-oħra fil-kuntratt.
 4.
 Il-parti terza tista' tirrifjuta dritt
 konferit lilhom b'notifika lil waħda jew lill-oħra mill-partijiet kontraenti,
 jekk dan isir qabel ma jkun ġie espressament jew impliċitament aċċettat. Ma’
 tali rifjut, id-dritt jiġi ttrattat bħala li qatt ma ġie akkwiżit
 mill-parti terza.
 5.
 Il-partijiet kontraenti jistgħu jneħħu jew
 jimmodifikaw il-kundizzjoni kuntrattwali li tikkonferixxi d-dritt jekk dan isir
 qabel ma kwalunkwe waħda minnhom tkun innotifikat lill-parti terza li
 d-dritt ġie kkonferit.
 Kapitolu 8 Kundizzjonijiet
 kuntrattwali inġusti.
 Taqsima 1 Dispożizzjonijiet
 ġenerali
 Artikolu 79
 Effetti ta’ kundizzjonijiet kuntrattwali inġusti
 1.
 Kundizzjoni kuntrattwali li tiġi pprovduta minn
 parti waħda u li hija inġusta taħt it-Taqsimiet 2 u 3 ta’ dan
 il-Kapitolu ma torbotx lill-parti l-oħra.
 2.
 Fejn il-kuntratt jista’ jinżamm mingħajr
 il-kundizzjoni kuntrattwali inġusta, il-kundizzjonijiet kuntrattwali l-oħra
 jibqgħu vinkolanti.
 Artikolu 80
 Esklużjoni mill-evalwazzjoni tan-natura inġusta
 1.
 It-Taqsimiet 2 u 3 ma japplikawx
 għall-kundizzjonijiet kuntrattwali li jirriflettu r-regoli tal-Liġi Komuni
 Ewropea dwar il-Bejgħ li japplikaw jekk il-kundizzjonijiet ma jkunux irregolaw
 il-kwistjoni.
 2.
 It-Taqsima 2 ma tapplikax għad-definizzjoni
 tas-soġġett prinċipali tal-kuntratt jew għall-adegwatezza tal-prezz li għandu
 jitħallas sa fejn il-kummerċjant ikun ikkonforma mad-dmir ta’ trasparenza
 stabbilit fl-Artikolu 82.
 3.
 It-Taqsima 3 ma tapplikax għad-definizzjoni
 tas-soġġett prinċipali tal-kuntratt jew għall-adegwatezza tal-prezz li għandu
 jitħallas.
 Artikolu 81
 Natura mandatorja
 Il-partijiet ma jistgħux jeskludu
 l-applikazzjoni ta’ dan il-Kapitolu jew jidderogaw mill-effetti tiegħu jew
 ivarjawhom.
 Taqsima 2 Kundizzjonijiet
 kuntrattwali inġusti f’kuntratti bejn kummerċjant u konsumatur
 Artikolu 82
 Dmir tat-trasparenza f’kundizzjonijiet kuntrattwali mhux innegozjati
 individwalment
 Meta l-kummerċjant jipprovdi kundizzjonijiet
 kuntrattwali li ma ġewx innegozjati individwalment mal-konsumatur skont
 it-tifsira tal-Artikolu 7, huwa għandu dmir li jiżgura ruħu li dawn jiġu
 abbozzati u kkomunikati b’lingwaġġ sempliċi u li jinftiehem.
 Artikolu 83
 Tifsira ta’ "inġust" f’kuntratti bejn kummerċjant u konsumatur
 1.
 F’kuntratt bejn kummerċjant u konsumatur,
 kundizzjoni kuntrattwali pprovduta mill-kummerċjant li ma tkunx ġiet
 innegozjata individwalment skont it-tifsira tal-Artikolu 7 tkun inġusta
 għall-finijiet ta’ din it-Taqsima jekk tikkawża żbilanċ sinifikanti
 fid-drittijiet u l-obbligi tal-partijiet li jirriżultaw mill-kuntratt,
 għad-detriment tal-konsumatur, kontra l-bona fidi u n-negozjar ġust.
 2.
 Meta tiġi vvalutata n-natura inġusta ta’
 kundizzjoni kuntrattwali għall-finijiet ta’ din it-Taqsima, għandhom jitqiesu:
 (a)
 jekk il-kummerċjant ikkonformax mad-dmir ta’
 trasparenza stabbilit fl-Artikolu 82;
 (b)
 in-natura ta’ dak li għandu jiġi pprovdut skont
 il-kuntratt;
 (c)
 iċ-ċirkustanzi li kienu jipprevalu waqt
 il-konklużjoni tal-kuntratt;
 (d)
 il-kundizzjonijiet kuntrattwali l-oħrajn; u
 (e)
 il-kundizzjonijiet ta’ kwalunkwe kuntratt ieħor li
 fuqu jiddependi l-kuntratt.
 Artikolu 84
 Kundizzjonijiet kuntrattwali li dejjem huma inġusti
 Kundizzjoni kuntrattwali hija dejjem inġusta
 għall-finijiet ta’ din it-Taqsima, jekk l-għan jew l-effett tagħha huwa li:
 (a) jeskludi jew jillimita
 r-responsabbiltà tal-kummerċjant għall-mewt jew għall-korriment personali
 kkawżat lill-konsumatur permezz ta’ att jew ta’ omissjoni min-naħa
 tal-kummerċjant jew min-naħa ta’ xi ħadd li qed jaġixxi f’isem il-kummerċjant;
 (b) jeskludi jew jillimita
 r-responsabbiltà tal-kummerċjant għal kwalunkwe telf jew ħsara lill-konsumatur
 ikkawżat deliberatament jew minħabba negliġenza gravi;
 (c) jillimita l-obbligu tal-kummerċjant
 li jkun marbut bl-impenji li daħlu għalihom l-aġenti awtorizzati tiegħu jew
 jagħmel l-impenji tiegħu soġġetti għal konformità ma’ kundizzjoni partikolari,
 li jekk tiġix sodisfatta jew le jiddependi esklużivament mill-kummerċjant;
 (d) jeskludi jew ifixkel id-dritt
 tal-konsumatur li jieħu azzjoni legali jew li jeżerċita kwalunkwe rimedju
 legali ieħor, partikolarment billi jeżiġi li l-konsumatur jieħu t-tilwim
 esklużivament lil sistema ta’ arbitraġġ li ġeneralment ma tkunx prevista
 fid-dispożizzjonijiet legali li japplikaw għal kuntratti bejn kummerċjant u
 konsumatur;
 (e) jikkonferixxi ġurisdizzjoni
 esklużiva għat-tilwim kollu li jirriżulta mill-kuntratt lil qorti tal-post fejn
 għandu d-domiċilju tiegħu l-kummerċjant sakemm il-qorti magħżula ma tkunx ukoll
 il-qorti tal-post fejn ikollu d-domiċilju tiegħu l-konsumatur;
 (f) jagħti lill-kummerċjant d-dritt
 esklużiv biex jiddetermina jekk il-merkanzija, il-kontenut diġitali jew
 is-servizzi relatati pprovduti humiex konformi mal-kuntratt jew jagħti
 lill-kummerċjant id-dritt esklużiv li jinterpreta kwalunkwe kundizzjoni
 kuntrattwali;
 (g) jeżiġi li l-konsumatur juża metodu
 aktar formali biex jittermina l-kuntratt minn dak użat għall-konklużjoni
 tal-kuntratt;
 (h) jagħti lill-kummerċjant perjodu
 iqsar ta’ avviż biex jittermina l-kuntratt skont it-tifsira tal-Artikolu 8
 minn dak mitlub mill-konsumatur;
 (i) jagħti lill-kummerċjant perjodu
 iqsar ta’ avviż biex jittermina l-kuntratt minn dak mitlub mill-konsumatur;
 (j) jobbliga lill-konsumatur iħallas
 għall-merkanzija, għall-kontenut diġitali jew għas-servizzi relatati li ma
 jkunux ġew effettivament ikkonsenjati, ipprovduti jew mogħtija;
 (k) jiddetermina li jipprevalu
 l-kundizzjonijiet kuntrattwali li ma ġewx innegozjati individwalment skont
 it-tifsira tal-Artikolu 7 jew li jingħataw preferenza fuq il-kundizzjonijiet
 kuntrattwali li ġew innegozjati individwalment.
 Artikolu 85
 Kundizzjonijiet kuntrattwali li huwa preżunt li huma inġusti
 Kundizzjoni kuntrattwali jkun preżunt li hija
 inġusta għall-finijiet ta’ din it-Taqsima, jekk l-għan jew l-effett tagħha huwa
 li:
 (a) jirrestrinġi l-evidenza disponibbli
 għall-konsumatur jew jimponi fuq il-konsumatur oneru tal-prova li legalment
 għandu jkun tal-kummerċjant;
 (b) b’mod mhux xieraq jeskludi jew
 jillimita r-rimedji disponibbli għall-konsumatur kontra l-kummerċjant jew
 parti terza talli l-kummerċjant ma wettaqx l-obbligi skont il-kuntratt;
 (c) b’mod mhux xieraq jeskludi jew
 jillimita d-dritt għat-tpaċija ta’ krediti li l-konsumatur jista’ jkollu kontra
 l-kummerċjant ma’ dak li l-konsumatur jista’ jkollu x’jagħti lill-kummerċjant;
 (d) jippermetti li kummerċjant iżomm
 il-flus imħallsa mill-konsumatur jekk dan tal-aħħar jiddeċiedi li ma
 jikkonkludix il-kuntratt jew li ma jwettaqx obbligi skont il-kuntratt, mingħajr
 ma jipprovdi biex il-konsumatur jirċievi kumpens ta’ ammont ekwivalenti
 mingħand il-kummerċjant fis-sitwazzjoni inversa;
 (e) jeżiġi li konsumatur li ma jwettaqx
 l-obbligi skont il-kuntratt iħallas ammont sproporzjonatament għoli bħala danni
 jew jagħmel ħlas stipulat għal nuqqas ta’ twettiq;
 (f) jagħti dritt lil kummerċjant li
 jirtira minn jew jittermina l-kuntratt skont it-tifsira tal-Artikolu 8
 b’mod diskrezzjonali tiegħu mingħajr ma jagħti l-istess dritt lill-konsumatur
 jew jagħti dritt lil kummerċjant li jżomm il-flus imħallsa għal servizzi relatati
 li jkunu għadhom ma ġewx ipprovduti f’każ fejn il-kummerċjant jirtira minn jew
 jittermina l-kuntratt;
 (g) jippermetti li kummerċjant
 jittermina kuntratt għal perjodu indefinit mingħajr avviż raġonevoli, ħlief
 fejn ikun hemm raġunijiet serji biex jagħmel dan;
 (h) awtomatikament jestendi kuntratt
 għal perjodu fiss sakemm il-konsumatur ma jindikax mod ieħor, f’każijiet fejn
 il-kundizzjonijiet kuntrattwali jipprovdu għal skadenza irraġonevolment bikrija
 sabiex tingħata notifika;
 (i) jippermetti li kummerċjant ibiddel
 il-kundizzjonijiet kuntrattwali unilateralment mingħajr raġuni valida li tkun
 speċifikata fil-kuntratt; dan ma jaffettwax il-kundizzjonijiet kuntrattwali li
 taħthom kummerċjant jirriżerva d-dritt li jbiddel unilateralment
 il-kundizzjonijiet ta’ kuntratt għal perjodu indefinit, sakemm il-kummerċjant
 ikun meħtieġ jinforma lill-konsumatur raġonevolment minn qabel u l-konsumatur
 ikun liberu li jittermina l-kuntratt mingħajr ebda spejjeż għall-konsumatur;
 (j) jippermetti li kummerċjant ibiddel
 unilateralment mingħajr raġuni valida kwalunkwe karatteristika tal-merkanzija,
 tal-kontenut diġitali jew tas-servizzi relatati li għandhom jiġu pprovduti jew
 kwalunkwe karatteristika oħra tat-twettiq tal-obbligi;
 (k) jipprovdi li l-prezz tal-prodott,
 tal-kontenut diġitali jew tas-servizzi relatati għandu jiġi ddeterminat fi
 żmien il-kunsinna jew il-provvista, jew jippermetti li kummerċjant iżid
 il-prezz mingħajr ma jagħti lill-konsumatur id-dritt li jirtira jekk il-prezz
 miżjud ikun għoli wisq b’relazzjoni għall-prezz miftiehem meta ġie konkluż
 il-kuntratt; dan ma jaffettwax il-klawżoli tal-indiċjar tal-prezzijiet, fejn
 dan ikun legali, sakemm il-metodu li bih ivarjaw il-prezzijiet jiġi deskritt
 b’mod espliċitu;
 (l) jobbliga lil konsumatur iwettaq
 l-obbligi kollha tiegħu skont il-kuntratt fejn il-kummerċjant jonqos milli
 jwettaq l-obbligi tiegħu;
 (m) jippermetti li kummerċjant
 jittrasferixxi d-drittijiet u l-obbligi tiegħu skont il-kuntratt mingħajr
 il-kunsens tal-konsumatur, sakemm dan ma jkunx lil kumpanija sussidjarja kkontrollata
 mill-kummerċjant, jew minħabba fużjoni jew tranżazzjoni legali simili
 tal-kumpanija, u mhuwiex probabbli li tali trasferiment se jaffettwa
 negattivament xi dritt tal-konsumatur;
 (n) jippermetti li kummerċjant, fejn dak
 li kien ordnat ma jkunx disponibbli, jipprovdi ekwivalenti mingħajr ma jkun
 informa espressament lill-konsumatur b’din il-possibbiltà u bil-fatt li
 l-kummerċjant irid iħallas l-ispiża tar-ritorn ta’ dak li jkun irċieva
 l-konsumatur skont il-kuntratt jekk il-konsumatur jeżerċita dritt li jirrifjuta
 t-twettiq tal-obbligi;
 (o) jippermetti li kummerċjant
 jirriżerva perjodu irraġonevolment twil jew speċifikat b’mod inadegwat sabiex
 jaċċetta jew jirrifjuta offerta;
 (p) jippermetti li kummerċjant
 jirriżerva perjodu irraġonevolment twil jew speċifikat b’mod inadegwat sabiex
 iwettaq l-obbligi skont il-kuntratt;
 (q) jeskludi jew jillimita b’mod mhux
 xieraq ir-rimedji disponibbli għall-konsumatur kontra l-kummerċjant jew
 id-difiżi disponibbli għall-konsumatur kontra t-talbiet tal-kummerċjant;
 (r) jissoġġetta t-twettiq tal-obbligi
 skont il-kuntratt mill-kummerċjant, jew jissoġġetta effetti oħra tal-kuntratt
 ta’ benefiċċju għall-konsumatur, għal formalitajiet partikolari li mhumiex
 mitluba legalment u mhumiex raġonevoli;
 (s) jeżiġi mingħand il-konsumatur
 ħlasijiet bil-quddiem eċċessivi jew garanziji eċċessivi għat-twettiq
 tal-obbligi;
 (t) b’mod inġustifikat jimpedixxi
 lill-konsumatur milli jikseb provvisti jew tiswijiet mingħand sorsi ta’
 partijiet terzi;
 (u) b’mod inġustifikat jgħaqqad
 il-kuntratt ma’ ieħor mal-kummerċjant, ma’ kumpanija sussidjarja
 tal-kummerċjant, jew ma’ parti terza, b’mod li ma jistax ikun
 raġonevolment mistenni mill-konsumatur;
 (v) jimponi piż eċċessiv fuq
 il-konsumatur sabiex jittermina kuntratt għal perjodu indefinit;
 (w) jagħmel il-perjodu
 tal-kuntratt inizjali, jew kwalunkwe perjodu ta’ tiġdid, ta’
 kuntratt għall-fornitura fit-tul ta' merkanzija, kontenut diġitali jew servizzi
 relatati, itwal minn sena, sakemm il-konsumatur ma jistax jittermina l-kuntratt
 fi kwalunkwe żmien b’perjodu għat-terminazzjoni ta’ mhux
 aktar minn 30 jum.
 Taqsima 3 Kundizzjonijiet
 kuntrattwali inġusti f’kuntratti bejn kummerċjanti
 Artikolu 86
 Tifsira ta’ “inġust” f’kuntratti bejn kummerċjanti
 1.
 F’kuntratt bejn kummerċjanti, kundizzjoni
 kuntrattwali hija inġusta biss għall-finijiet ta’ din it-Taqsima jekk:
 (a)
 tifforma parti mill-kundizzjonijiet li ma ġewx
 innegozjati individwalment skont it-tifsira tal-Artikolu 7; u
 (b)
 tkun ta’ natura tali li l-użu tagħha jiddevja ferm
 minn prattika kummerċjali tajba, kontra l-bona fidi u n-negozjar ġust.
 2.
 Meta tiġi vvalutata n-natura inġusta ta’
 kundizzjoni kuntrattwali għall-finijiet ta’ din it-Taqsima, għandhom jitqiesu:
 (a)
 in-natura ta’ dak li għandu jiġi pprovdut skont
 il-kuntratt;
 (b)
 iċ-ċirkustanzi li kienu jipprevalu waqt
 il-konklużjoni tal-kuntratt;
 (c)
 il-kundizzjonijiet kuntrattwali l-oħrajn; u
 (d)
 il-kundizzjonijiet ta’ kwalunkwe kuntratt ieħor li
 fuqu jiddependi l-kuntratt.
 Parti IV Obbligi
 u rimedji tal-partijiet f’kuntratt ta’ bejgħ jew kuntratt għall-fornitura ta’
 kontenut diġitali
 Kapitolu 9 Dispożizzjonijiet
 ġenerali
 Artikolu 87
 Nuqqas ta’ twettiq u nuqqas fundamentali ta’ twettiq ta’ obbligi
 1.
 In-nuqqas ta’ twettiq ta’ obbligu huwa kwalunkwe
 nuqqas li jitwettaq dak l-obbligu, irrispettivament minn jekk in-nuqqas ikunx skużat
 jew le, u jinkludi:
 (a)
 nuqqas ta’ kunsinna jew kunsinna tardiva
 tal-merkanzija;
 (b)
 nuqqas ta’ provvista jew provvista tardiva
 tal-kontenut diġitali;
 (c)
 kunsinna ta' merkanzija li mhix konformi
 mal-kuntratt;
 (d)
 fornitura ta’ kontenut diġitali li ma
 tkunx konformi mal-kuntratt;
 (e)
 nuqqas ta’ ħlas tal-prezz jew ħlas tardiv
 tal-prezz; u
 (f)
 kwalunkwe allegat twettiq ieħor li mhuwiex konformi
 mal-kuntratt.
 2.
 In-nuqqas ta’ twettiq ta’ obbligu minn
 parti waħda jkun fundamentali jekk:
 (a)
 dan sostanzjalment iċaħħad lill-parti l-oħra
 minn dak li l-parti kienet intitolata li tistenna skont il-kuntratt,
 sakemm fiż-żmien meta ġie konkluż il-kuntratt il-parti li ma wettqitx
 l-obbligu ma pprevedietx u ma setgħetx tkun mistennija li tipprevedi dak
 ir-riżultat; jew
 (b)
 ikun ta’ natura tali li jagħmilha ċara li t-twettiq
 futur tal-obbligi tal-parti li ma wettqitx l-obbligu mhuwiex ta’ min
 jiddependi fuqu.
 Artikolu 88
 Nuqqas ta’ twettiq ta’ obbligi skużat
 1.
 In-nuqqas ta’ twettiq ta’ obbligu min-naħa ta’
 parti jkun skużat jekk ikun dovut għal impediment li jmur lil hinn
 mill-kontroll ta’ dik il-parti u jekk dik il-parti ma setgħetx tkun
 mistennija li tieħu l-impediment inkunsiderazzjoni fiż-żmien meta ġie konkluż
 il-kuntratt, jew li setgħet tevita jew tegħleb l-impediment jew il-konsegwenzi
 tiegħu.
 2.
 Fejn l-impediment ikun biss temporanju, in-nuqqas
 ta’ twettiq ta’ obbligi ikun skużat għall-perjodu li matulu jeżisti
 l-impediment. Madankollu, jekk id-dewmien jammonta għal nuqqas fundamentali ta’
 twettiq ta’ obbligi, il-parti l-oħra tista’ tittrattah bħala tali.
 3.
 Il-parti li ma tkunx tista’ twettaq l-obbligi
 għandha dmir li tiżgura li notifika tal-impediment u tal-effett tiegħu fuq
 il-kapaċità li twettaq l-obbligi tasal għand il-parti l-oħra mingħajr
 dewmien żejjed wara li l-ewwel parti ssir, jew seta’ jkun mistenni li
 saret, konxja minn dawn iċ-ċirkustanzi. Il-parti l-oħra hija intitolata
 għad-danni għal kwalunkwe telf li jirriżulta minn ksur ta’ dan id-dmir.
 Artikolu 89
 Bidla fiċ-ċirkustanzi
 1.
 Parti trid twettaq l-obbligi tagħha anki jekk
 it-twettiq tal-obbligi sar aktar oneruż, kemm għaliex l-ispiża tat-twettiq
 tal-obbligi żdied jew għaliex il-valur ta’ dak li għandu jiġi riċevut bħala
 korrispettiv naqas.
 Fejn twettiq ta’ obbligi jsir wisq oneruż
 minħabba bidla eċċezzjonali fiċ-ċirkustanzi, il-partijiet għandhom dmir li
 jidħlu f’negozjati sabiex jadattaw jew jitterminaw il-kuntratt.
 2.
 Jekk il-partijiet ma jirnexxilhomx jilħqu ftehim fi
 żmien raġonevoli, allura, fuq talba ta’ kwalunkwe waħda mill-partijiet qorti
 tista’:
 (a)
 tadatta l-kuntratt sabiex iġġibu skont dak li
 l-partijiet kienu raġonevolment jiftiehmu fi żmien l-ikkuntrattar li kieku ħadu
 l-bidla fiċ-ċirkustanzi inkunsiderazzjoni; jew
 (b)
 tittermina l-kuntratt skont it-tifsira
 tal-Artikolu 8 f’data u skont kundizzjonijiet li għandhom jiġu
 ddeterminati mill-qorti.
 3.
 Il-paragrafi 1 u 2 japplikaw biss jekk:
 (a)
 il-bidla fiċ-ċirkustanzi ġrat wara ż-żmien meta ġie
 konkluż il-kuntratt;
 (b)
 il-parti li tinvoka l-bidla fiċ-ċirkustanzi
 dak iż-żmien ma qisitx u ma setgħetx tkun mistennija li tqis, il-possibbiltà
 jew l-iskala ta’ dik il-bidla fiċ-ċirkustanzi; u
 (c)
 il-parti leża ma assumietx, u ma setax jiġi
 raġonevolment meqjus li assumiet, ir-riskju ta’ dik il-bidla fiċ-ċirkustanzi.
 4.
 Għall-finijiet tal-paragrafi 2 u
 3 “qorti” tinkludi tribunal ta’ arbitraġġ.
 Artikolu 90
 Applikazzjoni estiża tar-regoli dwar il-ħlas u dwar merkanzija jew kontenut
 diġitali mhux aċċettati
 1.
 Sakemm mhux previst mod ieħor, għandhom japplikaw
 ir-regoli dwar il-ħlas tal-prezz mix-xerrej fil-Kapitolu 12 b’adattamenti
 xierqa għal ħlasijiet oħrajn.
 2.
 L-Artikolu 97 għandu japplika b’adattamenti
 xierqa għal każijiet oħrajn fejn persuna titħalla bil-merkanzija jew kontenut
 diġitali fil-pussess tagħha minħabba nuqqas minn persuna oħra li teħodhom meta
 tkun obbligata tagħmel dan.
 Kapitolu 10 Obbligi
 tal-bejjiegħ
 Taqsima 1 Dispożizzjonijiet
 ġenerali
 Artikolu 91
 Obbligi prinċipali tal-bejjiegħ
 Il-bejjiegħ tal-merkanzija jew il-fornitur
 tal-kontenut diġitali (f’din il-parti msejjaħ "il-bejjiegħ")
 irid:
 (a) jikkunsinna l-merkanzija jew
 jipprovdi l-kontenut diġitali;
 (b) jittrasferixxi l-proprjetà
 tal-merkanzija, inkluż il-mezz tanġibbli li fuqu ġie pprovdut il-kontenut
 diġitali;
 (c) jiżgura li l-merkanzija jew
 il-kontenut diġitali jkunu konformi mal-kuntratt;
 (d) jiżgura li x-xerrej ikollu d-dritt
 li juża l-kontenut diġitali skont il-kuntratt; u
 (e) jikkonsenja dawk id-dokumenti li
 jirrappreżentaw jew huma relatati mal-merkanzija jew dokumenti relatati
 mal-kontenut diġitali kif jista’ jkun mitlub mill-kuntratt.
 Artikolu 92
 Twettiq ta’ obbligi minn parti terza
 1.
 Bejjiegħ jista’ jafda t-twettiq ta’ obbligi f’idejn
 persuna oħra, sakemm il-bejjiegħ ma jkunx mitlub iwettaq l-obbligi personalment
 skont il-kundizzjonijiet kuntrattwali.
 2.
 Bejjiegħ li jafda t-twettiq ta’ obbligi f’idejn
 persuna oħra jibqa’ responsabbli għat-twettiq.
 3.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni tal-paragrafu 2 jew jidderogaw mill-effetti tiegħu jew
 ivarjawhom.
 Taqsima 2 Kunsinna
 Artikolu 93
 Post tal-kunsinna
 1.
 Fejn il-post tal-kunsinna ma jistax jiġi
 ddeterminat b’mod ieħor, dan huwa:
 (a)
 fil-każ ta’ kuntratt ta’ bejgħ lil konsumatur jew
 kuntratt għall-fornitura ta’ kontenut diġitali li jkun kuntratt mill-bogħod jew
 barra mill-post tan-negozju, jew fejn il-bejjiegħ ikun impenja ruħu li jagħmel
 arranġamenti għat-trasport sa għand ix-xerrej, il-post ta’ residenza
 tal-konsumatur fiż-żmien meta ġie konkluż il-kuntratt;
 (b)
 fi kwalunkwe każ ieħor,
 (i) meta l-kuntratt ta’ bejgħ jinvolvi t-trasport
 tal-merkanzija minn trasportatur jew serje ta' trasportaturi, l-eqreb
 punt ta' ġbir tal-ewwel trasportatur;
 (ii) fejn il-kuntratt ma jinvolvix it-trasport,
 il-post tan-negozju tal-bejjiegħ fiż-żmien meta ġie konkluż il-kuntratt.
 2.
 Jekk il-bejjiegħ ikollu aktar minn post wieħed
 tan-negozju, il-post tan-negozju għall-finijiet tal-punt (b)
 tal-paragrafu 1 huwa dak li jkollu l-eqreb relazzjoni mal-obbligu li ssir
 il-kunsinna.
 Artikolu 94
 Metodu tal-kunsinna
 1.
 Sakemm ma jintlaħaqx ftehim li jipprovdi mod ieħor,
 il-bejjiegħ jissodisfa l-obbligu li jikkunsinna:
 (a)
 fil-każ ta’ kuntratt ta’ bejgħ lil konsumatur jew
 kuntratt għall-fornitura ta’ kontenut diġitali li jkun kuntratt mill-bogħod jew
 barra mill-post tan-negozju jew fejn il-bejjiegħ ikun impenja ruħu li jagħmel
 arranġamenti għat-trasport sa għand ix-xerrej, billi jittrasferixxi l-pussess
 fiżiku jew il-kontroll tal-merkanzija jew tal-kontenut diġitali
 lill-konsumatur;
 (b)
 f’każijiet oħrajn fejn il-kuntratt jinvolvi
 t-trasport tal-merkanzija minn trasportatur, billi l-merkanzija tiġi mgħoddija
 lill-ewwel trasportatur ħalli tiġi trażmessa lix-xerrej u billi jiġi mgħoddi
 lix-xerrej kwalunkwe dokument meħtieġ sabiex ix-xerrej ikun jista’ jieħu
 f’idejh il-merkanzija mingħand it-trasportatur li jkun qed iżomm il-merkanzija;
 jew
 (c)
 f’każijiet li ma jaqgħux taħt il-punti (a) jew
 (b), billi jqiegħed il-merkanzija jew il-kontenut diġitali, jew fejn jintlaħaq
 ftehim li l-bejjiegħ jeħtieġ li jikkunsinna biss id-dokumenti li
 jirrappreżentaw il-merkanzija, id-dokumenti, għad-dispożizzjoni tax-xerrej.
 2.
 Fil-punti (a) u (c) tal-paragrafu 1, kwalunkwe
 referenza għall-konsumatur jew għax-xerrej tinkludi parti terza, li ma
 tkunx it-trasportatur, indikata mill-konsumatur jew
 mix-xerrej skont il-kuntratt.
 Artikolu 95
 Żmien tal-kunsinna
 1.
 Fejn iż-żmien tal-kunsinna ma jistax jiġi ddeterminat
 b’mod ieħor, il-merkanzija jew il-kontenut diġitali jridu jiġi kkonsenjati
 mingħajr dewmien żejjed wara l-konklużjoni tal-kuntratt.
 2.
 F’kuntratti bejn kummerċjant u
 konsumatur, sakemm ma jkunx miftiehem mod ieħor mill-partijiet,
 il-kummerċjant għandu jikkonsenja l-merkanzija jew il-kontenut diġitali mhux
 aktar tard minn 30 jum mill-konklużjoni tal-kuntratt.
 Artikolu 96
 Obbligi tal-bejjiegħ dwar it-trasport tal-merkanzija
 1.
 Fejn il-kuntratt jeżiġi li l-bejjiegħ jagħmel
 arranġamenti għat-trasport tal-merkanzija, il-bejjiegħ irid jikkonkludi tali
 kuntratti kif ikun meħtieġ għat-trasport lejn il-post iffissat permezz ta’
 trasport xieraq fiċ-ċirkustanzi u skont il-kundizzjonijiet tas-soltu għal tali
 trasport.
 2.
 Fejn il-bejjiegħ, skont il-kuntratt, jgħaddi
 l-merkanzija lil trasportatur u jekk il-merkanzija ma tkunx identifikata b’mod
 ċar bħala l-merkanzija li għandha tiġi pprovduta skont il-kuntratt bi mmarkar
 fuq il-merkanzija, b’dokumenti tat-trasport jew b’mod ieħor, il-bejjiegħ irid
 jinnotifika lix-xerrej bil-kunsinna fejn jispeċifika l-merkanzija.
 3.
 Fejn il-kuntratt ma jeżiġix li l-bejjiegħ jagħmel
 assigurazzjoni fir-rigward tat-trasport tal-merkanzija, il-bejjiegħ irid, fuq
 talba tax-xerrej, jipprovdi lix-xerrej bl-informazzjoni kollha disponibbli
 sabiex ix-xerrej ikun jista’ jagħmel tali assigurazzjoni.
 Artikolu 97
 Merkanzija jew kontenut diġitali mhux aċċettati mix-xerrej
 1.
 Bejjiegħ li jitħallew fil-pussess tiegħu
 l-merkanzija jew il-kontenut diġitali għaliex ix-xerrej, meta jkun marbut li
 jagħmel dan, naqas milli jieħu l-kunsinna jrid jieħu passi raġonevoli sabiex
 jipproteġihom u jippreservahom.
 2.
 Il-bejjiegħ huwa meħlus mill-obbligu tal-kunsinna
 jekk il-bejjiegħ:
 (a)
 jiddepożita l-merkanzija jew il-kontenut diġitali
 skont kundizzjonijiet raġonevoli ma’ parti terza sabiex jinżammu
 għad-dispożizzjoni tax-xerrej, u jinnotifika lix-xerrej b’dan; jew
 (b)
 ibigħ il-merkanzija jew il-kontenut diġitali skont
 kundizzjonijiet raġonevoli wara li jinnotifika lix-xerrej u jħallas ir-rikavat
 nett lix-xerrej.
 3.
 Il-bejjiegħ huwa intitolat li jiġi rrimborżat jew
 li jżomm mir-rikavat tal-bejgħ kwalunkwe spiża li jkun ġarrab raġonevolment.
 Artikolu 98
 Effett fuq it-trasferiment tar-riskju
 L-effett tal-kunsinna fuq it-trasferiment
 tar-riskju huwa rregolat mill-Kapitolu 14.
 Taqsima 3 Konformità tal-merkanzija
 u tal-kontenut diġitali
 Artikolu 99
 Konformità mal-kuntratt
 1.
 Sabiex ikunu konformi mal-kuntratt, il-merkanzija
 jew il-kontenut diġitali għandhom:
 (a)
 ikunu tal-kwantità, tal-kwalità u tad-deskrizzjoni
 mitluba mill-kuntratt;
 (b)
 ikunu miżmuma f’kontenitur jew ikunu ppakkjati
 bil-mod mitlub mill-kuntratt; u
 (c)
 ikunu pprovduti flimkien ma’ kwalunkwe aċċessorju,
 struzzjoni għall-installazzjoni jew ma’ kwalunkwe struzzjoni oħra mitluba
 mill-kuntratt.
 2.
 Sabiex ikunu konformi mal-kuntratt, il-merkanzija
 jew il-kontenut diġitali għandhom jissodisfaw ukoll ir-rekwiżiti tal-Artikoli
 100, 101 u 102, ħlief sa fejn il-partijiet ikunu ftiehmu mod ieħor.
 3.
 F’kuntratt ta’ bejgħ lil konsumatur, kwalunkwe
 ftehim li jidderoga mir-rekwiżiti tal-Artikoli 100, 102 u 103
 għad-detriment tal-konsumatur huwa validu biss jekk, fiż-żmien meta ġie konkluż
 il-kuntratt, il-konsumatur kien jaf bil-kundizzjoni speċifika tal-merkanzija
 jew tal-kontenut diġitali u aċċetta l-merkanzija jew il-kontenut diġitali bħala
 li kienu konformi mal-kuntratt meta kkonkludih.
 4.
 F’kuntratt ta’ bejgħ lil konsumatur, il-partijiet
 ma jistgħux, għad-detriment tal-konsumatur, jeskludu l-applikazzjoni
 tal-paragrafu 3 jew jidderogaw mill-effetti tiegħu jew ivarjawhom.
 Artikolu 100
 Kriterji għall-konformità tal-merkanzija u tal-kontenut diġitali
 Il-merkanzija jew il-kontenut diġitali
 għandhom:
 (a) ikunu adattati għal kwalunkwe fini
 partikolari li ġie informat bih il-bejjiegħ fiż-żmien meta ġie konkluż
 il-kuntratt, ħlief fejn iċ-ċirkustanzi juru li x-xerrej ma ddependix jew li ma
 kienx raġonevoli li x-xerrej jiddependi fuq il-ħila u l-ġudizzju tal-bejjiegħ;
 (b) ikunu adattati għall-finijiet li
 għalihom merkanzija jew kontenut diġitali tal-istess deskrizzjoni jintużaw
 normalment;
 (c) ikollhom il-kwalitajiet ta'
 merkanzija jew kontenut diġitali li l-bejjiegħ wera lix-xerrej bħala kampjun
 jew bħala mudell;
 (d) ikunu miżmuma f’kontenitur jew ikunu
 ppakkjati bil-mod użwali għal tali merkanzija jew fejn ma jkun hemm l-ebda mod
 ta’ din ix-xorta, b’mod adegwat sabiex tiġi ppreservata u protetta
 l-merkanzija;
 (e) ikunu pprovduti flimkien ma’ tali
 aċċessorji, struzzjonijiet għall-installazzjoni jew struzzjonijiet oħrajn li
 x-xerrej jista’ raġonevolment ikun mistenni li jirċievi;
 (f) ikollhom il-kwalitajiet u
 l-kapaċitajiet ta’ prestazzjoni indikati fi kwalunkwe dikjarazzjoni
 prekuntrattwali li tifforma parti mil-kundizzjonijiet kuntrattwali skont
 l-Artikolu 69; u
 (g) jkollhom tali kwalitajiet u
 kapaċitajiet ta’ prestazzjoni kif ix-xerrej jista’ raġonevolment jistenna. Meta
 jiġi determinat dak li jista’ jistenna konsumatur mill-kontenut diġitali għandu
 jiġi kkunsidrat jekk il-kontenut diġitali ġiex ipprovdut inkambju għall-ħlas
 ta’ prezz jew le.
 Artikolu 101
 Installazzjoni inkorretta skont kuntratt ta’ bejgħ lil konsumatur
 1.
 Fejn il-merkanzijża jew il-kontenut diġitali
 fornuti skont kuntratt ta’ bejgħ lil konsumatur jiġu installati b’mod
 inkorrett, kwalunkwe nuqqas ta’ konformità li tirriżulta mill-installazzjoni
 inkorretta titqies bħala nuqqas ta’ konformità tal-merkanzija jew tal-kontenut
 diġitali jekk:
 (a)
 il-merkanzija jew il-kontenut diġitali kienu
 installati mill-bejjiegħ jew taħt ir-responsabbiltà tal-bejjiegħ; jew
 (b)
 il-merkanzija jew il-kontenut diġitali kienu intiżi
 biex jiġu installati mill-konsumatur u l-installazzjoni inkorretta kienet
 dovuta għal nuqqas fl-istruzzjonijiet għall-installazzjoni.
 2.
 Il-partijiet ma jistgħux, għad-detriment
 tal-konsumatur, jeskludu l-applikazzjoni ta’ dan l-Artikolu jew jidderogaw
 mill-effetti tiegħu jew ivarjawhom.
 Artikolu 102
 Drittijiet jew pretensjonijiet ta’ parti terza
 1.
 Il-merkanzija jew il-kontenut diġitali jridu jkunu
 ħielsa minn kwalunkwe dritt jew pretensjoni mhux manifestament infondata ta’
 parti terza.
 2.
 Fir-rigward tad-drittijiet jew pretensjonijiet
 ibbażati fuq il-proprjetà intellettwali, mingħajr ħsara
 għall-paragrafi 3 u 4 ta' dan l-Artikolu, il-merkanzija jew il-kontenut
 diġitali jridu jkunu ħielsa minn kwalunkwe dritt jew pretensjoni mhux
 manifestament infondata ta’ parti terza:
 (a)
 skont il-liġi tal-Istat fejn il-merkanzija jew
 il-kontenut diġitali se jintużaw skont
 il-kuntratt jew, fin-nuqqas ta’ tali ftehim, skont
 il-liġi tal-Istat tal-post tan-negozju tax-xerrej jew
 f’kuntratti bejn kummerċjant u konsumatur tal-post ta’ residenza
 tal-konsumatur indikat mill-konsumatur meta ġie konkluż
 il-kuntratt; u
 (b)
 li l-bejjiegħ kien jaf dwarhom jew jista’
 jkun mistenni li kien jaf fiż-żmien meta ġie konkluż il-kuntratt.
 3.
 F'kuntratti bejn negozji, il-paragrafu 2 ma
 japplikax fejn ix-xerrej kien jaf jew kien mistenni li jkun jaf dwar
 id-drittijiet jew pretensjonijiet ibbażati fuq il-proprjetà intellettwali
 fiż-żmien meta ġie konkluż il-kuntratt.
 4.
 F'kuntratt bejn kummerċjant u konsumatur,
 il-paragrafu 2 ma japplikax fejn il-konsumatur kien jaf dwar id-drittijiet
 jew pretensjonijiet ibbażati fuq il-proprjetà intellettwali fiż-żmien meta ġie
 konkluż il-kuntratt.
 5.
 F'kuntratti bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Artikolu jew jidderogaw mill-effetti tiegħu jew
 ivarjawhom.
 Artikolu 103
 Limitazzjoni fuq il-konformità tal-kontenut diġitali
 Il-kontenut diġitali ma jitqiesx li ma
 jikkonformax mal-kuntratt għall-unika raġuni li kontenut
 diġitali aġġornat sar disponibbli wara l-konklużjoni tal-kuntratt.
 Artikolu 104
 Għarfien tax-xerrej tan-nuqqas ta’ konformità f’kuntratt bejn kummerċjanti
 F’kuntratt bejn kummerċjanti, il-bejjiegħ ma
 huwa responsabbli għall-ebda nuqqas ta’ konformità tal-merkanzija jekk,
 fiż-żmien meta ġie konkluż il-kuntratt, ix-xerrej kien jaf jew ma setax ma
 kienx konxju min-nuqqas ta’ konformità.
 Artikolu 105
 Żmien rilevanti sabiex tkun stabbilita l-konformità
 1.
 Il-bejjiegħ huwa responsabbli għal kwalunkwe nuqqas
 ta’ konformità li teżisti fiż-żmien meta r-riskju jiġi ttrasferit lix-xerrej
 taħt il-Kapitolu 14.
 2.
 F’kuntratt ta’ bejgħ lil konsumatur, kwalunkwe
 nuqqas ta’ konformità li jsir apparenti fi żmien sitt xhur miż-żmien meta
 r-riskju jiġi ttrasferit lix-xerrej huwa preżunt li kien jeżisti f’dak iż-żmien
 sakemm dan ma jkunx inkompatibbli man-natura tal-merkanzija jew tal-kontenut
 diġitali jew man-natura tan-nuqqas ta’ konformità.
 3.
 F’każ irregolat mill-punt (a)
 tal-Artikolu 101(1), kwalunkwe referenza fil-paragrafi 1 jew 2 ta’
 dan l-Artikolu għaż-żmien meta r-riskju jiġi ttrasferit lix-xerrej għandha
 tinqara bħala referenza għaż-żmien meta l-installazzjoni tkun kompluta. F’każ
 irregolat mill-punt (b) tal-Artikolu 101(1) din għandha
 tinqara bħala referenza għall-mument meta l-konsumatur kellu żmien
 raġonevoli għall-installazzjoni.
 4.
 Fejn il-kontenut diġitali għandu jkun
 sussegwentement aġġornat mill-kummerċjant, il-kummerċjant għandu
 jiżgura li l-kontenut diġitali jibqa’
 konformi mal-kuntratt tul il-kuntratt.
 5.
 F'kuntratt bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Artikolu jew jidderogaw mill-effetti tiegħu jew
 ivarjawhom.
 Kapitolu 11 Rimedji
 tax-xerrej
 Taqsima 1 Dispożizzjonijiet
 ġenerali
 Artikolu 106
 Rimedji tax-xerrej b’mod ġenerali
 1.
 Fil-każ ta’ nuqqas ta’ twettiq ta’ obbligu
 mill-bejjiegħ, ix-xerrej jista’ jeżerċita kwalunkwe wieħed mir-rimedji li
 ġejjin:
 (a)
 jeżiġi t-twettiq, li jinkludi l-eżekuzzjoni
 speċifika, it-tiswija jew it-tibdil tal-merkanzija jew tal-kontenut
 diġitali, skont it-Taqsima 3 ta' dan il-Kapitolu;
 (b)
 jissospendi t-twettiq tiegħu stess skont it-Taqsima 4
 ta’ dan il-Kapitolu;
 (c)
 jittermina l-kuntratt skont it-Taqsima 5 ta'
 dan il-Kapitolu u jitlob li jiħallas lura kwalunkwe prezz diġà mħallas,
 skont il-Kapitolu 17;
 (d)
 inaqqas il-prezz skont it-Taqsima 6 ta’ dan
 il-Kapitolu; u
 (e)
 jitlob id-danni skont il-Kapitolu 16.
 2.
 Jekk ix-xerrej ikun kummerċjant:
 (a)
 id-drittijiet tax-xerrej sabiex jeżerċita kwalunkwe
 rimedju ħlief is-sospensjoni tat-twettiq huma soġġetti għad-dritt ta’ ssanar
 tal-bejjiegħ kif stabbilit fit-Taqsima 2 ta’ dan il-Kapitolu u
 (b)
 id-drittijiet tax-xerrej li jinvoka n-nuqqas ta'
 konformità huma soġġetti għar-rekwiżiti tal-eżami u tan-notifika
 stabbiliti fit-Taqsima 7 ta' dan il-Kapitolu.
 3.
 Jekk ix-xerrej ikun konsumatur:
 (a)
 id-drittijiet tax-xerrej mhumiex soġġetti
 għad-dritt ta’ ssanar tal-bejjiegħ; u
 (b)
 ir-rekwiżiti tal-eżami u tan-notifika stabbiliti
 fit-Taqsima 7 ta' dan. il-Kapitolu ma japplikawx.
 4.
 Jekk in-nuqqas ta’ twettiq tal-bejjiegħ ikun
 skużat, ix-xerrej jista’ jirrikorri għal kwalunkwe wieħed mir-rimedji msemmija
 fil-paragrafu 1 ħlief li jeżiġi t-twettiq u d-danni.
 5.
 Ix-xerrej ma jista’ jirrikorri għall-ebda wieħed
 mir-rimedji msemmija fil-paragrafu 1 sa fejn ix-xerrej ikun ikkawża
 n-nuqqas ta’ twettiq tal-bejjiegħ.
 6.
 Ir-rimedji li ma jkunux inkompatibbli jistgħu jiġu
 akkumulati.
 Artikolu 107
 Limitazzjoni ta’ rimedji għall-kontenut diġitali li ma jkunx ipprovdut
 inkambju għall-ħlas ta’ prezz
 Fejn il-kontenut diġitali ma jkunx
 ipprovdut inkambju għall-ħlas ta’ prezz, ix-xerrej ma jistax
 jirrikorri għar-rimedji msemmija fil-punti (a) sa (d)
 tal-Artikolu 106(1). Ix-xerrej jista’ biss jitlob id-danni
 taħt il-punt (e) tal-Artikolu 106(1) għal telf jew
 ħsara kkawżata lill-proprjetà tax-xerrej, inkluż ħardwer,
 softwer u dejta, permezz tan-nuqqas ta’ konformità tal-kontenut
 diġitali fornut, ħlief għal kwalunkwe qligħ li x-xerrej ikun
 ġie mċaħħad minnu minħabba dan id-dannu.
 Artikolu 108
 Natura mandatorja
 F'kuntratt bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Kapitolu jew jidderogaw mill-effetti tiegħu jew
 ivarjawhom qabel ma l-konsumatur jiġbed l-attenzjoni tal-kummerċjant dwar
 in-nuqqas ta' konformità.
 Taqsima 2 Issanar
 mill-bejjiegħ
 Artikolu 109
 Issanar mill-bejjiegħ
 1.
 Bejjiegħ li wettaq l-obbligi tiegħu qabel iż-żmien
 u li ġie nnotifikat li t-twettiq mhuwiex f’konformità mal-kuntratt jista’
 jwettaq l-obbligi tiegħu mill-ġdid u b'mod konformi jekk dan jista’ jsir
 fiż-żmien permess għat-twettiq.
 2.
 F’każijiet li mhumiex koperti
 mill-paragrafu 1, bejjiegħ li wettaq l-obbligi tiegħu b'mod mhux konformi
 mal-kuntratt jista’, mingħajr dewmien żejjed, meta jiġi nnotifikat bin-nuqqas
 ta’ konformità, joffri li jissana t-twettiq bi spejjeż tiegħu stess.
 3.
 L-offerta ta’ ssanar mhix prekluża b’notifika ta’
 terminazzjoni.
 4.
 Ix-xerrej jista’ jirrifjuta l-offerta ta’ ssanar
 biss jekk:
 (a)
 l-issanar ma jistax jitwettaq fil-pront u mingħajr
 inkonvenjent sinifikanti għax-xerrej;
 (b)
 ix-xerrej għandu raġunijiet biex jemmen li
 t-twettiq futur tal-obbligi min-naħa tal-bejjiegħ mhuwiex ta’ min
 jiddependi fuqu; jew
 (c)
 dewmien fit-twettiq tal-obbligi jammonta għal
 nuqqas fundamentali ta’ twettiq ta’ obbligi.
 5.
 Il-bejjiegħ għandu perjodu raġonevoli biex jissalva
 l-kuntratt meta l-pagamenti ma jkunux ġew irrispettati.
 6.
 Ix-xerrej jista’ jissospendi t-twettiq tal-obbligi
 sakemm iseħħ l-issanar, imma d-drittijiet tax-xerrej li ma jkunux konsistenti
 mal-għoti lill-bejjiegħ ta’ perjodu ta’ żmien sabiex iwettaq l-issanar ikunuu
 sospiżi sakemm jiskadi dak il-perjodu.
 7.
 Minkejja l-issanar, ix-xerrej iżomm id-dritt li
 jitlob id-danni għal dewmien kif ukoll għal kwalunkwe ħsara kkawżata jew mhux
 impedita mill-issanar.
 Taqsima 3 Twettiq ta’
 obbligi mitlub
 Artikolu 110
 Twettiq tal-obbligi tal-bejjiegħ mitlub
 1.
 Ix-xerrej huwa intitolat li jeżiġi li l-bejjiegħ
 iwettaq l-obbligi tiegħu.
 2.
 It-twettiq tal-obbligi li jista’ jintalab jinkludi
 r-rimedjar mingħajr ħlas ta’ twettiq ta’ obbligi li ma jkunx konformi
 mal-kuntratt.
 3.
 It-twettiq tal-obbligi ma jistax jintalab fejn:
 (a)
 it-twettiq tal-obbligi jista' jkun impossibbli jew
 ikun sar illegali; jew
 (b)
 il-piż jew l-ispiża tat-twettiq tal-obbligi jkun
 sporporzjonat għall-benefiċċju li jikseb ix-xerrej.
 Artikolu 111
 L-għażla tal-konsumatur bejn tiswija u sostituzzjoni
 1.
 Fejn f’kuntratt ta’ bejgħ lil konsumatur,
 il-kummerċjant ikun meħtieġ li jirrimedja għal nuqqas ta’ konformità skont
 l-Artikolu 110(2), il-konsumatur jista’ jagħżel bejn tiswija u
 sostituzzjoni sakemm l-għażla tiegħu ma tkunx illegali jew impossibbli jew meta
 pparagunata mal-għażla l-oħra disponibbli, timponi spejjeż fuq il-bejjiegħ li
 jkunu sproporzjonati meta wieħed jikkunsidra:
 (a)
 il-valur li l-merkanzija kien
 ikollha kieku ma kien hemm l-ebda nuqqas ta’ konformità;
 (b)
 is-sinifikat tan-nuqqas ta’ konformità; u
 (c)
 jekk ir-rimedju alternattiv ikunx jista’
 jitlesta mingħajr inkonvenjent sinifikanti għall-konsumatur.
 2.
 Jekk il-konsumatur ikun talab li n-nuqqas ta’
 konformità jiġi rrimedjat b’tiswija jew b’sostituzzjoni skont
 il-paragrafu 1, il-konsumatur jista’ jirrikorri għal rimedji oħrajn, biss
 jekk il-kummerċjant ma jkunx ikkompleta t-tiswija jew is-sostituzzjoni fi żmien
 raġonevoli, li ma jeċċedix 30 jum. Madankollu, il-konsumatur jista' jissospendi
 t-twettiq ta’ obbligi matul dan il-perjodu.
 Artikolu 112
 Ir-ritorn ta’ oġġett sostitwit
 1.
 Fejn il-bejjiegħ ikun irrimedja għan-nuqqas ta’
 konformità b’sostituzzjoni, il-bejjiegħ għandu dritt u obbligu li jieħu lura
 l-prodott sostitwit bi spejjeż tal-bejjiegħ.
 2.
 Ix-xerrej mhuwa obbligat iħallas għall-ebda użu li
 sar mill-prodott sostitwit fil-perjodu ta’ qabel is-sostituzzjoni.
 Taqsima 4 Sospensjoni
 tat-twettiq tal-obbligi tax-xerrej
 Artikolu 113
 Dritt ta’ sospensjoni tat-twettiq ta’ obbligi
 1.
 Xerrej li għandu jwettaq l-obbligi tiegħu fl-istess
 żmien bħal jew wara li l-bejjiegħ iwettaq l-obbligi tiegħu għandu dritt li
 jissospendi t-twettiq tal-obbligi tiegħu sakemm il-bejjiegħ ikun offra li
 jwettaq l-obbligi tiegħu jew ikun wettaqhom.
 2.
 Xerrej li għandu jwettaq l-obbligi tiegħu qabel ma
 l-bejjiegħ iwettaq l-obbligi tiegħu u li raġonevolment jemmen li l-bejjiegħ
 mhuwiex se jwettaq l-obbligi tiegħu meta l-bejjiegħ ikun wasallu ż-żmien biex
 jagħmel dan jista’ jissospendi t-twettiq tal-obbligi tiegħu sakemm jibqa’
 raġonevolment jemmen dan.
 3.
 It-twettiq tal-obbligi li jista’ jiġi sospiż taħt
 dan l-Artikolu huwa t-twettiq sħiħ jew parzjali
 sal-punt ġustifikat min-nuqqas ta’ twettiq tal-obbligi. Fejn
 l-obbligi tal-bejjiegħ għandhom jitwettqu f’partijiet separati jew
 huma diviżibbli mod ieħor, ix-xerrej jista’ jissospendi t-twettiq
 tal-obbligi biss fir-rigward ta’ dik il-parti li ma tkunx
 ġiet imwettqa, sakemm in-nuqqas ta’ twettiq ta’ obbligi tal-bejjiegħ
 ma jkunx tali li jiġġustifika s-sospensjoni tat-twettiq tal-obbligi
 tax-xerrej fl-intier tiegħu.
 Taqsima 5 Terminazzjoni
 Artikolu 114
 Terminazzjoni minħabba nuqqas ta’ twettiq ta’ obbligi
 1.
 Xerrej jista' jittermina l-kuntratt skont
 it-tifsira tal-Artikolu 8 jekk in-nuqqas ta’ twettiq tal-obbligi
 tax-xerrej skont il-kuntratt ikun fundamentali skont it-tifsira
 tal-Artikolu 87(2).
 2.
 F’kuntratt ta’ bejgħ lil konsumatur u kuntratt
 għall-fornitura ta’ kontenut diġitali bejn kummerċjant u konsumatur, fejn ikun
 hemm nuqqas ta’ twettiq ta’ obbligi minħabba li l-merkanzija ma tkunx konformi
 mal-kuntratt, il-konsumatur jista’ jittermina l-kuntratt sakemm in-nuqqas ta’
 konformità ma jkunx insinifikanti.
 Artikolu 115
 Terminazzjoni minħabba dewmien fil-kunsinna wara notifika li tiffissa żmien
 addizzjonali għat-twettiq ta’ obbligi
 1.
 Xerrej jista’ jittermina l-kuntratt f’każ ta’
 dewmien fil-kunsinna li ma jkunx minnu nnifsu fundamentali jekk ix-xerrej,
 permezz ta’ notifika, jiffissa perjodu ta’ żmien addizzjonali ta’ tul
 raġonevoli għat-twettiq tal-obbligi u l-bejjiegħ ma jwettaqx l-obbligi tiegħu
 f’dak il-perjodu.
 2.
 Il-perjodu addizzjonali msemmi fil-paragrafu 1
 jitqies li huwa ta’ tul raġonevoli jekk il-bejjiegħ ma joġġezzjonax għalih
 mingħajr dewmien żejjed.
 3.
 Fejn in-notifika tipprovdi għal terminazzjoni
 awtomatika jekk il-bejjiegħ ma jwettaqx l-obbligi tiegħu fil-perjodu ffissat
 min-notifika, it-terminazzjoni tidħol fis-seħħ wara li jiskadi dak il-perjodu
 mingħajr notifika ulterjuri.
 Artikolu 116
 Terminazzjoni fil-każ ta' nuqqas ta’ twettiq ta’ obbligi antiċipat
 Xerrej jista’ jittermina l-kuntratt qabel ma
 jkun dovut it-twettiq tal-obbligi jekk il-bejjiegħ ikun iddikjara, jew ikun ċar
 b’xi mod ieħor, li mhux se jkun hemm twettiq ta’ obbligi, u jekk in-nuqqas ta’
 twettiq ta’ obbligi jkun tali li jiġġustifika terminazzjoni.
 Artikolu 117
 Kamp ta' applikazzjoni tad-dritt għat-terminazzjoni
 1.
 Fejn l-obbligi tal-bejjiegħ skont il-kuntratt
 għandhom jitwettqu f’partijiet separati jew huma diviżibbli b’mod ieħor, jekk
 ikun hemm raġuni għat-terminazzjoni skont din it-Taqsima ta’ parti li
 fir-rigward tagħha tista' tiġi allokata parti mill-prezz, ix-xerrej jista’
 jittermina biss fir-rigward ta’ dik il-parti.
 2.
 Il-paragrafu 1 ma japplikax jekk ix-xerrej ma
 jistax ikun mistenni li jaċċetta t-twettiq tal-obbligi tal-partijiet l-oħra jew
 in-nuqqas ta’ twettiq ta’ obbligi jkun tali li jiġġustifika t-terminazzjoni
 tal-kuntratt fl-intier tiegħu.
 3.
 Fejn l-obbligi tal-bejjiegħ skont il-kuntratt
 mhumiex diviżibbli jew parti mill-prezz ma tistax tiġi allokata, ix-xerrej
 jista’ jittermina biss jekk in-nuqqas ta’ twettiq ta’ obbligi jkun tali li
 jiġġustifika t-terminazzjoni tal-kuntratt fl-intier tiegħu.
 Artikolu 118
 Notifika ta’ terminazzjoni
 Dritt għat-terminazzjoni taħt din
 it-Taqsima jiġi eżerċitat permezz ta’ notifika lill-bejjiegħ.
 Artikolu 119
 Telf tad-dritt għat-terminazzjoni
 1.
 Ix-xerrej jitlef id-dritt għat-terminazzjoni taħt
 din it-Taqsima jekk in-notifika ta’ terminazzjoni ma tingħatax fi żmien
 raġonevoli minn meta rriżulta d-dritt jew minn meta x-xerrej sar, jew seta’
 jkun mistenni li sar, konxju min-nuqqas ta’ twettiq ta’ obbligi, skont liema
 minnhom tiġi l-aktar tard.
 2.
 Il-paragrafu 1 ma japplikax:
 (a)
 fejn ix-xerrej ikun konsumatur; jew
 (b)
 ma ġie offrut l-ebda twettiq ta’ obbligi.
 Taqsima 6 Tnaqqis fil-prezz
 Artikolu 120
 Dritt għal tnaqqis fil-prezz
 1.
 Xerrej li jaċċetta twettiq ta’ obbligi li ma jkunx
 konformi mal-kuntratt jista’ jnaqqas il-prezz. It-tnaqqis għandu jkun
 proporzjonat għat-tnaqqis fil-valur ta’ dak li ġie riċevut f’termini ta’
 twettiq ta’ obbligi fiż-żmien li sar it-twettiq meta pparagunat mal-valur ta’
 dak li kien jiġi riċevut bi twettiq ta’ obbligi konformi.
 2.
 Xerrej li huwa intitolat inaqqas il-prezz taħt
 il-paragrafu 1 u li diġà ħallas somma li teċċedi l-prezz imnaqqas jista’
 jirkupra l-ħlas żejjed mingħand il-bejjiegħ.
 3.
 Xerrej li jnaqqas il-prezz ma jistax jirkupra wkoll
 id-danni għat-telf li ġie kkumpensat b’dan il-mod imma jibqa’ intitolat
 għad-danni għal kwalunkwe telf ulterjuri li ġarrab.
 Taqsima 7 Rekwiżiti ta’
 notifika f’kuntratti bejn kummerċjanti
 Artikolu 121
 Eżami tal-merkanzija f’kuntratti bejn kummerċjanti
 1.
 F’kuntratt bejn kummerċjanti, ix-xerrej huwa
 mistenni li jeżamina l-merkanzija, jew iqabbad lil xi ħadd jeżaminaha, fl-iqsar
 perjodu li jkun raġonevoli fiċ-ċirkustanzi, li ma jeċċedix 14-il jum mid-data
 tal-kunsinna tal-merkanzija, tal-fornitura tal-kontenut diġitali jew
 tal-fornitura tas-servizzi relatati.
 2.
 Jekk il-kuntratt jinvolvi t-trasport
 tal-merkanzija, l-eżami jista’ jiġi ddifferit sakemm il-merkanzija tkun waslet
 fid-destinazzjoni tagħha.
 3.
 Jekk il-merkanzija tiġi ridiretta waqt li tkun fi
 tranżitu, jew terġa’ tintbagħat mix-xerrej qabel ma x-xerrej kellu opportunità
 raġonevoli li jeżaminaha, u fiż-żmien meta ġie konkluż il-kuntratt il-bejjiegħ
 kien jaf jew seta’ jkun mistenni li kien jaf bil-possibbiltà ta’ tali
 ridirezzjoni jew bgħit mill-ġdid, l-eżami jista’ jiġi differit għal wara li
 l-merkanzija tkun waslet fid-destinazzjoni l-ġdida.
 Artikolu 122
 Rekwiżit ta' notifika ta’ nuqqas ta’ konformità f’kuntratti ta’ bejgħ bejn
 kummerċjanti
 1.
 F’kuntratt bejn kummerċjanti, ix-xerrej ma jistax
 jinvoka n-nuqqas ta’ konformità jekk ix-xerrej ma jinnotifikax lill-bejjiegħ fi
 żmien raġonevoli fejn jispeċifika n-natura tan-nuqqas ta’ konformità.
 Iż-żmien jibda jiddekorri minn
 meta l-merkanzija tiġi pprovduta jew minn meta x- xerrej jiskopri jew
 jista’ jkun mistenni li skopra n-nuqqas ta’ konformità, liema minnhom tiġi
 l-aktar tard.
 2.
 Ix-xerrej jitlef id-dritt li jinvoka n-nuqqas ta’
 konformità jekk ix-xerrej ma jinnotifikax lill-bejjiegħ bin-nuqqas ta’
 konformità fi żmien sentejn miż-żmien meta l-merkanzija ġiet effettivament
 mgħoddija lix-xerrej skont il-kuntratt.
 3.
 Fejn il-partijiet ikunu ftiehmu li l-merkanzija
 trid tibqa’ adattata għal fini partikolari jew għall-fini ordinarju tagħha matul
 perjodu fiss ta’ żmien, il-perjodu sabiex tingħata notifika taħt
 il-paragrafu 2 ma jiskadix qabel it-tmiem tal-perjodu miftiehem.
 4.
 Il-paragrafu 2 ma japplikax fir-rigward
 tal-pretensjonijiet jew tad-drittijiet ta’ parti terza msemmija
 fl-Artikolu 102.
 5.
 Ix-xerrej ma għandux għalfejn jinnotifika
 lill-bejjiegħ li mhux il-merkanzija kollha ġiet ikkonsenjata jekk ix-xerrej
 għandu għal xiex jemmen li l-merkanzija li fadal se tiġi kkonsenjata.
 6.
 Il-bejjiegħ mhuwiex intitolat jinvoka dan
 l-Artikolu jekk in-nuqqas ta' konformità jkun relatat ma’ fatti li
 l-bejjiegħ kien jaf jew seta’ jkun mistenni li kien jaf u li l-bejjiegħ naqas
 milli jiżvela lix-xerrej.
 Kapitolu 12 Obbligi
 tax-xerrej
 Taqsima 1 Dispożizzjonijiet
 ġenerali
 Artikolu 123
 Obbligi prinċipali tax-xerrej
 1.
 Ix-xerrej irid:
 (a)
 iħallas il-prezz;
 (b)
 jieħu l-kunsinna tal-merkanzija jew tal-kontenut
 diġitali; u
 (c)
 jieħu f’idejh id-dokumenti li jirrappreżentaw jew
 li jkunu relatati mal-merkanzija jew id-dokumenti relatati mal-kontenut
 diġitali kif jista’ jkun mitlub mill-kuntratt.
 2.
 Il-punt (a) tal-paragrafu 1 ma
 japplikax għal kuntratti għall-fornitura ta’ kontenut diġitali fejn
 il-kontenut diġitali ma jiġix ipprovdut inkambju għall-ħlas ta’
 prezz.
 Taqsima 2 Ħlas
 tal-prezz
 Artikolu 124
 Mezzi ta’ ħlas
 1.
 Il-ħlas għandu jsir bil-mezzi ta’ ħlas indikati
 mill-kundizzjonijiet kuntrattwali jew, jekk ma jkun hemm ebda indikazzjoni, bi
 kwalunkwe mezzi użati fil-perkors normali tan-negozju fil-post tal-ħlas, fejn
 titqies in-natura tat-tranżazzjoni.
 2.
 Bejjiegħ li jaċċetta ċekk jew ordni oħra għal ħlas
 jew wegħda ta’ ħlas jiġi preżunt li jagħmel dan biss bil-kundizzjoni li dan se
 jiġi onorat. Il-bejjiegħ jista’ jinforza l-obbligu oriġinali tal-ħlas jekk
 l-ordni jew il-wegħda ma jiġux onorati.
 3.
 L-obbligu oriġinali tax-xerrej jiġi estint jekk il-bejjiegħ
 jaċċetta wegħda ta’ ħlas mingħand parti terza li magħha l-bejjiegħ ikollu
 arranġament pre-eżistenti sabiex jaċċetta l-wegħda tal-parti terza bħala
 mezz ta’ ħlas.
 4.
 F’kuntratt bejn kummerċjant u konsumatur,
 il-konsumatur ma jkunx responsabbli, fir-rigward tal-użu ta’ mezz partikolari
 ta’ ħlas, għal miżati li jaqbżu l-ispiża mħallsa mill-kummerċjant għall-użu ta’
 tali mezzi.
 Artikolu 125
 Post tal-ħlas
 1.
 Fejn il-post tal-ħlas ma jistax jiġi ddeterminat
 b’mod ieħor dan huwa l-post tan-negozju tal-bejjiegħ fiż-żmien meta ġie konkluż
 il-kuntratt.
 2.
 Jekk il-bejjiegħ ikollu aktar minn post wieħed
 tan-negozju, il-post tal-ħlas huwa l-post tan-negozju tal-bejjiegħ li jkollu
 l-eqreb relazzjoni mal-obbligu tal-ħlas.
 Artikolu 126
 Żmien tal-ħlas
 1.
 Il-ħlas tal-prezz ikun dovut fil-mument
 tal-kunsinna.
 2.
 Il-bejjiegħ jista’ jirrifjuta offerta ta’ ħlas
 qabel ma jkun dovut il-ħlas jekk ikollu interess leġittimu li jagħmel dan.
 Artikolu 127
 Ħlas minn parti terza
 1.
 Xerrej jista’ jafda l-ħlas f’idejn persuna oħra.
 Xerrej li jafda l-ħlas f’idejn persuna oħra jibqa’ responsabbli mill-ħlas.
 2.
 Il-bejjiegħ ma jistax jirrifjuta l-ħlas minn
 parti terza jekk::
 (a)
 il-parti terza taġixxi bil-kunsens tax-xerrej;
 jew
 (b)
 il-parti terza jkollha interess leġittimu li
 tħallas u x-xerrej ikun naqas milli jħallas jew jidher ċar li x-xerrej
 mhuwiex se jħallas fiż-żmien meta jkun dovut dak il-ħlas.
 3.
 Il-ħlas minn parti terza skont
 il-paragrafi 1 jew 2 jeħles lix-xerrej mir-responsabbiltà fil-konfront
 tal-bejjiegħ.
 4.
 Fejn il-bejjiegħ jaċċetta ħlas minn parti terza
 f'ċirkustanzi mhux koperti mill-paragrafi 1 u 2 ix-xerrej huwa meħlus
 mir-responsabbiltà fil-konfront tal-bejjiegħ iżda l-bejjiegħ huwa responsabbli
 lejn ix-xerrej għal kull telf ikkawżat b'dik l-aċċettazzjoni.
 Artikolu 128
 Imputazzjoni tal-ħlas
 1.
 Meta xerrej ikun mitlub jagħmel diversi ħlasijiet
 lill-bejjiegħ u l-ħlas li jkun sar ma jkunx biżżejjed biex ikopri l-ħlasijiet
 kollha kemm huma, ix-xerrej jista' fil-mument tal-ħlas jinnotifika
 lill-bejjiegħ dwar l-obbligu li għalih il-ħlas għandu jiġi imputat.
 2.
 Jekk ix-xerrej ma jagħmilx notifika skont
 il-paragrafu 1, il-bejjiegħ jista’, billi jinnotifika lix-xerrej fi żmien
 raġonevoli, jimputa l-ħlas għal wieħed mill-obbligi.
 3.
 Imputazzjoni taħt il-paragrafu 2 ma tkunx
 effettiva jekk din tkun għal obbligu li għadu mhuwiex dovut jew huwa
 kkontestat.
 4.
 Fl-assenza ta’ imputazzjoni effettiva minn
 kwalunkwe waħda mill-partijiet, il-ħlas jiġi imputat għal dak l-obbligu li
 jissodisfa wieħed mill-kritejri li ġejjin fis-sekwenza indikata:
 (a)
 l-obbligu li huwa dovut jew li huwa dovut l-ewwel
 wieħed;
 (b)
 l-obbligu li għalih il-bejjiegħ ma għandu l-ebda
 garanzija jew l-inqas garanzija;
 (c)
 l-obbligu li huwa tal-aktar piż għax-xerrej;
 (d)
 l-obbligu li jirriżulta l-ewwel.
 Jekk l-ebda wieħed minn dawk il-kriterji ma
 japplika, il-ħlas jiġi imputat b’mod proporzjonat għall-obbligi kollha.
 5.
 Il-ħlas jista’ jiġi imputat taħt
 il-paragrafu 2, 3 jew 4 għal obbligu li mhuwiex infurzabbli minħabba
 preskrizzjoni biss jekk ma jkun hemm l-ebda obbligu ieħor li għalih jista’ jiġi
 imputat il-ħlas skont dawk il-paragrafi.
 6.
 B’relazzjoni għal kwalunkwe obbligu waħdieni, ħlas
 mix-xerrej għandu jiġi imputat, l-ewwel nett, għall-ispejjeż, it-tieni
 għall-imgħax, u t-tielet nett, għall-kapital, sakemm il-bejjiegħ ma jagħmilx
 imputazzjoni differenti.
 Taqsima 3 Teħid tal-kunsinna
 Artikolu 129
 Teħid tal-kunsinna
 Ix-xerrej jissodisfa l-obbligu li jieħu
 l-kunsinna billi:
 (a) jagħmel l-atti kollha li jistgħu
 jkunu mistennija sabiex il-bejjiegħ ikun jista’ jwettaq l-obbligu li jagħmel
 il-kunsinna; u
 (b) jieħu f’idejh il-merkanzija, jew
 id-dokumenti li jirrappreżentaw il-merkanzija jew il-kontenut diġitali, kif
 ikun mitlub mill-kuntratt.
 Artikolu 130
 Kunsinna bikrija u kunsinna ta’ kwantità ħażina
 1.
 Jekk il-bejjiegħ jikkunsinna l-merkanzija jew
 jipprovdi l-kontenut diġitali qabel iż-żmien iffissat, ix-xerrej irid jieħu
 l-kunsinna sakemm ix-xerrej ma jkollux interess leġittimu li jirrifjuta li
 jagħmel dan.
 2.
 Jekk il-bejjiegħ jikkonsenja kwantità ta’
 merkanzija jew kontenut diġitali inqas minn dik ipprovduta fil-kuntratt,
 ix-xerrej irid jieħu l-kunsinna sakemm ix-xerrej ma jkollux interess leġittimu
 li jirrifjuta li jagħmel dan.
 3.
 Jekk il-bejjiegħ jikkonsenja kwantità ta'
 merkanzija jew kontenut diġitali ikbar minn dik ipprovduta mill-kuntratt,
 ix-xerrej jista’ jżomm jew jirrifjuta l-kwantità żejda.
 4.
 Jekk ix-xerrej iżomm il-kwantità żejda, din titqies
 bħala li ġiet ipprovduta skont il-kuntratt u trid tiġi mħallsa skont ir-rata
 kuntrattwali.
 5.
 F’kuntratt ta’ bejgħ lil konsumatur,
 il-paragrafu 4 ma japplikax jekk ix-xerrej raġonevolment jemmen li
 l-bejjiegħ ikkunsinna l-kwantità żejda intenzjonalment u mingħajr żball, billi
 kien jaf li din ma kinitx ġiet ordnata.
 6.
 Dan l-Artikolu ma japplikax għal
 kuntratti għall-fornitura ta’ kontenut diġitali fejn
 il-kontenut diġitali ma jiġix ipprovdut inkambju għall-ħlas ta’
 prezz.
 Kapitolu 13 Rimedji
 tal-bejjiegħ
 Taqsima 1 Dispożizzjonijiet
 ġenerali
 Artikolu 131
 Rimedji tal-bejjiegħ b’mod ġenerali
 1.
 Fil-każ ta’ nuqqas ta’ twettiq ta’ obbligu
 mix-xerrej, il-bejjiegħ jista’ jeżerċita kwalunkwe wieħed mir-rimedji li
 ġejjin:
 (a)
 jeżiġi t-twettiq skont it-Taqsima 2 ta’ dan
 il-Kapitolu;
 (b)
 jissospendi t-twettiq tiegħu stess skont
 it-Taqsima 3 ta’ dan il-Kapitolu;
 (c)
 jittermina l-kuntratt skont it-Taqsima 4 ta’
 dan il-Kapitolu; u
 (d)
 jitlob l-imgħax fuq il-prezz jew id-danni taħt
 il-Kapitolu 16.
 2.
 Jekk in-nuqqas ta’ twettiq tax-xerrej ikun skużata,
 il-bejjiegħ jista’ jirrikorri għal kwalunkwe wieħed mir-rimedji msemmija
 fil-paragrafu 1 ħlief li jeżiġi t-twettiq u d-danni.
 3.
 Il-bejjiegħ ma jista’ jirrikorri għall-ebda wieħed
 mir-rimedji msemmija fil-paragrafu 1 sa fejn il-bejjiegħ ikun ikkawża
 n-nuqqas ta’ twettiq tax-xerrej.
 4.
 Ir-rimedji li ma jkunux inkompatibbli jistgħu jiġu
 akkumulati.
 Taqsima 2 Twettiq ta’
 obbligi mitlub
 Artikolu 132
 Twettiq tal-obbligi tax-xerrej mitlub
 1.
 Il-bejjiegħ huwa intitolat jirkupra l-ħlas
 tal-prezz meta jkun dovut, u li jeżiġi t-twettiq ta’ kwalunkwe obbligu ieħor li
 daħal għalih ix-xerrej.
 2.
 Fejn ix-xerrej ma jkunx għadu ħa f’idejh
 il-merkanzija jew il-kontenut diġitali u jidher ċar li x-xerej mhux se jkun lest
 li jirċievi l-kunsinna, il-bejjiegħ madankollu jista’ jeżiġi li x-xerrej jieħu
 l-kunsinna u jista’ jirkupra l-prezz, sakemm il-bejjiegħ ma setax għamel
 tranżazzjoni sostituta raġonevoli mingħajr sforz jew spiża sinifikanti.
 Taqsima 3 Sospensjoni
 tat-twettiq tal-obbligi tal-bejjiegħ
 Artikolu 133
 Dritt ta’ sospensjoni tat-twettiq ta’ obbligi
 1.
 Bejjiegħ li għandu jwettaq l-obbligi tiegħu
 fl-istess żmien bħal jew wara li x-xerrej iwettaq l-obbligi tiegħu għandu dritt
 li jissospendi t-twettiq tal-obbligi tiegħu sakemm ix-xerrej ikun offra li
 jwettaq l-obbligi tiegħu jew ikun wettaqhom.
 2.
 Bejjiegħ li għandu jwettaq l-obbligi tiegħu qabel
 ma x-xerrej iwettaq l-obbligi tiegħu u li raġonevolment jemmen li mhuwiex se
 jwettaq l-obbligi tiegħu meta x-xerrej ikun wasallu ż-żmien biex jagħmel dan
 jista’ jissospendi t-twettiq tal-obbligi tiegħu sakemm jibqa’ raġonevolment
 jemmen dan. Madankollu, id-dritt li jissospendi t-twettiq tal-obbligi jintilef
 jekk ix-xerrej jagħti assigurazzjoni adegwata li se jwettaq l-obbligi dovuti
 jew jipprovdi garanzija adegwata.
 3.
 It-twettiq tal-obbligi li jista’ jiġi sospiż taħt
 dan l-Artikolu huwa t-twettiq sħiħ jew parzjali
 sal-punt ġustifikat min-nuqqas ta’ twettiq tal-obbligi. Fejn
 l-obbligi tax-xerrej għandhom jitwettqu f’partijiet separati jew huma
 diviżibbli mod ieħor, il-bejjiegħ jista’ jissospendi t-twettiq tal-obbligi
 biss fir-rigward ta’ dik il-parti li ma tkunx
 ġiet imwettqa, sakemm in-nuqqas ta’ twettiq ta’ obbligi tax-xerrej ma
 jkunx tali li jiġġustifika s-sospensjoni tat-twettiq tal-obbligi
 tal-bejjiegħ fl-intier tiegħu.
 Taqsima 4 Terminazzjoni
 Artikolu 134
 Terminazzjoni minħabba nuqqas fundamentali ta’ twettiq ta’ obbligi
 Bejjiegħ jista' jittermina l-kuntratt skont
 it-tifsira tal-Artikolu 8 jekk in-nuqqas ta’ twettiq tal-obbligi
 tax-xerrej skont il-kuntratt ikun fundamentali skont it-tifsira
 tal-Artikolu 87(2).
 Artikolu 135
 Terminazzjoni minħabba dewmien wara notifika li tiffissa żmien addizzjonali
 għat-twettiq ta’ obbligi
 1.
 Bejjiegħ jista’ jittermina kuntratt f’każ ta’
 dewmien fit-twettiq ta’ obbligi li ma jkunx minnu nnifsu fundamentali jekk
 il-bejjiegħ, permezz ta’ notifika, jiffissa perjodu ta’ żmien addizzjonali ta’
 tul raġoenvoli għat-twettiq tal-obbligi u x-xerrej ma jwettaqx l-obbligi tiegħu
 f’dak il-perjodu.
 2.
 Il-perjodu jitqies li huwa ta’ tul raġonevoli jekk
 ix-xerrej ma joġġezzjonax għalih mingħajr dewmien żejjed. Fir-relazzjonijiet
 bejn kummerċjant u konsumatur, iż-żmien addizzjonali għat-twettiq tal-obbligi
 m’għandux jispiċċa qabel il-perjodu ta’ 30 jum msemmi fl-Artikolu 167(2).
 3.
 Fejn in-notifika tipprovdi għal terminazzjoni
 awtomatika jekk ix-xerrej ma jwettaqx l-obbligi tiegħu fil-perjodu ffissat
 min-notifika, it-terminazzjoni tidħol fis-seħħ wara li jiskadi dak il-perjodu
 mingħajr notifika ulterjuri.
 4.
 F’kuntratt ta’ bejgħ lil konsumatur, il-partijiet
 ma jistgħux, għad-detriment tal-konsumatur, jeskludu l-applikazzjoni ta’ dan
 l-Artikolu jew jidderogaw mill-effetti tiegħu jew ivarjawhom.
 Artikolu 136
 Terminazzjoni fil-każ ta' nuqqas ta’ twettiq ta’ obbligi antiċipat
 Bejjiegħ jista’ jittermina l-kuntratt qabel ma
 jkun dovut it-twettiq tal-obbligi jekk ix-xerrej ikun iddikjara, jew ikun ċar
 b’xi mod ieħor, li mhux se jkun hemm twettiq ta’ obbligi, u jekk in-nuqqas ta’
 twettiq ta’ obbligi jkun fundamentali.
 Artikolu 137
 Kamp ta' applikazzjoni tad-dritt għat-terminazzjoni
 1. Fejn l-obbligi tax-xerrej skont
 il-kuntratt għandhom jitwettqu f’partijiet separati jew jekk huma
 diviżibbli b’mod ieħor, jekk ikun hemm raġuni għat-terminazzjoni skont din
 it-Taqsima ta’ parti li tikkorrispondi għal parti diviżibbli
 tal-obbligi tal-bejjiegħ, il- bejjiegħ jista’ jittermina biss fir-rigward ta’
 dik il-parti.
 2. Il-paragrafu 1 ma japplikax
 jekk in-nuqqas ta’ twettiq tal-obbligi jkun fundamentali b’relazzjoni
 mal-kuntratt fl-intier tiegħu.
 3. Fejn l-obbligi tax-xerrej skont
 il-kuntratt ma għandhomx jitwettqu f’partijiet separati, il-bejjiegħ
 jista’ jittermina biss jekk in-nuqqas ta’ twettiq tal-obbligi jkun fundamentali b’relazzjoni
 mal-kuntratt fl-intier tiegħu.
 Artikolu 138
 Notifika ta’ terminazzjoni
 Dritt għat-terminazzjoni tal-kuntratt taħt din
 it-Taqsima jiġi eżerċitat permezz ta’ notifika lix-xerrej.
 Artikolu 139
 Telf tad-dritt għat-terminazzjoni
 1.
 Fejn it-twettiq tal-obbligi ġie offrut tard jew
 it-twettiq tal-obbligi offrut b’xi mod ieħor mhuwiex konformi mal-kuntratt,
 il-bejjiegħ jitlef id-dritt għat-terminazzjoni taħt din it-Taqsima sakemm
 ma tingħatax notifika ta’ terminazzjoni fi żmien raġonevoli minn meta
 l-bejjiegħ sar jew seta’ jkun mistenni li sar konxju mill-offerta jew min-nuqqas
 ta’ konformità.
 2.
 Bejjiegħ jitlef id-dritt għat-terminazzjoni permezz
 ta’ notifika taħt l-Artikolu 136 sakemm il-bejjiegħ ma jagħtix notifika
 ta’ terminazzjoni fi żmien raġonevoli wara li rriżulta d-dritt.
 3.
 Fejn ix-xerrej ma ħallasx il-prezz jew b’xi mod ieħor
 li huwa fundamentali ma wettaqx l-obbligi tiegħu, il-bejjiegħ iżomm id-dritt
 għat-terminazzjoni.
 Kapitolu 14 Trasferiment
 tar-riskju
 Taqsima 1 Dispożizzjonijiet
 ġenerali
 Artikolu 140
 Effett tat-trasferiment tar-riskju
 It-telf ta’ jew il-ħsara lill-merkanzija jew
 lill-kontenut diġitali wara li r-riskju ġie ttrasferit lix-xerrej ma jeħlisx
 lix-xerrej mill-obbligu li jħallas il-prezz, sakemm it-telf jew il-ħsara ma
 jkunux dovuti għal att jew għal omissjoni tal-bejjiegħ.
 Artikolu 141
 Identifikazzjoni tal-merkanzija jew tal-kontenut diġitali mal-kuntratt
 Ir-riskju ma jiġix ittrasferit lix-xerrej
 sakemm il-merkanzija jew il-kontenut diġitali ma jiġux identifikati b’mod ċar
 bħala l-merkanzija jew il-kontenut diġitali li għandhom jiġu pprovduti skont
 il-kuntratt, irrispettivament minn jekk hux bil-ftehim inizjali, b’notifika
 mogħtija lix-xerrej jew b’xi mod ieħor.
 Taqsima 2 Trasferiment
 tar-riskju f’kuntratti ta’ bejgħ lil konsumatur
 Artikolu 142
 Trasferiment tar-riskju f’kuntratti ta’ bejgħ lil konsumatur
 1.
 F’kuntratt ta’ bejgħ lil konsumatur, ir-riskju jiġi
 trasferit meta l-konsumatur jew parti terza magħżula mill-konsumatur, li
 ma tkunx it-trasportatur, ikun kiseb il-pussess fiżiku tal-merkanzija jew
 il-mezz tanġibbli li fuqu jkun ipprovdut il-kontenut diġitali.
 2.
 F’kuntratt għall-fornitura ta’ kontenut
 diġitali li ma ġiex ipprovdut fuq mezz tanġibbli, ir-riskju jiġi trasferit meta
 l-konsumatur jew parti terza magħżula mill-konsumatur
 għal dan il-għan ikun kiseb il-kontroll tal-kontenut diġitali.
 3.
 Ħlief fejn il-kuntratt ikun kuntratt mill-bogħod
 jew barra mill-post tan-negozju, il-paragrafi 1 u 2 ma japplikawx fejn
 il-konsumatur jonqos milli jwettaq l-obbligu li jieħu f’idejh il-merkanzija jew
 il-kontenut diġitali u n-nuqqas ta’ twettiq tal-obbligu ma jkunx skużat taħt
 l-Artikolu 88. F’dan il-każ, ir-riskju jiġi ttrasferit fiż-żmien meta
 l-konsumatur jew il-parti terza magħżula mill-konsumatur, ikun kiseb
 il-pussess fiżiku tal-merkanzija jew kiseb il-kontroll tal-kontenut diġitali li
 kieku twettaq l-obbligu li jeħodhom f’idejh.
 4.
 Fejn il-konsumatur jagħmel arranġamenti
 għat-trasport tal-merkanzija jew tal-kontenut diġitali pprovduti fuq mezz
 tanġibbli u dik l-għażla ma kinitx offruta mill-kummerċjant, ir-riskju jiġi
 ttrasferit meta l-merkanzija jew il-kontenut diġitali pprovdut fuq mezz
 tanġibbli jgħaddu għand it-trasportatur, bla ħsara għad-drittijiet
 tal-konsumatur kontra t-trasportatur.
 5.
 Il-partijiet ma jistgħux, għad-detriment
 tal-konsumatur, jeskludu l-applikazzjoni ta’ dan l-Artikolu jew jidderogaw
 mill-effetti tiegħu jew ivarjawhom.
 Taqsima 3 Trasferiment
 tar-riskju f’kuntratti bejn kummerċjanti
 Artikolu 143
 Żmien meta r-riskju jiġi ttrasferit
 1.
 F’kuntratt bejn kummerċjanti, ir-riskju jiġi
 ttrasferit meta x-xerrej jieħu l-kunsinna tal-merkanzija jew tal-kontenut diġitali
 jew tad-dokumenti li jirrappreżentaw il-merkanzija.
 2.
 Il-paragrafu 1 huwa soġġett
 għall-Artikoli 144, 145 u 146.
 Artikolu 144
 Merkanzija mqiegħda għad-dispożizzjoni tax-xerrej
 1.
 Jekk il-merkanzija jew il-kontenut diġitali
 jitqiegħdu għad-dispożizzjoni tax-xerrej u x-xerrej ikun konxju minn dan,
 ir-riskju jiġi ttrasferit lix-xerrej fiż-żmien meta l-merkanzija jew
 il-kontenut diġitali suppost li ttieħdu, sakemm ix-xerrej ma kienx intitolat li
 jissospendi t-teħid tal-kunsinna skont l-Artikolu 113.
 2.
 Jekk il-merkanzija jew il-kontenut diġitali
 jitqiegħdu għad-dispożizzjoni tax-xerrej f’post ieħor għajr il-post tan-negozju
 tal-bejjiegħ, ir-riskju jiġi ttrasferit meta tkun dovuta l-kunsinna u x-xerrej
 ikun konxju mill-fatt li l-merkanzija jew il-kontenut diġitali tqiegħdu
 għad-dispożizzjoni tax-xerrej f’dak il-post.
 Artikolu 145
 Trasport tal-merkanzija
 1.
 Dan l-Artikolu japplika għal kuntratt ta’
 bejgħ li jinvolvi t-trasport ta' merkanzija.
 2.
 Jekk il-bejjiegħ ma jkunx marbut li jgħaddi
 l-merkanzija f’post partikolari, ir-riskju jiġi ttrasferit lix-xerrej meta
 l-merkanzija tgħaddi għand l-ewwel trasportatur biex tiġi trażmessa lix-xerrej
 skont il-kuntratt.
 3.
 Jekk il-bejjiegħ ikun marbut li jgħaddi
 l-merkanzija lil trasportatur f’post partikolari, ir-riskju ma jiġix ittrasferit
 lix-xerrej sakemm il-merkanzija ma tgħaddix għand it-trasportatur f’dak
 il-post.
 4.
 Il-fatt li l-bejjiegħ ikun awtorizzat iżomm
 id-dokumenti li jikkontrollaw id-disponiment tal-merkanzija ma jaffettwax
 it-trasferiment tar-riskju.
 Artikolu 146
 Merkanzija mibjugħa fi tranżitu
 1.
 Dan l-Artikolu japplika għal kuntratt ta’
 bejgħ li jinvolvi merkanzija mibjugħa fi tranżitu.
 2.
 Ir-riskju jiġi ttrasferit lix-xerrej miż-żmien meta
 l-merkanzija tgħaddi għand l-ewwel trasportatur. Madankollu, jekk
 iċ-ċirkustanzi jindikaw dan, ir-riskju jiġi ttrasferit lix-xerrej meta
 l-kuntratt jiġi konkluż.
 3.
 Jekk fiż-żmien meta ġie konkluż il-kuntratt,
 il-bejjiegħ kien jaf jew seta’ jkun mistenni li kien jaf li l-merkanzija
 ntilfet jew saritilha l-ħsara u ma żvelax dan lix-xerrej, it-telf jew il-ħsara
 jkunu b’riskju għall-bejjiegħ.
 Parti V Obbligi u rimedji tal-partijiet f’kuntratt ta’ servizzi
 relatati
 Kapitolu 15 Obbligi
 u rimedji tal-partijiet
 Taqsima 1 Applikazzjoni ta’ ċerti regoli ġenerali dwar
 il-kuntratti ta’ bejgħ
 Artikolu 147
 Applikazzjoni ta’ ċerti regoli ġenerali dwar il-kuntratti ta’ bejgħ
 1.
 Għall-finijiet ta’ din il-Parti japplikaw
 ir-regoli fil-Kapitolu 9.
 2.
 Meta kuntratt ta’ bejgħ jew
 kuntratt għall-fornitura tal-kontenut diġitali jiġi tterminat kwalunkwe
 kuntratt ta’ servizzi relatati jiġi tterminat ukoll.
 Taqsima 2 Obbligi
 tal-fornitur ta’ servizzi
 Artikolu 148
 Obbligu li jinkiseb riżultat u obbligu ta’ attenzjoni u ta’ ħila
 1.
 Il-fornitur ta’ servizzi jrid jikseb kwalunkwe
 riżultat speċifiku mitlub mill-kuntratt.
 2.
 Fl-assenza ta’ kwalunkwe obbligu kuntrattwali
 espliċitu jew impliċitu biex jinkiseb riżultat speċifiku, il-fornitur ta’
 servizzi jrid iwettaq is-servizz relatat b’dik l-attenzjoni u b’dik il-ħila li
 fornitur raġonevoli ta’ servizzi jeżerċita u f’konformità ma’ kwalunkwe regola
 legali statutorja jew vinkolanti oħra li tkun applikabbli għas-servizz relatat.
 3.
 Fid-determinazzjoni tal-attenzjoni u tal-ħila
 raġonevoli mitluba mill-fornitur ta’ servizzi, għandhom jitqiesu, fost
 l-oħrajn:
 (a)
 in-natura, id-daqs, il-frekwenza u l-prevedibbiltà
 tar-riskji involuti fit-twettiq tas-servizz relatat għall-klijent;
 (b)
 jekk tkun saret ħsara, l-ispejjeż ta’ kwalunkwe
 prekawzjoni li kieku kienet timpedixxi dik il-ħsara jew ħsara simili milli
 tiġri; u
 (c)
 iż-żmien disponibbli għat-twettiq tas-servizz relatat.
 4.
 Fejn f'kuntratt bejn kummerċjant u konsumatur
 is-servizz relatat jinkludi installazzjoni tal-merkanzija, l-installazzjoni
 trid issir b'tali mod li l-merkanzija installata tkun konformi mal-kuntratt kif
 meħtieġ mill-Artikolu 101.
 5.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni tal-paragrafu 2 jew jidderogaw mill-effetti tiegħu jew
 ivarjawhom.
 Artikolu 149
 Obbligu biex jiġu evitati danni
 Il-fornitur ta’ servizzi jrid jieħu
 prekawzjonijiet raġonevoli sabiex jimpedixxi li jsir kwalunkwe dannu
 lill-merkanzija jew lill-kontenut diġitali, jew korriment fiżiku jew kwalunkwe
 telf ieħor jew danni oħrajn matul jew bħala konsegwenza tat-twettiq tas-servizz
 relatat.
 Artikolu 150
 Twettiq ta’ obbligi minn parti terza
 1.
 Fornitur ta' servizzi jista’ jafda t-twettiq
 tal-obbligi f’idejn persuna oħra, sakemm ma jkunx mitlub li t-twettiq
 tal-obbligi jsir personalment mill-fornitur ta’ servizzi.
 2.
 Fornitur ta’ servizzi li jafda t-twettiq tal-obbligi
 f’idejn persuna oħra jibqa’ responsabbli għat-twettiq.
 3.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni tal-paragrafu 2 jew jidderogaw mill-effetti tiegħu jew
 ivarjawhom.
 Artikolu 151
 Obbligu li tiġi pprovduta fattura
 Meta għas-servizz relatat ikun pagabbli prezz
 separat, u l-prezz ma jkunx somma waħda miftiehma fiż-żmien meta ġie konkluż
 il-kuntratt, il-fornitur ta’ servizzi jrid jipprovdi lill-klijent b’fattura li
 tispjega, b’mod ċar u li jinftiehem, kif il-prezz ġie kkalkolat.
 Artikolu 152
 Obbligu ta’ twissija dwar spiża mhux mistennija jew mhux ekonomika
 1.
 Il-fornitur ta’ servizzi jrid iwissi lill-klijent u
 jfittex il-kunsens tal-klijent biex jipproċedi jekk:
 (a)
 l-ispiża tas-servizz relatat tkun ikbar minn kif
 il-fornitur ta’ servizzi diġà indika lill-klijent; jew
 (b)
 is-servizz relatat jiġi jqum aktar mill-valur
 tal-merkanzija jew tal-kontenut diġitali wara li s-servizz relatat ikun ġie
 pprovdut, sa fejn dan ikun magħruf mill-fornitur ta’ servizzi.
 2.
 Fornitur ta’ servizzi li ma jiksibx il-kunsens
 tal-klijent skont il-paragrafu 1 mhuwiex intitolat għal prezz li jeċċedi
 l-ispiża diġà indikata, jew, skont il-każ, il-valur tal-merkanzija jew
 tal-kontenut diġitali wara li jkun ġie pprovdut is-servizz relatat.
 Taqsima 3 Obbligi
 tal-klijent
 Artikolu 153
 Ħlas tal-prezz
 1.
 Il-klijent irid iħallas kwalunkwe prezz li jkun
 pagabbli għas-servizz relatat skont il-kuntratt.
 2.
 Il-prezz ikun pagabbli meta s-servizz relatat ikun
 ikkompletat u l-għan tas-servizz relatat ikun disponibbli għall-klijent.
 Artikolu 154
 Provvista ta’ aċċess
 Fejn ikun meħtieġ li l-fornitur ta’ servizzi
 jikseb aċċess għall-bini tal-klijent sabiex iwettaq is-servizz relatat,
 il-klijent irid jipprovdi tali aċċess f’sigħat raġonevoli.
 Taqsima 4 Rimedji
 Artikolu 155
 Rimedji tal-klijent
 1.
 Fil-każ ta’ nuqqas ta’ twettiq ta’ obbligu
 mill-fornitur ta’ servizzi, il-klijent għandu, bl-adattamenti stabbiliti f’dan
 l-Artikolu, l-istess rimedji previsti għax-xerrej fil-Kapitolu 11, jiġifieri
 li:
 (a)
 jeżiġi l-eżekuzzjoni speċifika;
 (b)
 jissospendi t-twettiq tiegħu stess;
 (c)
 jittermina l-kuntratt;
 (d)
 inaqqas il-prezz; u
 (e)
 jitlob id-danni.
 2.
 Bla ħsara għall-paragrafu 3, ir-rimedji
 tal-klijent huma soġġetti għad-dritt ta’ ssanar tal-fornitur ta’ servizzi,
 irrispettivament minn jekk il-klijent ikunx konsumatur jew le.
 3.
 Fil-każ ta’ installazzjoni inkorretta taħt kuntratt
 ta’ bejgħ lil konsumatur kif msemmi fl-Artikolu 101, ir-rimedji
 tal-konsumatur mhumiex soġġetti għad-dritt ta’ ssanar
 tal-fornitur ta’ servizzi.
 4.
 Il-klijent, jekk ikun konsumatur, għandu d-dritt li
 jittermina l-kuntratt għal kwalunkwe nuqqas ta’ konformità fis-servizz relatat
 ipprovdut sakemm in-nuqqas ta’ konformità ma jkunx insinifikanti.
 5.
 Il-Kapitolu 11 japplika bl-adattamenti
 neċessarji, b’mod partikolari:
 (a)
 b’relazzjoni għad-dritt ta’ ssanar tal-fornitur ta’
 servizzi, f’kuntratti bejn kummerċjant u konsumatur, il-perjodu raġonevoli taħt
 l-Artikolu 109(5) m’għandux jeċċedi 30 jum;
 (b)
 b’relazzjoni għar-rimedjar ta’ twettiq ta’ obbligi
 li ma jkunx konformi, l-Artikoli 111 u 112 ma japplikawx; u
 (c)
 l-Artikolu 156 japplika minflok
 l-Artikolu 122.
 Artikolu 156
 Rekwiżit ta' notifika ta’ nuqqas ta’ konformità f’kuntratti ta' servizzi
 relatati bejn kummerċjanti
 1.
 F’kuntratt ta' servizzi relatati bejn kummerċjanti,
 il-klijent jista’ jinvoka n-nuqqas ta’ konformità biss jekk il-klijent
 jinnotifika lill-fornitur ta’ servizzi fi żmien raġonevoli fejn jispeċifika
 n-natura tan-nuqqas ta’ konformità.
 Iż-żmien jibda jiddekorri minn meta s-servizz
 relatat ikun ikkompletat jew meta l-klijent jiskopri jew jista’ jkun mistenni
 li skopra n-nuqqas ta’ konformità, liema minnhom tiġi l-aktar tard.
 2.
 Il-fornitur ta’ servizzi mhuwiex intitolat li
 jinvoka dan l-Artikolu jekk in-nuqqas ta’ konformità jkun relatat ma’
 fatti li l-fornitur ta’ servizzi kien jaf jew seta’ jkun mistenni li kien jaf u
 li l-fornitur ta’ servizzi ma żvelax lill-klijent.
 Artikolu 157
 Rimedji tal-fornitur ta’ servizzi
 1.
 Fil-każ ta’ nuqqas ta’ twettiq ta’ obbligi
 mill-klijent, il-fornitur ta’ servizzi għandu, bl-adattament stabbiliti
 fil-paragrafu 2, l-istess rimedji previsti għall-bejjiegħ
 fil-Kapitolu 13, jiġifieri li:
 (a)
 jeżiġi t-twettiq tal-obbligi;
 (b)
 jissospendi t-twettiq tiegħu stess;
 (c)
 jittermina l-kuntratt; u
 (d)
 jitlob l-imgħax fuq il-prezz jew id-danni.
 2.
 Il-Kapitolu 13 japplika bl-adattamenti
 neċessarji. B'mod partikolari l-Artikolu 158 japplika minflok
 l-Artikolu 132(2).
 Artikolu 158
 Dritt tal-klijent li jirrifjuta t-twettiq
 1.
 Fi kwalunkwe ħin, il-klijent jista’ jinnotifika
 lill-fornitur ta’ servizzi li t-twettiq jew it-twettiq ulterjuri tas-servizz
 relatat ma għadux meħtieġ aktar.
 2.
 Fejn tingħata notifika taħt il-paragrafu 1:
 (a)
 il-fornitur ta’ servizzi ma jibqax ikollu aktar
 id-dritt jew l-obbligu li jipprovdi s-servizz relatat; u
 (b)
 il-klijent, jekk ma jkun hemm l-ebda raġuni ta'
 terminazzjoni taħt kwalunkwe dispożizzjoni oħra, jibqa’ obbligat li jħallas
 il-prezz bit-tnaqqis tal-ispejjeż li l-fornitur ta’ servizzi jkun iffranka jew
 li seta’ jkun mistenni li ffranka billi ma kellux jikkompleta t-twettiq.
 3.
 Fir-relazzjonijiet bejn kummerċjant u konsumatur,
 il-partijiet ma jistgħux, għad-detriment tal-konsumatur, jeskludu
 l-applikazzjoni ta’ dan l-Artikolu jew jidderogaw mill-effetti tiegħu jew
 ivarjawhom.
 Parti VI Danni u
 imgħax
 Kapitolu 16 Danni
 u imgħax
 Taqsima 1 Danni
 Artikolu 159
 Dritt għad-danni
 1.
 Kreditur huwa intitolat għad-danni għal telf
 ikkawżat min-nuqqas ta’ twettiq ta’ obbligu mid-debitur, sakemm in-nuqqas ta’
 twettiq ma jkunx skużat.
 2.
 It-telf li għalih ikunu jistgħu jiġu rkuprati
 d-danni jinkludi t-telf futur li jkun mistenni li jġarrab id-debitur.
 Artikolu 160
 Kejl ġenerali tad-danni
 Il-kejl ġenerali tad-danni għat-telf ikkawżat
 minn nuqqas ta’ twettiq ta' obbligu huwa somma li tqiegħed lill-kreditur
 fil-pożizzjoni li l-kreditur kien ikun fiha li kieku l-obbligu twettaq b’mod
 xieraq, jew meta dan ma jkunx possibbli, f'pożizzjoni li tkun kemm jista' jkun
 qrib ta’ dik il-pożizzjoni. Tali danni jkopru t-telf li l-kreditur ġarrab u
 l-qligħ li minnu ġie mċaħħad il-kreditur.
 Artikolu 161
 Prevedibbiltà tat-telf
 Id-debitur huwa responsabbli biss għat-telf li
 d-debitur ippreveda jew li seta’ jkun mistenni li ppreveda fiż-żmien meta ġie
 konkluż il-kuntratt bħala riżultat tan-nuqqas ta’ twettiq ta’ obbligi.
 Artikolu 162
 Telf attribwibbli lill-kreditur
 Id-debitur mhuwiex responsabbli għat-telf
 imġarrab mill-kreditur sa fejn il-kreditur ikkontribwixxa għan-nuqqas
 tat-twettiq ta’ obbligi jew għall-effetti ta’ tali nuqqas ta’ twettiq.
 Artikolu 163
 Tnaqqis tat-telf
 1.
 Id-debitur mhuwiex responsabbli għat-telf imġarrab
 mill-kreditur sa fejn il-kreditur seta’ naqqas it-telf billi ħa passi
 raġonevoli.
 2.
 Il-kreditur huwa intitolat li jirkupra kwalunkwe
 spiża li jkun raġonevolment ġarrab sabiex ipprova jnaqqas it-telf.
 Artikolu 164
 Tranżazzjoni sostituta
 Kreditur li jkun ittermina kuntratt b’mod sħiħ
 jew parzjali u jkun għamel tranżazzjoni sostituta fi żmien raġonevoli u b’mod
 raġonevoli jista’, sa fejn ikun intitolat għad-danni, jirkupra d-differenza
 bejn il-valur ta’ dak li kien ikun pagabbli skont il-kuntratt itterminat u
 l-valur ta’ dak li huwa pagabbli skont it-tranżazzjoni sostituta, kif ukoll
 id-danni għal kwalunkwe telf ulterjuri.
 Artikolu 165
 Prezz kurrenti
 Fejn il-kreditur ikun ittermina l-kuntratt
 imma ma jkunx għamel tranżazzjoni sostituta imma jkun hemm prezz kurrenti
 għat-twettiq tal-obbligi, il-kreditur jista’, sa fejn ikun intitolat
 għad-danni, jirkupra d-differenza bejn il-prezz tal-kuntratt u l-prezz kurrenti
 fiż-żmien tat-terminazzjoni kif ukoll id-danni għal kwalunkwe telf ulterjuri.
 Taqsima 2: L-imgħax fuq
 ħlasijiet tardivi: dispożizzjonijiet ġenerali
 Artikolu 166
 Imgħax fuq ħlasijiet tardivi
 1.
 Fejn ikun hemm dewmien fil-ħlas ta’ somma ta’ flus,
 il-kreditur huwa intitolat, mingħajr ma jkun hemm għalfejn tingħata notifika,
 għall-imgħax fuq dik is-somma miż-żmien meta jkun dovut il-ħlas saż-żmien
 tal-ħlas bir-rata speċifikata fil-paragrafu 2.
 2.
 Ir-rata tal-imgħax għal dewmien fil-ħlas hija:
 (a)
 meta r-residenza abitwali tal-kreditur hija fi Stat
 Membru li qiegħed jipparteċipa fit-tielet stadju tal-unjoni ekonomika u
 monetarja jew fi Stat terz ir-rata applikata mill-Bank Ċentrali Ewropew
 għall-aktar operazzjoni ta’ rifinanzjament prinċipali reċenti tiegħu mwettqa
 qabel l-ewwel jum kalendarju tas-semestru inkwistjoni, jew ir-rata tal-imgħax
 marġinali li tirriżulta mill-proċeduri ta’ sejħiet għal offerti b’rata
 varjabbli għall-aktar operazzjonijiet ta’ rifinanzjament prinċipali reċenti
 tal-Bank Ċentrali Ewropew biż-żieda ta' żewġ punti perċentwali;
 (b)
 meta r-residenza abitwali tal-kreditur tkun fi Stat
 Membru li l-munita tiegħu ma tkunx l-ewro, ir-rata ekwivalenti stabbilita
 mill-bank ċentrali nazzjonali ta' dak l-Istat Membru, biż-żieda ta' żewġ punti
 perċentwali.
 3.
 Il-kreditur jista’ jirkupra d-danni għal kwalunkwe
 telf ulterjuri.
 Artikolu 167
 Imgħax meta d-debitur ikun konsumatur
 1.
 Meta d-debitur ikun konsumatur, l-imgħax
 għad-dewmien fil-ħlas ikun dovut bir-rata prevista fl-Artikolu 166 biss
 meta n-nuqqas ta’ twettiq ta’ obbligi ma jkunx skużat.
 2.
 L-imgħax ma jibdiex jiddekorri qabel 30 jum
 wara li l-kreditur ikun innotifika lid-debitur fejn speċifika l-obbligu li
 jitħallas l-imgħax u r-rata tiegħu. In-notifika tista’ tingħata qabel id-data
 meta jkun dovut il-ħlas.
 3.
 Kundizzjoni kuntrattwali li tiffissa rata ta’
 imgħax ogħla minn dik prevista fl-Artikolu 166, jew żmien li minnu jibda
 jiddekorri l-imgħax aktar kmieni miż-żmien speċifikat fil-paragrafu 2 ta’
 dan l-Artikolu ma huwiex vinkolanti sa fejn dan ikun inġust skont
 l-Artikolu 83.
 4.
 L-imgħax għal dewmien fil-ħlas ma jistax jiġi
 miżjud mal-kapital sabiex jipproduċi imgħax.
 5.
 Il-partijiet ma jistgħux, għad-detriment
 tal-konsumatur, jeskludu l-applikazzjoni ta’ dan l-Artikolu jew jidderogaw
 mill-effetti tiegħu jew ivarjawhom.
 Taqsima 3 Ħlasijiet
 tardivi mill-kummerċjanti
 Artikolu 168
 Rata tal-imgħax u d-dovuti
 1.
 Fejn kummerċjant iħallas tardivament prezz dovut
 skont kuntratt għall-kunsinna ta’ merkanzija, għall-fornitura ta’ kontenut
 diġitali jew għall-fornitura ta’ servizzi relatati mingħajr ma jkun skużat
 skont l-Artikolu 88, l-imgħax ikun dovut bir-rata speċifikata
 fil-paragrafu 5 ta’ dan l-Artikolu.
 2.
 L-imgħax bir-rata speċifikata fil-paragrafu 5
 jibda jiddekorri l-għada tad-data jew ta’ tmiem il-perjodu għall-ħlas previst
 fil-kuntratt. Jekk ma jkun hemm l-ebda data jew perjodu ta’ din ix-xorta,
 l-imgħax b’dik ir-rata jibda jiddekorri:
 (a)
 30 jum wara d-data meta d-debitur jirċievi
 l-fattura jew talba ekwivalenti għal ħlas; jew
 (b)
 30 jum wara d-data meta jirċievi l-merkanzija,
 il-kontenut diġitali jew is-servizzi relatati, jekk id-data prevista
 fil-punt (a) tkun aktar kmieni jew inċerta, jew jekk ikun inċert jekk
 id-debitur irċeviex fattura jew talba ekwivalenti għal ħlas.
 3.
 Fejn il-konformità tal-merkanzija, tal-kontenut
 diġitali jew tas-servizzi relatati mal-kuntratt għandha tiġi aċċertata permezz
 ta’ aċċettazzjoni jew ta’ eżami, il-perjodu ta’ 30 jum previst
 fil-punt (b) tal-paragrafu 2 jibda fid-data tal-aċċettazzjoni jew
 fid-data meta l-proċedura ta’ eżami tiġi ffinalizzata. It-tul massimu
 tal-proċedura ta’ eżami ma jistax jeċċedi 30 jum kalendarju mid-data
 tal-kunsinna tal-merkanzija, tal-fornitura tal-kontenut diġitali jew
 tal-fornitura tas-servizzi relatati, sakemm il-partijiet ma jiftiehmux
 espressament mod ieħor u dak il-ftehim ma jkunx inġust skont
 l-Artikolu 170.
 4.
 Il-perjodu għall-ħlas iddeterminat taħt
 il-paragrafu 2 ma jistax jeċċedi 60 jum, sakemm il-partijiet ma
 jiftiehmux espressament mod ieħor u dak il-ftehim ma jkunx inġust skont
 l-Artikolu 170.
 5.
 Ir-rata tal-imgħax għal dewmien fil-ħlas hija:
 (a)
 meta r-residenza abitwali tal-kreditur hija fi Stat
 Membru li qiegħed jipparteċipa fit-tielet stadju tal-unjoni ekonomika u
 monetarja jew fi Stat terz, ir-rata applikata mill-Bank Ċentrali Ewropew
 għall-aktar operazzjoni ta’ rifinanzjament prinċipali reċenti tiegħu mwettqa
 qabel l-ewwel jum kalendarju tas-semestru inkwistjoni jew ir-rata tal-imgħax
 marġinali li tirriżulta mill-proċeduri ta’ sejħiet għal offerti b’rata
 varjabbli għall-aktar operazzjonijiet ta’ rifinanzjament prinċipali reċenti
 tal-Bank Ċentrali Ewropew, biż-żieda ta' tmien punti perċentwali;
 (b)
 meta r-residenza abitwali tal-kreditur tkun Fi Stat
 Membru li l-munita tiegħu ma tkunx l-ewro, ir-rata ekwivalenti stabbilita
 mill-bank ċentrali nazzjonali ta' dak l-Istat Membru, biż-żieda ta' żewġ punti
 perċentwali.
 6.
 Il-kreditur jista’ jirkupra d-danni għal kwalunkwe
 telf ulterjuri.
 Artikolu 169
 Kumpens għall-ispejjeż tal-irkupru
 1.
 Fejn l-imgħax ikun pagabbli skont
 l-Artikolu 168, il-kreditur huwa intitolat li jikseb mingħand id-debitur,
 bħala minimu, somma fissa ta’ EUR 40 jew is-somma ekwivalenti fil-munita
 miftiehma għall-prezz tal-kuntratt bħala kumpens għall-ispejjeż tal-irkupru
 tal-kreditur.
 2.
 Il-kreditur huwa intitolat li jikseb mingħand
 id-debitur kumpens raġonevoli għal kwalunkwe spiża tal-irkupru li teċċedi
 s-somma fissa msemmija fil-paragrafu 1 u li jkun ġarrab minħabba l-ħlas
 tardiv tad-debitur.
 Artikolu 170
 Kundizzjonijiet kuntrattwali inġusti relatati mal-imgħax għal ħlas tardiv
 1.
 Kundizzjoni kuntrattwali relatata mad-data jew
 mal-perjodu għall-ħlas, mar-rata tal-imgħax għal ħlas tardiv jew mal-kumpens
 għall-ispejjeż tal-irkupru mhijiex vinkolanti sa fejn il-kundizzjoni tkun
 inġusta. Kundizzjoni tkun inġusta jekk tiddevja gravement mill-prattika
 kummerċjali tajba, għall-kuntrarju tal-bona fidi u n-negozjar ġust, meta wieħed
 iqis iċ-ċirkustanzi kollha tal-każ, inkluża n-natura tal-merkanzija, tal-kontenut
 diġitali jew tas-servizz relatat.
 2.
 Għall-finijiet tal-paragrafu 1,
 kundizzjoni kuntrattwali li tipprovdi għal żmien jew perjodu
 għall-ħlas jew rata ta’ imgħax inqas favorevoli għall-kreditur
 miż-żmien, il-perjodu jew ir-rata speċifikati fl-Artikoli 167 jew 168, jew
 kundizzjoni li tipprovdi għal ammont ta’ kumpens
 għall-ispejjeż tal-irkupru inqas mill-ammont speċifikat
 fl-Artikolu 169 huwa preżunt li hija inġusta.
 3.
 Għall-finijiet tal-paragrafu 1, kundizzjoni
 kuntrattwali li teskludi l-imgħax għal ħlas tardiv jew kumpens għall-ispejjeż
 tal-irkupru hija dejjem inġusta.
 Artikolu 171
 Natura mandatorja
 Il-partijiet ma jistgħux jeskludu
 l-applikazzjoni ta’ din it-Taqsima jew jidderogaw mill-effetti tagħha jew
 ivarjawhom.
 Parti VII Restituzzjoni
 Kapitolu 17 Restituzzjoni
 Artikolu 172
 Restituzzjoni mal-annullament jew mat-terminazzjoni
 1.
 Fejn kuntratt jiġi annullat jew itterminat minn
 kwalunkwe waħda mill-partijiet, kull parti hija obbligata tirritorna dak
 li dik il-parti (“il-benefiċjarju”) tkun irċeviet mingħand
 il-parti l-oħra.
 2.
 L-obbligu li jiġi rritornat dak li ġie riċevut
 jinkludi kwalunkwe frott naturali u legali derivat minn dak li ġie riċevut.
 3.
 Mat-terminazzjoni tal-kuntratt li jitwettaq
 f’porzjonijiet jew f’partijiet, ir-ritorn ta’ dak li ġie riċevut mhuwiex mitlub
 b’relazzjoni għal kwalunkwe porzjon jew parti fejn l-obbligi fuq iż-żewġ
 naħat ġew imwettqa b’mod sħiħ, jew fejn il-prezz għal dak li sar jibqa’
 pagabbli skont l-Artikolu 8(2), ħlief jekk in-natura tal-kuntratt tkun
 tali li dak it-twettiq parzjali ma jkollu l-ebda valur għal waħda
 mill-partijiet.
 Artikolu 173
 Ħlas għall-valur monetarju
 1.
 Fejn dak li ġie riċevut, inklużi l-frottijiet fejn
 dan ikun rilevanti, ma jistax jiġi ritornat, jew, fil-każ ta’ kontenut diġitali
 irrispettivament minn jekk ġiex ipprovdut jew le fuq mezz tanġibbli,
 il-benefiċjarju jrid iħallas il-valur monetarju tiegħu. Fejn ir-ritorn huwa
 possibbli imma jikkawża sforz jew spiża irraġonevoli, il-benefiċjarju jista’
 jagħżel li jħallas il-valur monetarju, sakemm dan ma jagħmilx ħsara
 lill-interessi patrimonjali tal-parti l-oħra.
 2.
 Il-valur monetarju tal-merkanzija huwa l-valur li
 kieku kien ikollha fid-data meta għandu jsir il-ħlas tal-valur monetarju li
 kieku l-merkanzija nżammet mill-benefiċjarju mingħajr qerda jew ħsara sa dik id-data.
 3.
 Fejn kuntratt ta’ servizzi relatati jiġi annullat
 jew itterminat mill-klijent wara li s-servizz relatat ikun twettaq jew twettaq
 parzjalment, il-valur monetarju ta’ dak li ġie riċevut huwa l-ammont li
 l-klijent iffranka billi rċieva s-servizz relatat.
 4.
 Fil-każ ta’ kontenut diġitali, il-valur
 monetarju ta’ dak li ġie riċevut huwa l-ammont li l-klijent iffranka
 billi uża l-kontenut diġitali.
 5.
 Fejn il-benefiċjarju jkun kiseb sostitut fi flus
 jew in natura inkambju għal merkanzija jew għal kontenut diġitali meta
 l-benefiċjarju kien jaf jew seta’ jkun mistenni li kien jaf bir-raġuni
 għall-annullament jew għat-terminazzjoni, il-parti l-oħra tista’ tagħżel
 li titlob is-sostitut jew il-valur monetarju tas-sostitut. Benefiċjarju li
 kiseb sostitut fi flus jew in natura inkambju għal merkanzija jew għal kontenut
 diġitali meta l-benefiċjarju ma kienx jaf u ma setax ikun mistenni li jkun jaf
 bir-raġuni għall-annullament jew għat-terminazzjoni jista’ jagħżel li
 jirritorna l-valur monetarju tas-sostitut jew is-sostitut.
 6.
 Fil-każ ta’ kontenut diġitali li ma jiġix fornut bi
 ħlas ta’ prezz, ma ssir l-ebda restituzzjoni.
 Artikolu 174
 Ħlas għall-użu u l-imgħax fuq il-flus riċevuti
 1.
 Benefiċjarju li għamel użu mill-merkanzija jrid
 iħallas lill-parti l-oħra l-valur monetarju ta’ dak l-użu għal kwalunkwe
 perjodu fejn:
 (a)
 il-benefiċjarju kkawża r-raġuni għall-annullament
 jew għat-terminazzjoni;
 (b)
 il-benefiċjarju, qabel ma beda dak il-perjodu, kien
 konxju mir-raġuni għall- annullament jew għat-terminazzjoni; jew
 (c)
 fid-dawl tan-natura tal-merkanzija, tan-natura u
 tal-ammont tal-użu u tad-disponibbiltà ta’ rimedji għajr it-terminazzjoni, ikun
 inekwu li l-benefiċjarju jitħalla jagħmel użu mingħajr ħlas tal-merkanzija għal
 dak il-perjodu.
 2.
 Benefiċjarju li jkun obbligat jirritorna l-flus
 irid iħallas l-imgħax bir-rata stipulata fl-Artikolu 166, fejn:
 (a)
 il-parti l-oħra tkun obbligata tħallas
 għall-użu; jew
 (b)
 il-benefiċjarju ikun il-kawża għaliex il-kuntratt
 ikun ġie annullat minħabba frodi, theddid jew influwenza indebita.
 3.
 Għall-finijiet ta’ dan il-Kapitolu, benefiċjarju
 mhuwa obbligat iħallas għall-użu tal-merkanzija riċevuta jew l-imgħax fuq
 il-flus riċevuti fl-ebda ċirkustanza għajr iċ-ċirkustanzi stabbiliti
 fil-paragrafi 1 u 2.
 Artikolu 175
 Kumpens għal nefqa
 1.
 Fejn benefiċjarju jkun ġarrab nefqa fuq
 il-merkanzija jew il-kontenut diġitali, il-benefiċjarju huwa intitolat għal
 kumpens sa fejn dik in-nefqa kienet ta’ benefiċċju għall-parti l-oħra
 bil-kundizzjoni li n-nefqa saret meta l-benefiċjarju ma kienx jaf u ma setax
 ikun mistenni li jkun jaf bir-raġuni għall-annullament jew għat-terminazzjoni.
 2.
 Benefiċjarju li kien jaf jew li seta’ jkun mistenni
 li kien jaf bir-raġuni għall-annullament jew għat-terminazzjoni huwa intitolat
 għal kumpens biss għan-nefqa li kienet meħtieġa sabiex ikunu protetti l-merkanzija
 jew il-kontenut diġitali ħalli ma jintilfux jew ma jonqsilhomx il-valur,
 bil-kundizzjoni li l-benefiċjarju ma kellu l-ebda opportunità li jistaqsi għal
 parir mingħand il-parti l-oħra.
 Artikolu 176
 Modifika ekwa
 Kwalunkwe obbligu ta’ ritorn jew ta’ ħlas taħt
 dan il-Kapitolu jista’ jiġi mmodifikat sa fejn it-twettiq tiegħu jkun ferm
 inekwu meta jitqies, b’mod partikolari, jekk il-parti ma kkawżatx jew ma
 kellhiex għarfien tar-raġuni għall-annullament jew għat-terminazzjoni.
 Artikolu 177
 Natura mandatorja
 Fir-relazzjonijiet bejn kummerċjant u
 konsumatur il-partijiet ma jistgħux, għad-detriment
 tal-konsumatur, jeskludi l-applikazzjoni ta’ dan il-Kapitolu jew
 jidderogaw mill-effetti tiegħu jew ivarjawhom.
 Parti VIII Preskrizzjoni
 Kapitolu 18 Preskrizzjoni
 Taqsima 1 Dispożizzjonijiet
 ġenerali
 Artikolu 178
 Drittijiet soġġetti għal preskrizzjoni
 Id-dritt li jiġi infurzat it-twettiq ta’
 obbligu, u kwalunkwe dritt anċillari għal tali dritt, huwa soġġett għal
 preskrizzjoni bl-iskadenza ta’ perjodu ta’ żmien skont dan il-Kapitolu.
 Taqsima 2 Perjodi ta’
 preskrizzjoni u l-bidu tagħhom
 Artikolu 179
 Perjodi ta’ preskrizzjoni
 1.
 Il-perjodu l-qasir ta' preskrizzjoni huwa ta’
 sentejn.
 2.
 Il-perjodu t-twil ta' preskrizzjoni huwa ta’ għaxar
 snin jew, fil-każ ta’ dritt għad-danni minħabba korrimenti personali, ta’
 tletin sena.
 Artikolu 180
 Bidu
 1.
 Il-perjodu l-qasir ta’ preskrizzjoni jibda
 jiddekorri miż-żmien meta l-kreditur sar jew seta’ jkun mistenni li sar konxju
 mill-fatti li b’riżultat tagħhom id-dritt jista’ jiġi eżerċitat.
 2.
 Il-perjodu t-twil ta’ preskrizzjoni jibda
 jiddekorri miż-żmien meta d-debitur irid iwettaq l-obbligu, jew fil-każ ta’
 dritt għad-danni, miż-żmien tal-att li ta lok għad-dritt.
 3.
 Fejn id-debitur għandu obbligu kontinwu sabiex
 jagħmel jew joqgħod lura milli jagħmel xi ħaġa, il-kreditur jitqies li għandu
 dritt separat b’relazzjoni għal kull nuqqas ta’ twettiq tal-obbligu.
 Taqsima 3 Estensjoni
 tal-perjodi ta’ preskrizzjoni
 Artikolu 181
 Sospensjoni f’każ ta’ proċedimenti ġudizzjarji u proċedimenti ta’ xorta oħra
 1.
 Id-dekorrenza taż-żewġ perjodi ta’ preskrizzjoni
 tiġi sospiża miż-żmien meta jinbdew il-proċedimenti ġudizzjarji sabiex jiġi
 asserit id-dritt.
 2.
 Is-sospensjoni ddum sakemm tittieħed deċiżjoni
 finali, jew sakemm il-każ jiġi riżolt b’xi mod ieħor. Fejn il-proċedimenti
 jintemmu fi żmien l-aħħar sitt xhur tal-perjodu ta’ preskrizzjoni mingħajr
 deċiżjoni fuq il-mertu, il-perjodu ta’ preskrizzjoni ma jiskadix qabel ma jkunu
 għaddew sitt xhur wara ż-żmien meta jkunu ġew fi tmiemhom il-proċedimenti.
 3.
 Il-paragrafi 1 u 2 japplikaw,
 b’adattamenti xierqa, għall-proċedimenti ta’ arbitraġġ, għall-proċedimenti ta’
 medjazzjoni, għall-proċediment fejn kwistjoni bejn żewġ partijiet tiġi
 rrinvijata quddiem parti terza għal deċiżjoni vinkolanti u
 għall-proċedimenti l-oħra kollha li jinbdew bil-għan li tinkiseb deċiżjoni
 relatata mad-dritt jew sabiex tkun evitata insolvenza.
 4.
 Medjazzjoni tfisser proċess strutturat,
 irrispettivament mill-isem li jingħata jew minn kif jissejjaħ, fejn żewġ
 partijiet jew aktar f’tilwima jipprovaw waħidhom, fuq bażi volontarja, jilħqu
 ftehim għar-riżoluzzjoni tat-tilwima tagħhom bl-assistenza ta’ medjatur. Dan
 il-proċess jista’ jinbeda mill-partijiet jew jiġi ssuġġerit jew ordnat minn
 qorti jew ikun preskritt bil-liġi nazzjonali. Il-medjazzjoni tintemm bi ftehim
 tal-partijiet jew b’dikjarazzjoni tal-medjatur jew ta’ waħda mill-partijiet.
 Artikolu 182
 Posponiment tal-iskadenza fil-każ ta’ negozjati
 Jekk il-partijiet jinnegozjaw dwar id-dritt
 jew dwar iċ-ċirkustanzi li minnhom tista’ tirriżulta talba relatata mad-dritt,
 l-ebda perjodu ta’ preskrizzjoni ma jiskadi qabel ma tkun għaddiet sena
 mill-aħħar komunikazzjoni li saret fin-negozjati jew minn meta waħda
 mill-partijiet ikkomunikat lill-oħra li hija ma tixtieqx tkompli bin-negozjati.
 Artikolu 183
 Posponiment tal-iskadenza f’każ ta’ inkapaċità
 Jekk persuna soġġetta għal inkapaċità tkun
 mingħajr rappreżentant, l-ebda wieħed mill-perjodi ta' preskrizzjoni ta’ dritt
 li jkollha dik il-persuna ma jiskadi qabel ma tkun għaddiet sena wara li
 l-inkapaċità tkun ġiet fi tmiemha jew ikun inħatar rappreżentant.
 Taqsima 4 Tiġdid tal-perjodu
 ta’ preskrizzjoni
 Artikolu 184
 Tiġdid b’rikonoxximent
 Jekk id-debitur jirrikonoxxi d-dritt
 fil-konfront tal-kreditur, permezz ta’ ħlas parzjali, ħlas ta’ imgħax, l-għoti
 ta’ garanzija, tpaċija jew bi kwalunkwe mod ieħor, jibda jiddekorri perjodu
 qasir ta’ preskrizzjoni ġdid.
 Taqsima 5 Effetti
 tal-preskrizzjoni
 Artikolu 185
 Effetti tal-preskrizzjoni
 1.
 Wara l-iskadenza tal-perjodu rilevanti ta’
 preskrizzjoni, id-debitur huwa intitolat li jirrifjuta t-twettiq tal-obbligu
 inkwistjoni u l-kreditur jitlef ir-rimedji kollha għan-nuqqas ta' twettiq ħlief
 għas-sospensjoni tat-twettiq.
 2.
 Dak kollu li jkun tħallas jew ikun ġie ttrasferit
 mid-debitur fit-twettiq tal-obbligu inkwistjoni ma jistax jintalab lura
 sempliċement għaliex il-perjodu ta’ preskrizzjoni jkun skada fil-mument li jkun
 sar it-twettiq.
 3.
 Il-perjodu ta’ preskrizzjoni għal dritt għall-ħlas
 tal-imgħax, u għal drittijiet oħrajn ta’ natura anċillari, jiskadi mhux aktar
 tard mill-perjodu għad-dritt prinċipali.
 Taqsima 6 Modifika bi ftehim
 Artikolu 186
 Ftehimiet dwar il-preskrizzjoni
 1.
 Ir-regoli ta’ dan il-Kapitolu jistgħu jiġu
 mmodifikati bi ftehim bejn il-partijiet, b’mod partikolari billi jew jitqassru
 jew jittawlu l-perjodi ta’ preskrizzjoni.
 2.
 Il-perjodu l-qasir ta’ preskrizzjoni ma jistax
 jitnaqqas għal inqas minn sena jew jiġi estiż għal aktar minn għaxar snin.
 3.
 Il-perjodu t-twil ta’ preskrizzjoni ma jistax
 jitnaqqas għal inqas minn sena jew jiġi estiż għal aktar minn tletin sena.
 4.
 Il-partijiet ma jistgħux jeskludu l-applikazzjoni
 ta’ dan l-Artikolu jew jidderogaw mill-effetti tiegħu jew ivarjawhom.
 5.
 F’kuntratt bejn kummerċjant u konsumatur, dan
 l-Artikolu ma jistax jiġi applikat għad-detriment tal-konsumatur.
 Appendiċi 1
 Struzzjonijiet dwar l-irtirar mudell
 Id-dritt ta’
 rtirar
 Inti għandek
 id-dritt li tirtira minn dan il-kuntratt fi żmien 14-il jum mingħajr ma
 tagħti raġuni.
 Il-perjodu tal-irtirar jiskadi wara
 14-il jum mill-jum 1.
 Sabiex teżerċita d-dritt ta’ rtirar, inti
 għandek tinformana (2) bid-deċiżjoni tiegħek li tirtira minn dan il-kuntratt
 permezz ta’ dikjarazzjoni ċara (pereżempju ittra mibgħuta bil-posta, bil-faks
 jew bil-posta elettronika). Inti tista’ tuża l-formola tal-irtirar mudell
 mehmuża, iżda dan mhuwiex obbligatorju. 3
 Sabiex tiġi rispettata l-iskadenza
 tal-irtirar, huwa suffiċjenti li tibgħat il-komunikazzjoni tiegħek dwar
 l-eżeċizzju tad-dritt ta’ rtirar qabel ma jkun skada l-perjodu tal-irtirar.
 Effetti
 tal-irtirar
 Jekk tirtira minn dan il-kuntratt, aħna
 nirrimborżaw il-ħlasijiet kollha li nkunu rċevejna minn għandek inklużi
 l-ispejjeż tal-kunsinna (bl-eċċezzjoni tal-ispejjeż supplimentari li
 jirriżultaw mill-għażla tiegħek ta’ tip ta’ kunsinna li ma tkunx l-irħas tip
 ta’ kunsinna standard offrut minna), mingħajr dewmien żejjed u mhux aktar tard
 minn 14-il jum mill-jum meta niġu nfurmati dwar id-deċiżjoni tiegħek li
 tirtira minn dan il-kuntratt. Aħna se nwettqu tali rimborż billi nużaw l-istess
 mezz ta’ ħlas li użajt int għat-tranżazzjoni inizjali, sakemm ma tkunx ftiehemt
 espressament mod ieħor; fi kwalunkwe każ, inti ma tħallas xejn bħala riżultat
 ta’ tali rimborż. 4
 5
 6
 Struzzjonijiet biex timla l-formola:
 1 Daħħal wieħed mit-testi li ġejjin
 bjen il-virgoletti:
 a) fil-każ ta’ kuntratt ta’ servizz relatati
 jew kuntratt għall-provvista tal-ilma, gass jew elettriku, meta dawn ma jkunux
 għall-bejgħ f’volum limitat jew kwantità stabbilita, ta’ tisħin distrettwali
 jew ta’ kontenut diġitali li ma jiġux ipprovduti fuq mezz tanġibbli:
 “tal-konklużjoni tal-kuntratt.”;
 b) fil-każ ta’ kuntratt ta’ bejgħ: “fejn
 inti tikseb, jew parti terza differenti mit-trasportatur u indikata minnek
 tikseb, pussess fiżiku tal-merkanzija.”;
 c) fil-każ ta’ kuntratt relatat ma’ aktar
 minn prodott wieħed ordnati mill-konsumatur f’ordni waħda u kkunsinnati separatament:
 “fejn inti tikseb, jew parti terza differenti mit-trasportatur u indikata
 minnek tikseb, pussess fiżiku tal-aħħar prodott”;
 d) fil-każ ta’ kuntratt relatat mal-kunsinna
 ta’ oġġett tal-merkanzija li jikkonsisti f’aktar minn lott wieħed jew f’aktar
 minn biċċa waħda: “fejn inti tikseb, jew parti terza differenti
 mit-trasportatur u indikata minnek tikseb, pussess fiżiku tal-aħħar lott jew
 biċċa”;
 e) fil-każ ta’ kuntratt għal kunsinna
 regolari ta' merkanzija matul perjodu ta’ żmien definit: “fejn tikseb, jew
 parti terza differenti mit-trasportatur u indikata minnek tikseb, pussess
 fiżiku tal-ewwel oġġett tal-merkanzija.”
 2 Daħħal ismek, l-indirizz ġeografiku
 u, jekk ikun disponibbli, in-numru tat-telefon, in-numru tal-fax u l-indirizz
 tal-posta elettronika tiegħek.
 3 Jekk tagħti l-għażla lill-konsumatur
 li jimla u jissottometti elettronikament informazzjoni dwar l-irtirar tiegħu
 mill-kuntratt fuq il-websajt tiegħek, daħħal dan li ġej: "Inti tista’
 wkoll timla u tissottometti elettronikament il-formola tal-irtirar mudell jew
 kwalunkwe dikjarazzjoni ċara oħra fuq il-websajt tagħna [daħħal l-indirizz
 tal-internet]. Jekk tuża din il-possibbiltà, aħna minnufih nikkomunikawlek
 konferma tal-irċevuta ta’ tali rtirar fuq mezz li jservi fit-tul (pereżempju bil-posta
 elettronika) mingħajr dewmien.”
 4 Fil-każ ta’ kuntratt ta’ bejgħ fejn
 ma offrejtx li tiġbor il-merkanzija fil-każ ta’ rtirar daħħal dan li ġej:
 “Nistgħu nżommu r-rimborż sakemm ma nkunux irċevejna l-merkanzija lura, jew
 sakemm ma tkunx ipprovdejt evidenza li tkun bgħatt lura l-merkanzija, skont
 liema minnhom jiġi l-ewwel”.
 5 Jekk il-konsumatur ikun irċieva
 merkanzija b’konnessjoni mal-kuntratt, daħħal dan li ġej:
 a daħħal:
 –
 “Aħna se niġbru l-merkanzija.”; jew
 –
 “Inti għandek tibgħat lura l-merkanzija jew
 tgħaddiha lilna jew lil ___________ [daħħal l-isem u l-indirizz ġeografiku,
 fejn applikabbli, tal-persuna awtorizzata minnek biex tirċievi l-merkanzija],
 mingħajr dewmien żejjed u mhux aktar tard minn 14-il jum mill-jum meta
 tinformana dwar l-irtirar tiegħek minn dan il-kuntratt. L-iskadenza tiġi
 rispettata jekk tibgħat il-merkanzija lura qabel ma jkun skada l-perjodu ta’
 14-il jum.”
 b daħħal jew:
 –
 “Aħna se nħallsu l-ispejjeż għar-ritorn
 tal-merkanzija.”; jew
 –
 “Inti se jkollok tħallas l-ispejjeż diretti għar-ritorn
 tal-merkanzija.”; jew
 –
 Jekk, fil-każ ta’ kuntratt mill-bogħod, inti ma
 toffrix li tħallas l-ispejjeż għar-ritorn tal-merkanzija u l-merkanzija,
 min-natura tagħha, ma tistax normalment tiġi rritornati bil-posta:
 “Inti se jkollok tħallas l-ispejjeż diretti għar-ritorn tal-merkanzija,
 _______EUR [daħħal l-ammont].”; jew jekk
 l-ispiża tar-ritorn tal-merkanija ma tistax tiġi kkalkulata
 b’mod raġonevoli minn qabel: “Inti se jkollok tħallas l-ispejjeż diretti
 għar-ritorn tal-merkanzija. L-ispiża hija stmata għal massimu ta’ madwar
 ________ EUR [daħħal l-ammont]”; jew
 –
 Jekk, f’kuntratt barra mill-post tan-negozju,
 il-merkanzija, min-natura tagħha, ma tistax
 normalment tintbagħat lura bil-posta u tkun ġiet
 ikkunsinnata d-dar tal-konsumatur fil-mument tal-konklużjoni tal-kuntratt:
 “Aħna se niġbru l-merkanzija u nħallsu l-ispejjeż.”
 c “Inti responsabbli biss għal
 kwalunkwe valur imnaqqas tal-merkanzija li jirriżulta mit-trattament
 differenti minn dak li huwa meħtieġ biex jiġu stabbiliti n-natura,
 l-karatteristiċi u l-funzjonament tal-merkanzija.”
 6 Fil-każ ta’
 kuntratt għall-fornitura ta' servizzi relatati daħħal li ġej: “Jekk
 inti tlabt li jibda t-twettiq tas-servizzi relatati matul il-perjodu ta’
 rtirar, inti għandek tħallasna ammont proporzjonali għal dak li
 ġie pprovdut qabel ma tkun infurmajtna dwar l-irtirar tiegħek minn dan
 il-kuntratt, meta mqabbel mal-kopertura sħiħa tal-kuntratt.”.
 Appendiċi 2
 Formola
 tal-irtirar mudell
 (imla u
 rritorna din il-formola biss jekk inti tixtieq tirtira mill-kuntratt)
 –
 Lil [hawnhekk għandhom jiddaħħlu mill-kummerċjant
 l-isem tal-kummerċjant, l-indirizz ġeografiku u, jekk disponibbli, in-numru
 tal-fax u l-indirizz tal-posta elettronika tiegħu]:
 –
 Jiena/Aħna* b’dan qed ninnotifikak/ninnotifikawk li
 Jiena/Aħna* qed nirtira/w mill-kuntratt ta’ bejgħ tal-merkanzija li
 ġejja*/għall-fornitura tal-kontenut diġitali/għall-fornitura tas-servizz
 relatat li ġej* tiegħi/tagħna*
 –
 Li kien(u) ordnat(i) fi*/li wasal(waslu) fi*
 –
 Isem il-konsumatur(i)
 –
 L-indirizz tal-konsumatur(i)
 –
 Il-firma tal-konsumatur(i) (fil-każ biss li din
 il-formola hija notifikata fuq karta)
 –
 Data
 * Ħassar skont il-każ.
 ANNESS II
 AVVIŻ TA’ INFORMAZZJONI STANDARD
 Il-kuntratt li se tikkonkludi se jkun
 irregolat mil-Liġi Komuni Ewropea dwar il-Bejgħ, li hija sistema alternattiva
 ta’ liġi kuntrattwali nazzjonali disponibbli għall-konsumaturi
 f’sitwazzjonijiet transkonfinali. Dawn ir-regoli komuni huma
 identiċi fl-Unjoni Ewropea kollha, u ġew imfassla biex jipprovdu
 lill-konsumaturi protezzjoni ta’ livell għoli.
 Dawn
 ir-regoli japplikaw biss jekk inti tagħti l-kunsens tiegħek biex
 il-kuntratt ikun irregolat mil-Liġi Komuni Ewropea dwar il-Bejgħ.
 Jista’
 jkunukoll li inti dħalt għal kuntratt bil-telefon jew bi kwalunkwe mod ieħor
 (bħal permezz ta’ SMS) li ma ppermettiex li inti tirċievi dan l-avviż minn
 qabel. F’dan il-każ il-kuntratt jista’ jsir validu biss wara li tkun irċevejt
 dan l-avviż u tkun ikkonfermajt il-kunsens tiegħek.
 Id-drittijiet ewlenin tiegħek huma
 deskritti hawn taħt.
 IL-LIĠI KOMUNI EWROPEA DWAR IL-BEJGĦ:
 SOMMARJU TAD-DRITTIJIET EWLENIN TAL-KONSUMATUR
 Id-drittijiet tiegħek qabel ma jiġi
 ffirmat il-kuntratt
 Il-kummerċjant għandu jagħtik l-informazzjoni
 prinċipali dwar il-kuntratt, pereżempju dwar il-prodott u l-prezz tiegħu
 inklużi t-taxxi u t-tariffi kollha u d-dettalji ta’ kuntatt tiegħu.
 L-informazzjoni għandha tkun aktar dettaljata meta inti tixtri xi ħaġa barra
 mill-ħanut tal-kummerċjant jew jekk ma tiltaqax mal-kummerċjant personalment,
 pereżempju jekk tixtri xi ħaġa onlajn jew bit-telefon. Int intitolat ghad-danni
 jekk din l-informazzjoni ma tkunx kompluta jew tkun inkorretta.
 Id-drittijiet tiegħek wara li l-kuntratt
 jiġi ffirmat
 F’ħafna każijiet, inti għandek 14-il jum biex tirtira
 mix-xiri jekk tkun xtrajt il-merkanzija barra mill-ħanut tal-kummerċjant
 jew jekk ma tkunx iltqajt mal-kummerċjant sal-ħin tax-xiri (pereżempju jekk
 tkun xtrajt xi ħaġa onlajn jew bit-telefon). Il-kummerċjant għandu jagħtik
 informazzjoni u Formola[23]
 tal-irtirar mudell. Jekk il-kummerċjant ma jkunx għamel hekk, inti tista’
 tikkanċella l-kuntratt fi żmien sena.
 X’tista’ tagħmel meta l-prodotti jkunu
 difettużi jew ma jiġux ikkonsenjati kif miftiehem? Int
 intitolat li tagħżel bejn: 1) li l-prodott jiġi kkonsenjat 2) mibdul jew 3)
 imsewwi. 4) Titlob għal tnaqqis fil-prezz. 5) Tista’ tikkanċella l-kuntratt,
 tirritorna l-prodott u tikseb rifużjoni, ħlief jekk id-difett ikun żgħir ħafna.
 6) Tista’ titlob kumpens għat-telf tiegħek. Inti m’intix obbligat li tħallas
 il-prezz qabel ikollok il-prodott mingħajr difetti.
 Jekk il-kummerċjant ma jkunx wettaq servizz
 relatat kif wiegħed fil-kuntratt, inti għandek drittijiet simili. Madankollu,
 wara li tkun ippreżentajt l-ilment tiegħek lill-kummerċjant, huwa normalment
 għandu d-dritt li l-ewwel jipprova jagħmel il-kompitu korrettament. Biss jekk
 il-kummerċjant jonqos mill-ġdid inti għandek għażla bejn 1) titlob
 lill-kummerċjant biex jerġa’ jipprovdi s-servizz relatat, 2) ma tħallasx
 il-prezz qabel jiġi pprovdut is-servizz relatat b’mod korrett, 3) titlob
 tnaqqis fil-prezz jew 4) titlob id-danni. 5) Tista’ wkoll tikkanċella
 l-kuntratt u tikseb rifużjoni, ħlief jekk in-nuqqas fil-fornitura tas-servizz
 relatat ikun żgħir ħafna. Perjodu biex titlob id-drittijiet tiegħek meta
 l-prodotti jkunu difettużi jew ma jiġux ikkonsenjati kif miftiehem: Għandek
 sentejn (2) biex titlob id-drittijiet tiegħek wara li inti tirrealizza jew
 imissek irrealizzajt li l-kummerċjant ma għamilx xi ħaġa kif miftiehem
 fil-kuntratt. Meta dawn il-problemi jibdew jidhru tard ħafna, l-aħħar mument
 possibbli biex inti tagħmel din it-talba huwa 10 snin minn meta l-kummerċjant
 kellu jikkonsenja l-merkanzija, iforni l-kontenut diġitali jew jipprovdi
 s-servizz relatat.
 Protezzjoni kontra kundizzjonijiet inġusti:
 Il-kundizzjonijiet kuntrattwali standard
 tal-kummerċjant li huma inġusti mhumiex legalment vinkolanti għalik.
 Din il-lista ta’ drittijiet hija biss
 sommarju u għalhekk mhix eżawrjenti, lanqas ma tinkludi d-dettalji kollha. Inti
 tista’ tikkonsulta t-test sħiħ tal-Liġi Komuni Ewropea dwar il-Bejgħ hawnhekk.
 Jekk jogħġbok aqra l-kuntratt tiegħek b’attenzjoni.
 Fil-każ ta’ tilwima inti tista’ tkun
 tixtieq li titlob parir legali.
 [1] Ewrobarometru 320 tal-2011 dwar il-Liġi
 kuntrattwali Ewropea fit-tranżazzjonaijiet minn negozju għal negozju,
 p. 15 u l-Ewrobaromtru 321 tal-2011 Liġi kuntrattwali Ewropea
 fit-tranżazzjonaijiet tal-konsumatur, p. 19.
 [2] ĠU L 177, 4.7.2008,
 p. 6.
 [3] Ewrobarometru 320 tal-2011 dwar il-Liġi
 kuntrattwali Ewropea fit-tranżazzjonaijiet minn negozju għal negozju,
 p. 19 u l-Ewrobaromtru 321 tal-2011 Liġi kuntrattwali Ewropea fit-tranżazzjonaijiet
 tal-konsumatur, p. 15.
 [4] A. Turrini and T. Van Ypersele, Traders, courts and the
 border effect puzzle, Regional Science and Urban Economics, 40, 2010,
 p. 82: "L-analiżi tal-kummerċ internazzjonali madwar il-pajjiżi
 tal-OECD aħna nuru li l-ikkontrollar fuq fatturi speċifiċi, distanza,
 il-preżenza ta' fruntiera komuni u lingwa komuni [...], sistemi legali simili
 għandhom impatt fuq il-kummerċ [...]. Jekk żewġ pajjiżi jikkondividu oriġini
 komuni tas-sistema legali tagħhom, bħala medja huma juru flussi ta' kummerċ ta'
 40% akbar."
 [5] COM (2001) 398, 11.7.2001.
 [6] COM(2010) 348 finali,
 1.7.2010.
 [7] L-Att dwar is-Suq Uniku (COM (2011) 206 finali,
 paġna 19, 13.4.2011) u l-Istħarriġ dwar it-Tkabbir Annwali, Anness 1,
 rapport ta’ progress dwar l-Ewropa 2020 (COM (2011) 11 - A1/2, paġna 5,
 12.1.2010) isemmu wkoll l-inizjattiva fil-liġi kuntrattwali Ewropea.
 [8] COM(2010) 245 finali, 26.8.2010, p. 13.
 [9] Eċċezzjonijiet huma r-Renju Unit, il-Portugall u Malta.
 [10] Id-Direttiva 2000/31/KE tal-Parlament Ewropew u tal-Kunsill
 tat-8 ta' Ġunju 2000 dwar ċerti aspetti legali tas-servizzi minn soċjetà
 tal-informazzjoni, partikolarment il-kummerċ elettroniku, fis-Suq Intern ,
 ĠU L 178, 17/7/2000, p. 1-16.
 [11] ĠU L 177, 4.7.2008,
 p. 6.
 [12] ĠU L 199, 31.7.2007,
 p. 40.
 [13] ĠU L 124, 20.5.2003, p. 36.
 [14] ĠU L 105, 27.4.2010,
 p. 109.
 [15] Komunikazzjoni tal-Kummissjoni dwar il-Bini ta’ Fiduċja
 fil-Ġustizzja madwar l-UE: Dimensjoni Ġdida għal Taħriġ Ġudizzjarju Ewropew,
 COM (2011) 551 finali, 13.9.2011.
 [16] ĠU L 376, 27.12.2006, p. 36.
 [17] ĠU C , , p. .
 [18] ĠU C , , p. .
 [19] ĠU L 177, 4.7.2008, p. 6.
 [20] ĠU L 199, 31.7.2007,
 p. 40.
 [21] ĠU L 124, 20.5.2003,
 p. 36.
 [22] ĠU L 376, 27.12.2006,
 p. 36.
 [23] Daħħal link hawnhekk.